Poštovani narodni poslanici otvaram Drugu sednicu Drugog redovnog zasedanja Narodne skupštine Republike Srbije u 2000. godini. Obaveštavam vas da prema službenoj evidenciji današnjoj sednici prisustvuju 183 narodna poslanika. Radi utvrđivanja kvoruma, molim narodne poslanike da ubace svoje kartice u poslaničke jedinice. Ako elektronskim sistemom ne možemo da utvrdimo broj prisutnih poslanika, moraću da tražim prebrojavanje. Molim službenike da izbroje narodne poslanike u sali. (Poslanici Srpske radikalne stranke napuštaju salu.) Konstatujem da je u sali prisutno 116 narodnih poslanika. Obavešten sam da predstavnici Jugoslovenske levice tek dolaze iz Poslaničkog kluba i predlažem pauzu od pet minuta. Molim narodne poslanike da ne napuštaju salu. (Pauza pet minuta.) Molim narodne poslanike da zauzmu mesta, da bi službenici ponovo proverili broj prisutnih poslanika u sali. (Predstavnici JUL-a ulaze u salu.) Konstatujem da je u sali prisutno 130 narodnih poslanika. Prema tome, imamo kvorum i možemo nastaviti rad. (Poslanici Srpske radikalne stranke se vraćaju u salu.) Obaveštavam Narodnu skupštinu da je o održavanju ove sednice obavešten predsednik Republike Srbije. Takođe, obaveštavam da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Primili ste ostavku Slobodana Vujačića na funkciju narodnog poslanika u Narodnoj skupštini Republike Srbije i izveštaj Administrativnog odbora Narodne skupštine Republike Srbije povodom razmatranja ove ostavke, sa predlogom da Narodna skupština, u smislu člana 88. stav 1. tačka 2. i stav 2. i 3. Zakona o izboru narodnih poslanika, konstatuje prestanak mandata narodnog poslanika Slobodana Vujačića danom podnošenja ostavke. Saglasno članu 88. stav 1. tačka 2. i st. 2. i 3. Zakona o izboru narodnih poslanika, Narodna skupština, na predlog Administrativnog odbora, konstatuje da je prestao mandat pre isteka vremena na koje je izabran narodnom poslaniku Slobodanu Vujačiću, izabranom sa izborne liste "Socijalistička partija Srbije - Jugoslovenska levica - Nova demokratija - Slobodan Milošević" - u Izbornoj jedinici 5 - Subotica, danom podnošenja ostavke. Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini Republike Srbije. Takođe, primili ste ostavku dr Karolja Kasaša na funkciju narodnog poslanika u Narodnoj skupštini Republike Srbije i izveštaj Administrativnog odbora Narodne skupštine Republike Srbije povodom razmatranja ove ostavke, sa predlogom da Narodna skupština, u smislu člana 88. stav 1. tač. 2. i stav 2. i 3. Zakona o izboru narodnih poslanika, konstatuje prestanak mandata narodnog poslanika dr Karolja Kasaša danom podnošenja ostavke. Saglasno članu 88. st. 1. tač. 2. i st. 2 i 3. Zakona o izboru narodnih poslanika, Narodna skupština, na predlog Administrativnog odbora, konstatuje da je prestao mandat, pre isteka vremena na koje je izabran, narodnom poslaniku dr Karolju Kasašu, izabranom sa izborne liste "Socijalistička partija Srbije - Jugoslovenska levica - Nova demokratija - Slobodan Milošević" - u Izbornoj jedinici 6 - Zrenjanin, danom podnošenja ostavke. Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini Republike Srbije. Podsećam vas da je Narodna skupština Republike Srbije 9. oktobra 2000. godine započela prvu sednicu Drugog redovnog zasedanja u 2000. godini utvrđivanjem dnevnog reda sednice od 14 tačaka i okončanjem rada povodom prve dve tačke dnevnog reda. U međuvremenu, 16. oktobra 2000. godine, potpisan je Sporazum o raspisivanju vanrednih parlamentarnih izbora u Republici Srbiji između predstavnika SPS, SPO i Demokratske opozicije Srbije, čiji su garanti predsednik Savezne Republike Jugoslavije dr Vojislav Koštunica i predsednik Republike Srbije Milan Milutinović. Tekst sporazuma i druga tada usvojena dokumenta uručena su vam pre početka sednice. Kao što ste iz Sporazuma videli, potpisnici Sporazuma su se, pored ostalog, obavezali da će izbori za narodne poslanike u Narodnu skupštinu Republike Srbije biti raspisani za 23. decembar 2000. godine, kao i da će Narodna skupština, do 23. oktobra 2000. godine, usvojiti akte i izabrati organe potrebne za održavanje izbora. Takođe, potpisnici su se sporazumeli da će se, ceneći potrebu političke, ekonomske i socijalne stabilnosti i obezbeđivanja urednog funkcionisanja svih državnih institucija, izabrati nova vlada Republike Srbije, u koju će ući predstavnici potpisnika Sporazuma. Imajući u vidu ove, kao i druge obaveze iz tako usvojenih dokumenata, umesto nastavka Prve sednice Drugog redovnog zasedanja u 2000. godini, sazvao sam ovu - Drugu sednicu Drugog redovnog zasedanja u 2000. godini. Dakle, ovu sednicu sam sazvao samo radi izvršavanja obaveza koje su za Narodnu skupštinu proizašle iz navedenog sporazuma političkih stranaka i stvaranja potrebnih uslova za raspisivanje vanrednih parlamentarnih izbora u Republici Srbiji - za 23. decembar 2000. godine. Primio sam ostavku Mirka Marjanovića na funkciju predsednika Vlade Republike Srbije. Ostavka vam je uručena pre početka sednice. O ostavci predsednika Vlade, saglasno članu 202. stav 3. Poslovnika Narodne skupštine, odmah sam obavestio predsednika Republike Srbije. Podsećam vas da, prema članu 93. stav 8. Ustava Republike Srbije, Vlada i svaki njen član mogu Narodnoj skupštini podneti ostavku. Ostavka ili razrešenje od dužnosti predsednika Vlade povlači ostavku cele Vlade. Podsećam vas, takođe, da je članom 202. Poslovnika Narodne skupštine predviđeno da Narodna skupština, na prvoj narednoj sednici, konstatuje, bez pretresa, činjenicu podnošenja ostavke i da se o tome ne odlučuje. Saglasno članu 202. stav 4. Poslovnika, predlažem da Narodna skupština konstatuje da je Mirko Marjanović podneo ostavku na funkciju predsednika Vlade Republike Srbije, koja povlači ostavku cele Vlade. Prelazimo na utvrđivanje dnevnog reda. U sazivu ove sednice, koji vam je uručen, sadržan je predlog dnevnog reda ove sednice. Pre utvrđivanja dnevnog reda sednice, saglasno odredbama Poslovnika, potrebno je da odlučimo o predlozima za donošenje akata po hitnom postupku i o predlozima za izmene i dopune predloženog dnevnog reda sednice. 1. Vlada Republike Srbije predložila je da se u dnevni red ove sednice uvrsti i po hitnom postupku razmotri - Predlog zakona o dopunama Zakona o ministarstvima, koji je podnela Narodnoj skupštini 18. oktobra 2000. godine. Molim narodne poslanike da radi utvrđivanja kvoruma postave svoje kartice u poslaničke jedinice. (ALEKSANDAR VUČIĆ (sa mesta): Imam povredu Poslovnika.) Nema sada rasprave, molim Vas. Ne možete sada dok utvrđujemo dnevni red, nego kada to završimo. (ALEKSANDAR VUČIĆ (sa mesta):Ja imam pre utvrđivanja dnevnog reda.) Kada završimo daću vam reč. Molim vas, postavite svoje kartice u poslaničke jedinice. Imamo kvorum. Stavljam na glasanje predlog Vlade Republike Srbije da se u dnevni red ove sednice uvrsti i po hitnom postupku razmotri Predlog zakona o dopunama Zakona o ministarstvima. Za je glasalo 123, protiv niko, uzdržan niko, nije glasalo 8, ukupno je prisutan 131 narodni poslanik. Konstatujem da Narodna skupština nije prihvatila ovaj predlog. 2. Vlada Republike Srbije predložila je da se u dnevni red ove sednice uvrsti i po hitnom postupku razmotri - Predlog zakona o radu Vlade Republike Srbije i ministarstava do obrazovanja Vlade Republike Srbije posle parlamentarnih izbora 2000. godine, koji je podnela Narodnoj skupštini 18. oktobra 2000. godine. Molim narodne poslanike da radi utvrđivanja kvoruma postave svoje kartice u poslaničke jedinice. Imamo kvorum. Stavljam na glasanje predlog Vlade Republike Srbije da se u dnevni red ove sednice uvrsti i po hitnom postupku razmotri - Predlog zakona o radu Vlade Republike Srbije i ministarstava do obrazovanja Vlade Republike Srbije posle parlamentarnih izbora 2000. godine. Za je glasalo 127, protiv 12, niko nije uzdržan, nije glasalo 5, ukupno su prisutna 144 narodna poslanika. Konstatujem da je Narodna skupština prihvatila ovaj predlog. 3. Predsednik poslaničke grupe Vojvodina - Sandžak dr Dragan Veselinov i predsednik poslaničke grupe Saveza vojvođanskih Mađara Jožef Kasa predložili su da se u dnevni red ove sednice uvrsti i po hitnom postupku donese - Predlog zakona o dopuni Zakona o izboru narodnih poslanika, koji su Narodnoj skupštini podneli 21. oktobra 2000. godine. Molim narodne poslanike da radi utvrđivanja kvoruma postave svoje kartice u poslaničke jedinice. Imamo kvorum. Stavljam na glasanje predlog poslaničke grupe Vojvodina - Sandžak i poslaničke grupe Saveza vojvođanskih Mađara da se u dnevni red ove sednice uvrsti i po hitnom postupku donese Predlog zakona o dopuni Zakona o izboru narodnih poslanika. Za je glasalo 42, protiv 133, uzdržan jedan, nije glasalo 15, ukupno je prisutan 191 narodni poslanik. Konstatujem da Narodna skupština nije prihvatila ovaj predlog. Saglasno odredbama Poslovnika Narodne skupštine, sve tačke prihvaćene po hitnom postupku uvršćuju se u dnevni red sednica po redosledu njihovog predlaganja, odnosno prihvatanja. O predlozima akata, prihvaćenih po hitnom postupku, nadležni odbori, odnosno Vlada Republike Srbije, ukoliko to već nisu učinili, podneće svoje izveštaje, odnosno mišljenja u toku trajanja sednice. Pošto smo se izjasnili o svim predlozima za izmene i dopune predloženog dnevnog reda, molim narodne poslanike da se izjasnimo o dnevnom redu sednice u celini. Molim narodne poslanike .... (STEVO DRAGIŠIĆ (sa mesta):Predsedniče, niste pitali da li još ima predloga za dopunu dnevnog reda.) Ne može sada više da bude. (STEVO DRAGIŠIĆ (sa mesta):Kako ne može? Trebali ste da pitate da li ima predloga za dopunu dnevnog reda, ja sam vas kulturno sačekao da postavite to pitanje. Vidim da niste ni imali tu nameru.) Budite ljubazni, gospodine Dragišiću, sedite, sad je trenutno utvrđivanje kvoruma. Kasno je, morate po Poslovniku da dostavite na vreme. Nije dostavljeno, evo, tu je generalni sekretar. Svi predlozi su uvršćeni. Žao mi je, svi predlozi su uvršćeni u dnevni red, koji su predloženi. (ALEKSANDAR VUČIĆ (sa mesta):Kako su uvršćeni kada nisu, imamo povredu Poslovnika.) Dobro, posle ću vam dati reč. Samo sada da utvrdimo kvorum. Molim vas, postavite kartice u poslaničke jedinice, da utvrdimo kvorum, da ne moramo ponovo da prebrojavamo. Imamo kvorum. Stavljam na glasanje predlog dnevnog reda sednice u celini. Za ovaj dnevni red je glasalo 127, protiv 67, niko nije uzdržan, nije glasalo 6, ukupno je prisutno u sali 200 narodnih poslanika. Konstatujem da je Narodna skupština usvojila dnevni red u celini. Molim službu Narodne skupštine da pripremi prečišćen tekst dnevnog reda sednice i uruči ga narodnim poslanicima. Izvolite, gospodine Vučiću, reklamirali ste povredu Poslovnika.
Dame i gospodo narodni poslanici, u Narodnoj skupštini Republike Srbije događaju se neverovatne stvari, nešto što i pored svega što se događa u Srbiji i SR Jugoslaviji ipak nismo očekivali. Najpre, trebalo je da obavestite, ako ne javnost, gospodine Tomiću, ono sve poslanike u Narodnoj skupštini Republike Srbije da Nova Radio Televizija Srbije, zato što su staru spalili i srušili, ne prenosi direktno tok ove sednice iz nama neobjašnjivih razloga. Valjda zato što će se čuti i neki glas protiv revolucionarnih komiteta, protiv otimačine, protiv pljačke, protiv kršenja i rušenja Ustava i zakona. Valjda zbog toga im ne pada na pamet da uključe kamere, iako ih vidim ovde da snimaju, ne bi li valjda mogli da iskoriste samo ono što im odgovara, samo ono što im je potrebno u kasnijem montiranju. Dalje, gospodine Tomiću, uradili ste nešto što je neprihvatljivo, ne samo za poslanike Srpske radikalne stranke, već čini mi se za celokupnu javnost Republike Srbije i to građanima moramo sa ovog mesta, sa skupštinske govornice da objasnimo o čemu se radi. Naime, mi smo počeli sa radom na Prvoj sednici Drugog redovnog zasedanja, završili smo sa dve tačke dnevnog reda i onda umesto da nastavimo Prvu sednicu Drugog redovnog zasedanja, vi je prekidate i zahvaljujući nekim dogovorima, koje ste postigli sa revolucionarnim komitetima, oduzimate pravo poslanicima da se izjasne o onim tačkama, koje je ova Narodna skupština prihvatila da budu na dnevnom redu i da utvrđujete potpuno drugačiji i potpuno novi dnevni red. Ja ću objasniti zašto se to dešava, ne zbog vas, već ako ima ikoga u Srbiji, koji u ovom jednoumlju, nametnutom revolucionarnim komitetima, nametnutom na silu, da vam to kažem, pošto su ulazili u sve institucije, u sve državne organizacije, u sve medije puškama, pištoljima, bombama, preteći svima, pa možda će se neko naći ko će i ovo da objasni. Niste prihvatili da se nastaviPrva sednica Drugog redovnog zasedanja zato što je trebalo da razgovaramo i usvojimo neke zakonske projekte koje novi DOS iliti koalicijaDOS-a, SPS, SPO i svih ostalih ne želi ili neće da prihvati, a pre svega DOS. Zašto? Ne sviđa im se ukidanje dnevnica solidarnosti, koje je poslanička grupa SRS predložila Narodnoj skupštini Republike Srbije. Zašto im se to ne sviđa ? Vi znate da smo još u predizbornoj kampanji mi srpski radikali govorili da ta dnevnica treba da se ukine,jer je proces obnove ključnih infrastrukturnih objekata završen. Zato ta dnevnica mora da bude sklonjena sa tereta i sa grbače našeg naroda. Oni su govorili u toku izborne kampanje da će naravno, jedva čekaju, odmah ukinuti dnevnice solidarnosti. Ne žele da je ukinu, ne žele zato što nema tih para obećanih, o kojima pričaju, znaju da lažu, znaju da blefiraju. Do sada smo čuli, stručne službe naše, uSrpskoj radikalnoj stranci su izračunale, 17.000 i šest puta do juče u svojim televizijskim emisijama, nabrojali su toliko milijardi dolara koje stižu u ovu zemlju da još nismo videli ni jedan jedini dinar. Znaju oni da od tog posla nema ništa i zato neće da ukinu dnevnicu solidarnosti, a nisu oni navodno krivi nego su navodno krivi poslanici ovog saziva Narodna skupštine Republike Srbije. Ima tu i drugih stvari, nisu hteli i zato što smo predvideli zakon kojim bi se ukinula gradska taksa u Beogradu od 3%. Navodno su kritikovali, kritikovali su socijalističku vlast, kritikovali su SPO-vsku vlast, oni su mnogo bolji, oni će da ukinu 3% u gradu. Neće da ukinu. Naterao ih je SPS da prihvate, da se ne sklanja tih 3%, mogu inače da im kažu šta godhoće, a šta god da su im rekli, naravno ja ne govorim to o svim članovima SPS-a, ima tu časnih ljudi, koji to neće da prihvate i to da podrže, ali ovi iz rukovodstva, naterali, nagovorili, a ovi sve pustili, što god da su im tražili. Kažu, bivši član SPS-a, doskorašnji, ne tako davno, Nebojša Čović postao je ponovo šef kadrovske službe SPS-a. Dođe čovek na televiziju , kaže nema šta tu da traži Branislav Ivković, nema šta da traži ovaj, onaj, nema Branislava Ivkovića više. Sve može.Sve može. Tako je bilo i sa taksom od 3%, umesto da skinemo taksu ...
Molim Vas vreme...
Naše vreme, gospodine Tomiću, tek dolazi [[smeh]] Što se tiče takse od 3%, ali najčudnije je to što se smeju ovi iz SPO-a, što ni 2% glasova ne dobiše na izborima i još se podelili u tri frakcije. To je ono što je smešnije od svega. E sad, što se tiče takse od 3%, znaju oni da nema ništa od 1.000 autobusa koje su obećali građanima Beograda, znaju oni da nema ništa od para koje su im obećali, evo neka kaže gospodin Čotrić ovde iz SPO-a, kako su upadali u Gradsku skupštinu, na koji su se način ponašali. Oni im odobrili, dali im pobedu, priznali im, pa i mi smo to priznali prvog dana, čestitali, ma kako nam teško bilo i ma kako da znamo ko sve sad treba da dođe na vlast. Oni došli u Skupštinu grada i ukinuli im postavku o NATO bombardovanju, da se ne naljuti Bodo Hombah kada dođe tamo, da ne vidi slučajno šta je radio i šta je činio. Došli pa ih puškama teraju sa posla, ne mogu da dođu, da se razduže. To je ta demokratija o kojoj pričate, e treba im 3%, treba im, ne mogu da vladaju bez 3%, jer nema tih 1.000 autobusa, nema tih para, nema toga. Zašto još ne treba da se nastavi sa dnevnim redom Prve sednice Drugog redovnog zasedanja? Ne treba zato što smo predvideli donošenje Zakona o RTS, u kome smo predvideli, kao što većina poslanika zna, da upravni i nadzorni odbor RTS budu sačinjeni proporcionalno političkoj snazi stranaka u Narodnoj skupštini Republike Srbije. Zašto to smeta DOS-u? Smeta DOS-u jer neće da ima opoziciju u RTS, neće da ima nikoga ko će da kaže neku reč drugačije, neće da ima nikoga ko će da im se suprotstavi, neće da ima nikoga ko će da im kaže da su oni odgovorni za ovo divljanje cena, nego će da kažu kriv je Šešelj. Šešelj je kriv što su spalili Skupštinu, RTS što su zauzeli, opljačkali i zauzeli sve što su stigli. Zato što su zauzeli EPS, Narodnu banku, nema struje, a oni 5.oktobra još formirali krizni štab u EPS-u i doveli izvesnog Vukovića da EPS-om upravlja. Vlada Srbije, kada je upravljala prošle godine posle NATO agresije, imala je struje cela Srbija, celu zimu. Oni zaseli od 5.oktobra i sada je neko drugi kriv. Krizni štab puškama upao, sve zauzeli, na TV Politici, sećate se, taj se pojavio iste večeri u 21,00 sat, da li je tako Anđelkoviću?
Tako je.
U 21,00 sat se pojavio, kaže, e mi oslobodioci sada preuzimamo EPS. A narod nema struje, stiglo mu oslobođenje od njih, a struje nema. To je njihovo. Što se tiče Zakona o RTS ima tu još jedna stvar koja smeta DOS-u ili novom DOS-u, kako god hoćete. Veoma važna stvar. Mi smo predvideli, nije bio problem u načinu plaćanja televizijske takse, već je problem što se plaćala televizijska taksa. Mi smo predvideli, imajući u vidu tešku socijalnu situaciju da se ukine televizijska taksa, ali neće oni to da usvoje. Neće, zato što znaju da nema ništa od Hombahovih para, nema ništa para od onih zlikovaca koji su bombardovali, uništavali ovu zemlju. Deset dana će da ih tetoše, 10 dana će da ih hvale, a posle toga isporučujte Hagu, sastajte se sa Dodikom, rasturajte zajedničku državu Srbije i Crne Gore da bude nekakva, a kažu već sada labava konfederacija. Više ih nikakav oblik federalne države ne interesuje. To je suština. To su razlozi zbog čega ste prekinuli Prvu sednicu Drugog redovnog zasedanja, a ono što ja tražim u ovom trenutku to je da stavite, gospodine Tomiću, na glasanje izmene i dopune odnosno, sve ove zakone za koje smo mi tražili da budu doneti u Narodnoj skupštini po hitnom postupku i da se Narodna skupština izjasni o njima. Jer, mnogi od tih zakona su kondicio sinekva non i normalne izborne kampanje. Ako ćete da radite u izbornoj kampanji ono što radite 20 dana od kada surevolucionarni komiteti uspostavili vlast, da vlada gore jednoumlje nego u Brozovo vreme, u vreme Brozove diktature 1945. i 1946. godine, onda to odmah možete da kažete. Ali je licemerno, smešno i neozbiljno da govorite o demokratiji i prilično besmisleno. Evo, moram da vam kažem, nikada nisam voleo "Pink" televiziju, nikada nisam mogao ni da je gledam. Sada sam od onih 10 kanala na 5 kanala namestio "Pink" televiziju, da nekada izbegnem nekog Čanka, Veselinova, Obradovića, Čovića, koliko ih ima na svakoj televiziji, koji god kanal okrenete samo je neki od njih. Stigla je demokratija. Sinoć je došao i onaj Maki, kako se zove, i taj pametni se pojavio. I on soli pamet celom narodu, verovali ili ne. Svašta je u ovoj državi moguće. SRS vam neće davati legitimitet, jer to što sada misle predstavnici i članovi revolucionarnih komiteta, da su mnogo snažni, osilili se, da su mnogo jaki, da mogu da rade šta hoće, videćete,vrlo brzo će doći do osvešćivanja i otrežnjenja srpskog naroda. Vrlo brzo. Već narod to vidi. Vrlo brzo će narod da shvati ko i kako je dobio glasove i na koji način. Mi ćemo pokušati da vas smenimo, naravno, ali gledaćemo da to ne bude na ovakav način, kao što ste vi činili. Gledaćemo da ne upadamo sa puškama u carinu, da ne upadamo sa puškama u Narodnu banku Jugoslavije, gledaćemo da glasovima naroda, voljom naroda dobijemo njegovo poverenje i političkim dogovorima. Silom se ništa na takav način postići ne može. Ja vas molim, gospodine Tomiću, da nas, dakle, obavestite o nekoliko stvari. Ko je doneo odluku u ovoj zemlji da ukine prenos na programu RTS, ko je taj svemoćni čovek koji će da kaže da nema prenosa Narodna skupštine Republike Srbije, kome to smeta ono što ćemo mi, srpski radikali danas ovede u Narodnoj skupštini Republike Srbije reći? Pošto, nemojte da zaboravite, gospodin Todorović kada je govorio u Saveznoj skupštini, prekrivao ga je glas Milorada Petrovića, inače velikog ljubitelja Slobodana Miloševića još iz 1989 godine, čoveka koji je donedavno radio u Vladi Republike Srbije, pa je naprasno postao veliki demokrata i oslobodilac, pa da nam kažete ko je to doneo odluku da danas nema prenosa? I da nam kažete, kako i zbog čega mi danas ne možemo da glasamo o predlozima o kojima je trebala Narodna skupština da se izjasni prethodni put, o kojima smo trebali da nastavimo razgovor i raspravu. I, još nešto - neki od predloga koje ste danas usvojili uopšte nisu bili na valjan način na sednici Vlade Republike Srbije, i to je prvi put od kada radi i funkcioniše Vlada Republike Srbije, nisu prošli odbore, čak je i predsednik Odbora za pravosuđe Ratko Marković to priznao. Na neverovatan, volšeban način se to pojavilo. DOS je rekao - to tako mora da bude i to je tako izglasano. E, to tako ni u jednoj državi u svetu ne može da prođe, pa ne može ni u ovoj. I, još nešto da vam kažem, ne znam koliko će biti prilike da nas neko čuje, da nas neko vidi, ali ako postoji neka mogućnost da se to čuje i vidi ja pozivam građane Srbije da ako se novi DOS dogovorio, a očigledno jeste, da raspiše izbore za 23. decembar, da 23. decembra izađu na izbore, da glasaju po svom opredeljenju i svojoj savesti, a ako svoje poverenje budu dali srpskim radikalima siguran sam da ih nećemo izneveriti. Hvala. [[Aplauz.]]
Zahvaljujem. Molim vas, sve naše sednice su javne. Niko nije ukinuo televizijski prenos. Ako televizija to ne vrši onda to radi na svoju ruku. Takvo odobrenje i takvu saglasnost nije dobila od mene. Prema tome, nisam upoznat da televizija ne vrši prenos. Video sam ovde kamere i mislio sam da vrši prenos. [[Žagor.]] Molim vas, molim vas, gospodin Nikolić, povreda Poslovnika? Samo vas molim da vodite računa o vremenu.
Dame i gospodo, narodni poslanici, devet godina sam narodni poslanik, deset godina se bavim politikom, pa ipak mi neke stvari danas u ovoj sali nisu jasne. Voleo bih da to razjasnimo zbog građana koji se ovim poslom ne bave i kojima će to biti još mnogo manje jasno nego što je jasno meni. Da li vi danas radite neki posao koga se stidite? Da li je poslanike koji su sačinili kvorum na početku ove sednice sramota onoga što će da se desi pa zato nema televizijskog prenosa? Ne mogu da verujem da ste spremni danas da stvorite koaliciju i da zbog toga niste radosni. Ostvaruje se vaša velika želja oko koje Srbija već sedam dana gubi vreme. Ostvaruje se želja da se konačno stvori novi DOS. Ali tu nema ništa loše. Da li je poslanike Srpskog pokreta obnove sramota što ulaze u Vladu u kojoj će trajati mesec i po dana? Da li je sramota socijaliste? Ili se vama sada ovde obraćam kao DOS-u. Zaista mi je neprijatno da se obraćam onima koji vode državu, a nijednog nema ovde u sali. Isturili su vas. Obavljate posao koga se stidite i sramite. Da nije tako bilo bi prenosa. Kažete da je Milošević bio diktator. Imali smo prenose iz Narodne skupštine za vreme diktatora. A, od kad je 18 beogradskih dahija zauzelo Srbiju nema televizijskog prenosa. Ne vredi samo pričati. Nešto treba i da se učini ljudski. A zašto? SPS je na putu da mora da bude potpuno nova stranka, pa šta će vam onda ovo danas? Kome sada ispunjavate želje? Ovi vaši koji su sa njima razgovarali najradije ne bi tome prisustvovali. Pa kakva vas to sila vodi? Zašto narod ne vidi danas šta se dešava? Kakav je ovo idiotluk. Pre samo sedam dana po hitnom postupku stavljamo zakone na dnevni red. Pa, ako je Skupština odlučila da je nešto hitno valjda to mora da se završi, što je hitno. Koja je to viša sila koja sad rešava da ono zašta je Skupština rekla da je hitno više uopšte nije hitno i ne samo da nije hitno nego nije ni bitno. Neće uopšte da se desi. Da li je to nova demokratija? Hoće li to sad da nas čeka, otkako se voljom građana u Srbiji desilo nešto, nešto što moraju po hiljadu puta da ponove da je demokratija. Kao ono dete kada na tabli nacrta konja, pa vidi da ne liči, pa napiše dole - ovo je konj, tako i nama neprekidno trube sve televizije u Srbiji - ovo je demokratija. E, izem ti tu demokratiju. Ako je to demokratija, u takvoj demokratiji ne vredi živeti. [[Aplauz.]] A šta mislite - da je DOS imao 50 strančica sa po tri člana, mi bismo morali 50 kreatura svako veče na 50 televizija da posmatramo. Pogledajte vi, socijalisti, svojim nepromišljenim potezima gde ste doveli Srbiju. Samo za to vas krivim. Samo zato što niste videli da je vreme za promene i da je mnogo bolje bilo da ste se vi menjali, kada ste već imali snagu u narodu, nego što vas je oduvao vetar koji je došao ne znamo odakle, ili se možda i zna odakle. Jutros gledam državnu televiziju, jutarnji program, na levoj strani piše "jutro", na desnoj "morning". Kome to piše u Srbiji "morning"? Ovima iz DOS-a koji radije govore sve druge svetske jezike osim srpskog. Hoće li jednog dana i ono sa leve strane, ono jutro da nestane kao znak demokratije? U šta se zaklinje DOS? U onog Makija, koji juče objašnjava kako je upalio zgradu Savezne skupštine. Pa, kaže - nisam ja pljačkao i moja grupa, mi smo bili naoružani koktelima i nismo mogli da nosimo stvari. Koktelima su bili naoružani. Još se neko usuđuje da nas pita što pucamo na rulju koja pokušava da nas napadne na ulici. Da li vi znate u toj rulji kakvih sve ljudi ima? Da li znate koliko ih je koji su iz zatvora direktno, koliko ih je iz policije, koliko ih je iz hiljadu službi, jeste li gledali na televiziji kapetana Dragana koji objašnjava kako je zauzeo zgradu Savezne uprave carina? I treba da se smeni državni tužilac, republički. Da je neko slušao Verka Stevanovića i mene on nikada ne bi ni bio izabran. I treba da bude smenjen. Pa, valjda je najčasnije bilo da podnese prijave protiv tih ljudi, jer će to da se ponovi za neki dan ponovo. Šta vam rade ovi iz DOS-a? Ako nećete da se dogovorimo, dovešćemo vam narod. Pa, neka vam dovedu. Nekad je časnije nemati ni glavu ni život nego živeti kao rob. Šta se sve promeni od 5. oktobra? Pa jel, vi gledate, ljudi, šta se dešava? Promeni se i predsednik Savezne Republike Jugoslavije. U kampanji je govorio da neće sarađivati sa Haškim tribunalom. Posle izbora rekao je da ima preča posla. A u Bijaricu je rekao - ja Miloševiću nisam kriv što je potpisao saradnju i Dejtonski sporazum. Juče je rekao da će priznati Bosnu i Hercegovinu. Ko priznaje Bosnu i Hercegovinu? Šta piše u Ustavu Savezne Republike Jugoslavije? Je li to posao za predsednika Republike? Pa, mi jednog Dobricu Ćosića smenismo zato što je kršio Ustav Savezne Republike Jugoslavije i postavio se iznad svih. Predsednik Jugoslavije govori da u Jugoslaviji postoji nova vlast. Pa nije mu valjda to onaj Maki što je bio sinoć na televiziji. Nijedna druga nova vlast nije izabrana. Danas će valjda u Skupštini Srbije biti izabrana nova vlast Srbije. Žao mi vas je i koji ćete biti u toj novoj vlasti i koji ćete glasati za tu novu vlast. Hvala. [[Aplauz.]]
Zahvaljujem. Ima reč Zoran Anđelković, predsednik Poslaničke grupe Socijalističke partije Srbije.
Gospodin Vučić zna da sadašnja televizija, nova Radio-televizija Srbije, da to nije državna televizija. Državna televizija je spaljena, a ova nova televizija, ne znam čija je, samo što znam da je zauzela kanale državne televizije, verovatno će Vučić da objasni čija je. Prema tome, ta nova televizija, koja se predstavlja kao Radio-televizija Srbije, ne prenosi verovatno ovu skupštinu zato što je to uređivačka politika te grupe ljudi koja vodi novu radio-televiziju, a Radio-televizija Srbije, na čelu sa svojim generalnim direktorom je isterana iz svojih prostorija i spaljena, i koliko znam Ministarstvo za informisanje tu informaciju ima u vidu.
Replika, ali molim vas da pazite na vreme.
Dame i gospodo, gospodin Anđelković je u pravu kada kaže da sam upoznat sa situacijom oko Radio-televizije Srbije i nije to neka posebna pamet ili obaveštenost biti upoznat. Upoznat je ceo svet sa onim što se zbivalo. Moram na nekoliko stvari oko RTS da ukažem, i zato sam govorio malo pre o Predlogu zakona o RTS-u. Vi znate, gospodine Anđelkoviću, da sam kao ministar za informacije, nekoliko dana pred izbore, 6 dana pred izbornu tišinu, držao konferenciju za novinare, na kojoj sam rekao da se u Srbiji dogodio tihi državni udar, zato što su ukinute emisije tzv. okruglih stolova. Dakle, da je prekinuto, nije dozvoljeno, i ukinuto je pravo na ravnopravno predstavljanje političkim strankama, kako SPS-u, tako SRS, tako DOS-u i SPO-u, kao najvećim političkim strankama, i onom vašem miljeniku i štićeniku, Siniši Vučiniću. (Zoran Anđelković, sa mesta: nije on naš štićenik). Jeste, jeste, vaš je. E sada, što se tiče RTS, niko ne zna po kom pravnom osnovu i na koji način su neki ljudi ušli u tu kuću. Revolucija, puč, ne treba toga da se stide, što se toga plaše? To je činjenica. RTS je institucija Vlade Republike Srbije. Mi smo želeli da bude Narodne skupštine Repbulike Srbije. Kakve su oni veze imali sa tim, da na ulazu postave svoje batinaše, svoje ljude, da buldožerima to pregaze, spale, sruše - nikakve. Ali, gospodine Anđelkoviću, ima nešto drugo - sve što ste rekli mogu da se složim, ali zašto vi sedite ovde kad neće da vam to prenose, kad neće da puste to što ćete da kažete, osim ako ne budete rekli - da, divan je gospodin Čović, da, mnogo volim Zorana Đinđića, a najviše volim druga Tita, koji će da pušta Floru Brovinu iz zatvora, a da niko ne zna ni po kom osnovu, ni koga je pitao za to, i na koji način. Pa zašto vi učestvujete u tome? Zašto ovde ima toliko predstavnika SPS-a kojima ne pada napamet, koji su na to primorani, zbog čega? Oni ne prenose, mogu da vam rade šta hoće. Znate koje vam vesti objavljuju u dnevniku - objavljuju vam od vesti samo kad je ovaj odbor SPS-a protiv drugog odbora SPS-a, niži partijski organ, protiv višeg partijskog organa. Nama, radikalima, pošto smo jedinstveni, pošto kod nas nema nikakvih sukoba, ništa ni ne objavljuju. Svaki dan dobiju saopštenje, ili konferenciju za novinare, kao da ništa nismo ni imali. Što to ima da objavljuju - ne treba da objavljuju, baš ih briga, zašto da objavljuju drugačije mišljenje, kad je stigla demokratija? Što da ima struje, kad je stigla demokratija, što da ulje ne bude četiri puta skuplje, kad je stigla demokratija, šta ih briga. E, to je suština. Nemojte vi da im dajete, što im vi dajete legitimitet, što im dajete legitimitet i legalitet za rušenje i spaljivanje, ko ste vi da im date oslobađanje za sve to što su činili? U čije ime to radite? Mislite li da istorija neće zapamtiti način na koji su upadali, način na koji su osvajali vlast? Ko to može da opravda, ko to na kugli zemaljskoj može da opravda, ko to može da dozvoli?
Molim Vas, vreme.
Mi se nadamo da će RTS, ukoliko, gospodine Tomiću, naravno, u skladu sa Poslovnikom, stavite na dnevni red ovo što smo mi tražili, po jednom drugačijem zakonu dobiti svoj pravi, demokratski, ili da će moći da funkcioniše na normalan način, za razliku od onoga što je danas. Uostalom, ne vidim nikakvu razliku, to znači da nam je najveća demokratija bila 50-tih, 60-tih godina, jer su neki isti kadrovi, koji su u Titovo vreme bili direktori i urednici, i danas su direktori i urednici. Znači, Josip Broz je bio najveći demokrata. Ako ste to mislili, gospodine Anđelkoviću, ja sa tim ne mogu da se složim.
Ima reč gospodin Anđelković, odgovor na repliku.
Ja sam gospodina Vučića samo pitao, kao ministra informisanja, gde je državna televizija da prenosi ovo ovde, i ništa više, i nisam čuo odgovor, pošto gospodin Vučić nije ništa odgovorio. Ali, naravno, pošto znamo i pošto je javnost informisana i zna zašto nema državne televizije, da su oni koji su osvojili demokratiju, osvojili buldožerima, ja želim samo da kažem sledeće dve rečenice - SPS, baš zato što nema državne televizije i baš zato što državnu televiziju drže neovlašćena lica, i baš zato što neovlašćena lica drže još jedan broj institucija, kao što je Elektroprivreda,ne želi da ta pitanja rešava nasiljem, niti sukobima, niti da poziva na sukobe, niti na oružje, već naprotiv, da poziva na birališta, da pozove građane na biračka mesta i da se opredele za koju opciju hoće - da li za opciju preuzimanja institucija nasiljem, ili za opciju funkcionisanja državnih institucija u miru i toleranciji i funkcionisanja i poštovanja narodne volje. U tome je suština i u tome je naša odluka da pristupimo i današnjem dogovoru i sprovođenju sporazuma o funkcionisanju vlade, o funkcionisanju nove vlade, koja će obezbediti uslove za redovne izbore, za parlamentarne izbore 23. decembra, i ubeđen sam da će građani Srbije 23. decembra znati da se opredele prema onima koji su protiv nasilja i protiv sukoba.
Ima reč gospodin Aleksandar Vučić, replika.
Dame i gospodo, ja moram gospodinu Anđelkoviću da kažem, u svoj ovoj muci i nevolji za naš narod, sledeće - gospodinu Anđelkoviću, nas srpske radikale ne interesuju ti krizni štabovi, ti revolucionarni komiteti, nas to ne interesuje, mi ćemo to da žigošemo čitavog života, dokle god se bavimo politikom. Vi im dajete legitimitet i legalitet ovim što činite, sve ono što su uradili, podvešće pod pravnu formu, i to je suština. Zato su se oni toliko navrzli, moraju da objasne svoje krizne štabove, moraju da objasne sva divljanja, moraju sve da objasne na neki način. Prestaju krizni štabovi od sutra - mislite da ćete vi da vladate? Znate kako ćete da vladate - čim nešto kažete, suprotstavite se, usprotivite se, oni će da kažu: nemoj more, gospodine Anđelkoviću, da ti dovedemo krizni štab, da ti dovedemo bager, buldožer, utovarivač ili ne znam ni ja šta - i nema vas, nema vas više, a nama, srpskim radikalima, i u tome se razlikujemo od vas, ne mogu da kažu ništa. Baš nas briga za njihove buldožere i baš nas briga za njihove bagere. Mi ćemo njihove buldožere i bagere da napadamo, da osuđujemo, jer to nikakve veze sa demokratijom nema. Da li će da nas pobiju, možda hoće, ali, bolje jedan dan živeti kao čovek i živeti kao soko, nego čitavog života biti miš. Hvala vam.
Ima reč gospodin Stevo Dragišić.
Dame i gospodo, obzirom da su ovih dana intenzivno vođeni razgovori između kriznog štaba, koji upravlja državom, i SPS-a i SPO-a, i kao rezultat tih razgovora trebalo bi da se danas formira neka vlada, koja treba da pokrije sve to što je krizni štab ovih dana oteo po Srbiji i zauzeo, ja se nadam da jedan od rezultata tih razgovora nije i ukidanje prenosa Skupštine. Zbog toga, u ime Poslaničke grupe Srpske radikalne stranke, predlažem da Skupština odmah donese zaključak, kojim se obavezuje RTS da vrši prenos ove sednice i da se sačeka dok RTS to ne obezbedi. Pošto imaju ovde kamere i ekipe, siguran sam da je ostalo dovoljno opreme koja je spašena iz požara, da obezbedi tehničke uslove za vršenje ovog prenosa.
Predložio bih da pređemo na dnevni red, a onda ćemo....
Interpretacija mog predloga obesmišljava ceo predlog. Nije smisao da se donese zaključak kada se završi sednica.
Ne, ne. Gospodine Dragišiću, imamo deo koji radimo i bez dnevnog reda.
Koji je to deo?
Imamo donošenje odluke o narodnim poslanicima na stalnom radu.
Treba da stavite na glasanje predlog da se izvrši direktan televizijski prenos.
Molim vas, ja vodim sednicu, a ne vi. Pre prelaska na dnevni red, potrebno je da Skupština donese odluku o narodnim poslanicima na stalnom radu. Uručen vam je Predlog odluke, sa dopunom koju je podneo Administrativni odbor. Otvaram jedinstven pretres. Da li se neko javlja za reč? (Ne.) (U sali je velika graja i poslanici lupaju u klupe.) Pošto se niko ne javlja za reč, molim narodne poslanike da postave svoje kartice u poslaničke jedinice. Utvrđujemo kvorum [[Aleksandar Vučić iz klupe: Šta kaže krizni štab? - Smeh.]] [[Tomislav Nikolić iz klupe: Ne vodite Vi ovu sednicu, da vodite Vi ovu sednicu bilo bi TV prenosa.]] Molim vas postavite kartice u poslaničke jedinice, da vidimo da li imamo kvorum? Konstatujem da imamo kvorum. Stavljam na glasanje Predlog odluke o narodnim poslanicima na stalnom radu u Narodnoj skupštini Republike Srbije. Konstatujem da je za ovaj predlog glasao 191 narodni poslanik, protiv je bio jedan, uzdržao se jedan, 11 nije glasalo, prisutna su 204 narodna poslanika u sali. Konstatujem da je Narodna skupština donela Predlog ove odluke. Imamo predlog narodnog poslanika Steve Dragišića da Nova Radio - televizija Srbije odmah uvede direktan prenos. Postavite svoje kartice u poslaničke jedinice, da bismo o tom predlogu glasali posle utvrđivanja kvoruma. Konstatujem da imamo kvorum. Stavljam na glasanje ovaj predlog. Molim narodne poslanike da pritisnu odgovarajući taster. [[Aplauz.]] Konstatujem da je za ovaj predlog glasalo 185 narodnih poslanika, protiv je bio jedan, tri poslanika je bilo uzdržano, dva nisu glasala. Konstatujem da je 191 poslanik prisutan u sali. Konstatujem da je Narodna skupština usvojila ovaj zaključak. Dajem pauzu od 15 minuta dok Radio televizija ne obezbedi direktan prenos. [[Aplauz.]] (Pauza 15 minuta.) Molim narodne poslanike da zauzmu mesta i da nastavimo rad. Obaveštavam narodne poslanike da je Televizija Srbije uključila kamere u televizijski prenos. Prelazimo na 1. tačku dnevnog reda: – PREDLOG ZAKONA O DOPUNAMA ZAKONA O MINISTARSTVIMA Primili ste Predlog zakona, koji je podnela Vlada Republike Srbije. Otvaram načelni pretres. Da li predstavnik predlagača želi reč? (Ne.) Da li neko od narodnih poslanika želi reč? Ima reč narodni poslanik Aleksandar Vučić.
Dame i gospodo narodni poslanici, dobro je što se RTS uključila u direktan prenos. Čuli smo da je jutros bilo toliko hladno, da je bio mraz, pa su imali neke probleme sa kablovima i verovatno zato nisu mogli da se uključe u direktan prenos. A bilo bi dobro kada bi ovi iz kriznog štaba EPS-a uspeli da obezbede da dve - tri grupe ne budu isključene u trenucima dok traje Narodna skupština Republike Srbije, pa da najveći deo građana Srbije čuje šta se zbiva u ovom visokom domu. Što se tiče predloga Vlade, koji ste danas izneli na dnevni red, moram da vas podsetim, gospodine Tomiću, da sam u prethodnom delu, u onom delu koji građani Srbije nisu mogli da vide, zahvaljujući medijskoj diskriminaciji, zabrani, autokratskom ponašanju ili ljudi iz RTS ili, kako se ono zove, gospodine Tomiću, krizni štab, ono što upravlja sada i ovom skupštinom, ili revolucionarni komiteti, kako hoćete. Dakle, moram da podsetim vas, a i celokupnu javnost koja to nije saznala, da mi na jedan čudan način, gotovo direktnim kršenjem zakona prelazimo na Drugu sednicu redovnog zasedanja, umesto da nastavimo Prvu sednicu Drugog redovnog zasedanja, koju smo počeli pre nekoliko dana. Suština je u tome da DOS ili novi DOS, kako god hoćete, oni, koji će se sada formirati, želi da izbegne raspravu o svim kriminalnim aktivnostima, otimačini, pljački, maltretiranju, šikaniranju građana Srbije u poslednjih 15 - 20 dana, od kada se dogodila u Srbiji i SR Jugoslaviji boljševička oktobarska revolucija. Mi smo želeli da se donesu neki novi zakoni, da se usvoje zakonski projekti Srpske radikalne stranke. Čak smo načelno postigli saglasnost i sa drugim poslaničkim grupama, govorim o velikim poslaničkim grupama u Narodnoj skupštini Republike Srbije. Ali onda je iznenada izgleda krizni štab doneo odluku da mu ne pada na pamet da se usvoje takvi zakoni iz nekoliko razloga. Jedan od ključnih razloga je finansijske prirode. Znaju oni da nema ništa od ovih para, koje svakodnevno obećavaju, mažu narodu oči na svim televizijama, ne možete da slušate ništa, a da ne čujete kako oni dobijaju pare, kako će da ih pomažu, kako će da procveta ekonomija u ovoj zemlji, kako ćemo da živimo sjajno sa platama od nekoliko hiljada maraka itd....
Ja vas molim da se držite dnevnog reda.
Pa, držim se dnevnog reda, gospodine Tomiću, nego se vi niste držali dnevnog reda, pa ste Prvu sednicu zamenili Drugom sednicom samo zato što vam je to saopštio krizni štab. Znate, krizni štab za mene ne znači ništa, krizni štab ne postoji ni u jednom Ustavu, ni u Ustavu SR Jugoslavije, ni u Ustavu Republike Srbije kao leks superioru u našoj zemlji. Ne piše ni u jednom zakonu da postoji ni krizni štab, ni revolucionarni komitet, ni revolucionarna komanda, niti bilo šta. Drugo, zaboravljate, gospodine Tomiću, da sam ja iz Srpske radikalne stranke. Nama u Srpskoj radikalnoj stranci kadrovsku politiku neće voditi Nebojša Čović, kao što vodi Socijalističkoj partiji Srbije, pa kada on kaže - može Branislav Ivković, on može, kada kaže - ne može Branislav Ivković, onda Branislav Ivković ne može i vi svi ćutite i sve to trpite, ali to je vaša stvar. Vi ste time pokazali kakav je vaš obraz, mi to nećemo dati. Može krizni štab da dovede i bager i buldožer, nas to mnogo ne iteresuje i uopšte nas ne sekira. Uostalom, sve ovo što su učinili, što su uradili prethodnih dana, ostaće zapisano. Ja hoću da vas upozorim na činjenicu da ono što se dešava poslednjih 20 dana, šta god našli Slobodanu Miloševiću, Marku Miloševiću, Mihalju Kertesu, ovom ili onom i šta god objavljivali, ma kakvu hajku vodili u svim medijima, nije ni deo kriminala koji je učinjen u poslednjih 20 dana. Da vas pitam gde idu te pare iz Savezne uprave carina, ko to kontroliše kome te pare idu, da li to neko zna u ovoj zemlji? Skupila se njih trojica, četvorica, neko je rekao, revolucionarni komitet, da mi to zauzmemo, mi skupljamo tu carinu, radimo šta hoćemo, te pare idu ko zna gde. Šta se to dešava u ovoj zemlji? Krizni štab zauzeo Elektroprivredu Srbije, EPS zauzeli 5. oktobra. Kažu - neko je drugi kriv zato što nema struje. Pa, kriv je krizni štab, revolucionarna komanda, ovi Lenjinovi naslednici, oni koji misle da na takav način mogu da vladaju i upravljaju Srbijom, oni koji misle da mogu sve da uplaše, misle, svakome će da kažu - stižu vam ovi Lenjinovi batinaši, stižu vam bageri, buldožeri, bežite, sklonite se. E, ne mogu sve da uplaše. Ako vas mogu, nas ne mogu. Nego, da ja kažem, gospodine Tomiću, zašto je voma važno ono što građani nisu čuli, a zašto je DOS, odnosno krizni štab, njihova revolucionarna komanda zapovedila da se prekine sa Prvom sednicom Drugog redovnog zasedanja.
Ali, sada je na dnevnom redu Zakon o ministarstvima.
Objasniću ja sve i o tom zakonu, gospodine Tomiću, ne brinite.
Imate samo 10 minuta za to.
Revolucionarni komitet i krizni štab DOS-a doneli su odluku da se ne izglasa novi zakon o RTS, koji je Poslanička grupa Srpske radikalne stranke uskladila gotovo sa svim poslaničkim grupama u Narodnoj skupštini. Znam sigurno da je tu bio i SPO i levičarske stranke, po kome smo predvideli da Upravni odbor Narodne skupštine bude reprezentovan u skladu sa brojem poslanika u Narodnoj skupštini, a ne brojem ministara u Vladi Republike Srbije i što je još važnije, predvideli smo da se ukine televizijska taksa. To su ključni razlozi, zbog kojih revolucionarni komitet DOS-a to ne želi da prihvati. Oni žele jednoumlje, jer oni žele jednopartijsku televiziju novog DOS-a, u koju će staviti, dakle, DOS, SPS i SPO. Radikala naravno da nema. Oni bi da objave neku informaciju o nama ako bi nam se neki odbor pobunio, ako bi smo mi ustali protiv Vojislava Šešelja. Pošto mi nećemo, i ne pada nam napamet, onda nemaju ni da objave nikakvu informaciju, Srpska radikalna stranka kao da ne postoji. Važniji su oni koji nikada poslanika nisu imali, koji su na ovim izborima dobili tri ili pet puta manje od nas i oni su važniji od srpskih radikala. Zato što ćemo mi da se suprotstavljamo i da govorimo narodu istinu, ma kako se to ne dopadalo i ma šta o tome mislili revolucionarni komiteti, krizni štabovi, bageristi, buldožeristi, utovarivači i njihovi vozači, guseničari i svi ostali. Što se tiče ostalih zakona, zbog čega ih ne stavljate, gospodine Tomiću, zbog čega je krizni štab naložio....
Ja vas podsećam da je na dnevnom redu Zakon o ministarstvima.
Pa, gospodine Tomiću, vidite koliko svi pažljivo slušaju.
Molim vas držite se dnevnog reda.
Držim se dnevnog reda. Dakle, ne žele da se usvoji zakon, kojim se Beograđanima ukida taksa od 3%. Kritikovali su SPO, SPS, mi kritikujemo i jedne i druge. Oni neće da se ukine taksa od 3%. Znaju da nema ništa od onih hiljada autobusa, koje su obećavali, znaju da nema ništa od onih silnih para, koje su obećavali. Nema ništa od toga. E, zato moraju da zadrže taksu od 3% i zato je krizni štab naredio: ne smete da se igrate i to ne sme da dođe na dnevni red. Krizni štab i revolucionarni komitet takođe je naredio poslanicima novog DOS-a, dakle SPS i svih onih koji ih u ovom delu podržavaju, da ne sme da se dogodi i sledeća stvar, da se izglasa ukidanje dnevnica solidarnosti. A vi znate da smo mi, srpski radikali, još u toku izborne kampanje tražili da se ukine dnevnica solidarnosti iz prostog razloga što je obnova završena, ne mogu građani više da trpe taj teret, mala su primanja. Posebno od kada je DOS-ov revolucionarni režim uspostavio vlast, cene su naglo skočile za tri, četiri, pet puta, a plate nisu. To je suština zašto kriznom štabu ne odgovara sve to. Ja se nadam, gospodine Tomiću, da u toku nastavka ove sednice neće ponovo marz da naškodi ovim kablovima, pa ponovo da nam ukinu televizijske prenose. Verujem da će se čuti neka reč protiv njih, da će se ove hajke prekinuti. Što se tiče predloženog zakona, koji je, dakle, suprotno zakonu i poslovniku stavljen na dnevni red, odnosno odlukom većine, možete da odlučite šta hoćete, i da je zemlja četvrtasta, što je svojevremeno rekao Radoman Božović, i to možete da kažete, sumnjam da će svi to poverovati, ali ni to nije nemoguće. Hoću da vam kažem da mi u Vladi Srbije nismo podržali takav predlog zakona, nismo ga ni videli. Naprotiv, to je predlog kriznog štaba, revolucionarnog komiteta DOS-a. Mi smo sve rešavali na odborima i sve što prođe na odboru, prolazi na Vladi, te sednice nisu trajale dugo, jer se sve potanko raspravilo na odborima, bilo za javne službe ili za privredu i finansije ili pravosudnom odboru. Ovo nije prošlo ni jedan odbor i u moru tačaka je prošlo kao navodni predlog Vlade. To je nešto što Srpska radikalna stranka ne može da podrži i neće da prihvati i ne želimo da prihvatimo, što je suštinska razlika između nas, srpskih radikala, očigledno od danas kao jedine opozicione stranke u Srbiji. Nećemo da prihvatimo da damo legitimitet i legalitet revoluciji i puču, nećemo da damo legaliteti legitimitet divljanju, upadanju sa puškama i pištoljima u preduzeća, firme, javne ustanove, državne organe i institucije. Tome nikada nećemo dati. Ja, naravno, znam da se nekima neće dopasti ovo što govorim. Još su strasti nabujale kod nas, tenzije su veoma visoke u narodu i neki će reći - šta to ovi pričaju. Ali, videćete već za godinu dana, a i mnogo pre, verujem i na decembarskim izborima da će doći do bolnog osvešćivanja i otrežnjenja. Ko bi vam rekao, gospodine Tomiću, do pre mesec dana da će Koštunica da pušta Floru Brovinu i albanske teroriste? Još je nazivaju pesnikinjom i humanistom. Ko bi to rekao, gospodine Tomiću. Ko bi rekao da će da se sastaje sa Miloradom Dodikom umesto sa Nikolom Poplašenom (Predsednik: Gospodine Vučiću, isteklo je vreme.) Imam prava da govorim kao narodni poslanik.
Imate pravo po Poslovniku 10 minuta. Isteklo je to vreme, molim vas.
Evo, završavam, gospodine Tomiću. Ne brinite, borili smo se mi svojevremeno kada je bilo najopasnije i protiv Slobodana Miloševića, neće valjda moći da dođe neki novi mali Sloba ili veliki Tito ili bilo ko drugi, protiv koga neće smeti da se kaže ni jedna reč. Hteo sam da vam ukažem na to da je dr Nikola Poplašen, izabrani predsednik Republike Srpske. To je trebalo da zna i predsednik SRJ.
Molim vas, gospodine Vučiću...
Želim još, pošto ne znam koliko ćemo imati prilike, gospodine Tomiću, da se obratimo narodu, u medijima u kojima vlada jedno apsolutno jednoumlje, svi su režimski, svi su revolucionarni, svuda vlada DOS-ova čizma kriznog štaba ili revolucionarnog komiteta, pa da pozovem građane, ako nas gledaju, ako kažem nije mraz oštetio kablove na plus 23 stepena, da pozovem građane da izađu 23. decembra na izbore, da svoje poverenje i svoj glas daju SRS. Mi nikada nećemo na ovakav način preotimati i preuzimati vlast, trudićemo se da vladamo što je bolje moguće, sa nama ćete struje imati uvek, kao što ste imali , za razliku od ovih novih koji su je preuzeli. Neće vam biti lako, ali ćemo zajednički umeti da pronađemo izlaz iz teške ekonomske krize i socijalne bede. Ako se nastavi sa kriznim štabovima, revolucionarnim komitetima i ovom vlašću, plašim se da ćemo izgubiti sve, čak i ono najvažnije, državu Srbiju. [[Aplauz.]]
Ima reč ministar u ostavci Dragoljub Janković, izvolite. Postoji i ministar u ostavci, dok se ne izabere nova vlada. Vučić je govorio kao narodni poslanik.
Ja ću se osvrnuti samo na deo izlaganja kolege Vučića, koji je osporio, da tako kažem, pravilnost stavljanja ove tačke na dnevni red, a tom prilikom je rekao da na Vladi Republike Srbije, Nacrt ovog zakona nije bio , nije prihvaćen, ili da radikali nisu za taj Nacrt zakona glasali ili da nisu bili prisutni, pošto mu je izjava bila relativno nejasna. Predamnom se nalazi materijal sa Vlade Republike Srbije. To je sednica 164. po redu, održana 18.10.2000.godine, stenografske beleške, iz kojih sasvim jasno i 8/18/28/1 nedvosmisleno proizilazi da je Vlada razmatrala Nacrt zakona o radu Vlade Republike Srbije i ministarstvima do parlamentarnih izbora 2000.godine i Nacrt zakona, a ovim diskutujem za oba zakona, pošto pretpostavljam da će primedba biti ista, o ministarstvima. Prema tome, Vlada je ovaj zakon razmatrala, usvojila ga i u formi predloga ga dostavila Skupštini. Prema tome,ne bi stajala primedba da je povređena procedura u ovom delu. Što se tiče onoga što prethodi Vladi, a to je jedna druga procedura koja nije ni predmet, ne bi trebalo da bude ni predmet ocene u Skupštini, jer u Skupštini se ocenjuje samo ovaj deo postupka iznošenja predloga na Skupštinu. A , kako je došlo do predloga, to je drugo pitanje. Ali, kada smo već kod predloga, mogu reći da su predlozi oba zakona bili na odboru za pravni sistem i državnu upravu istog dana, s tim što je taj odbor imaopravo da radi na dva moguća načina. Jedno je održavanjem sednice i drugi način je bio konsultativnim putem, što je ovde učinjeno. Dakle,kao što rekoh, nije održana sednica, nego su članovi konsultovani i na taj način je utvrđennacrt zakona. Hvala vam.
Gospodin Vučić, replika. Molim vas, tri minuta.
Dame i gospodo narodni poslanici, zaista sam iznenađen, gotovo zaprepašćen onim što je gospodin Janković rekao. Mi smo na Vladi raspravljali, kada je završena Vlada, sutradan smo došli i videli šta se dogodilo, kao već u ostavci, pa smo pitali kako je moguće da je ovo prošlo, kada nije bilo ni na jednom odboru. Ratko Marković, kao predsednik Odbora za pravosuđe, je rekao da nije bilo na Odboru. Nemojte da izmišljate, gospodine Jankoviću, nemojte da izmišljate jer to nije ljudski da na takav način izmišljate. Drugo, znate da to nikada ne bi moglo da prođe Vladu i da radikali nikada ne bi mogli tako da kažu, gospodine Jankoviću, jer bismo mi bili protiv svakog predloga koji nam krizni štab nameće, DOS-a ili bilo koga. Ali, nije to čudno. Možete vi to da kažete, možete vi to da kažete ako ste već stigli da iz JUL-a pređete u SPS, danas ćete u DOS, šta vas briga, vama je sve sasvim svejedno. Možete da kažete i da je bilo na Vladi , a ja vam kažem i zbog javnosti hoću da kažem da je to na Vladi bilo, znate kako? Tako da niko od nas ne vidi. Svaki materijal koji je išao na Vladu, išao je na odbore, a onda ste u 35 tačaka u materijalu od 200 stranica, i to kada je već završen najveći deo sednice, to dostavili, da niko od nas nije mogao da vidi, a kamoli da to ozbiljno pročita. To je istina i to su činjenice koje vi znate, gospodine Jankoviću, a zašto ne volite da se služite istinom, ja vam tu ne mogu pomoći. Najboljeje možda da vam ja sada to kažem. Vidim, onaj Radomir Lazarević iz Privrednog suda je prešao u DOS čovek,krao izbore 1996, sada je glavni čovek u DOS-u, hajde sada i vi u DOS, šta ima veze JUL, DOS, isto mu dođe.
Ima reč Tomislav Nikolić. Molim vas, dozvolite da narodni poslanik Tomislav Nikolić govori.
Dame i gospodo narodni poslanici, pošto nije bilo televizijskog prenosa, a građani Srbije nisu mogli da vide početak ove sednice, a možda je trebalo da počnemo ponovo, gospodine predsedniče, od ulaska u salu. Možda je trebalo da tražimo da puste prvo snimak onog dela koji nije bio dostupan građanima Srbije, ali u prvom delu pročitali ste ostavku predsednika Vlade Republike Srbije, a niste pročitali ostavke ministara i potpredsednika Vlade, članova SRS, koje su podnete pre nego što je predsednik Vlade Republike Srbije podneo svoju ostavku, koja automatski povlači i ostavku cele vlade. Ja na tome insistiram zato što su obrazloženja potpuno različita. Obrazloženje koje su podneli ministri i potpredsednici SRS glasi ovako: "U Srbiji je 5.oktobra izvršen puč.Vladi Republike Srbije je nezakonito oteta vlast i upravljanje institucijama, a posebno policijom i javnim preduzećima. Finansijska, socijalna i politika cena su u rukama revolucionarnih komiteta, koji su preuzeli policiju, privredu, robne rezerve, trgovinu, medije, Narodnu banku i fondove. Vlada Srbije više ne raspolaže ni jednim instrumentom vlasi i ne može da vodi unutrašnju politiku. SRS ne želi da na bilo koji način saučestvuje u puču kojim se uvodi metod oružanog preotimanja vlasti. Zato podnosimo neopozive ostavke na članstvo u Vladi Republike Srbije." Dakle,to je razlog zašto ova vlada odlazi, a ne zato što su se neke političke stranke dogovorile da formiraju novu vladu. Za tu vladu, novu, donosi se jedan leks specijalis,koji objašnjava kako će ta vlada da radi do izbora vlade. Čak i ne kaže do izbora nove vlade, nego do izbora neke prave vlade. A , ovo što će da zulumćari ovih mesec i po dana ili dva, po Srbiji, to čak i neće biti vlada, jer u samom zakonu se kaže da je to nešto štoće da radi, dok se ne izabere vlade. Iako sam upoznao gospodina Marjanovića mnogo bolje nego što sam ga poznavao dok sam bio opozicioni poslanik, iako znamda za ovaj haos ne snosi nikakvu krivicu, ja mu zameram što je prihvatio da potpiše ovakvo obrazloženje za ostavku. Nije ovo, gospodine predsedniče, obrazloženje. Da je policija na svojim radnim mestima, da čuva institucije, javni red i mir, bezbednost građana, a ne vrhušku DOS-a i preotete institucije, vi nikada ne biste podneli ostavku. Vi biste i dalje radili i predsednik Odbora za privredu i finansije u Vladi Republike Srbije imao bi instrumente kojima bi sprečio da cene u Srbiji divljaju. Vi biste imali instrumente da u Srbiji ima dovoljno struje. Ovo su sve preuzeli drugi ljudi, gospodine predsedniče, i trebalo je to napisati u papiru kojim ste se obratili Narodnoj skupštini Republike Srbije. To ostaje za istoriju. Jednog dana o nama će suditi samo na osnovu onoga što o nama pročitaju. E, pa, ja ne volim da o ovoj vladi pročitaju da je otišla zato što je čekala da dođe neko drugi. Voleo bih da pročitam o ovoj vladi ono što je istina, da je ovu vladu sam njen sistem sprečio da vlada do momenta dok je na to imala pravo po Ustavu i po zakonu. Da su ministarstva kojima ste vi rukovodili, SPS i JUL, izdala Vladu Republike Srbije.Da su se ta ministarstva mnogo ranije stavila u službu onih koji će jednog dana preuzeti vlast. To se pokazalo onog dana, a to se pokazuje i dan danas. Mi danas molimo neke bandite u Radio-televiziji Srbije da omoguće prenos Narodne skupštine Republike Srbije. Da li se zna ko je sada odobrio taj prenos? Kako se taj zove? E, taj je kriv zašto je ulje za jelo prešlo preko 50 dinara, taj je kriv zašto je poskupeo gradski saobraćaj, taj je kriv zašto je poskupelo mleko, taj je kriv zašto je poskupeo hleb. Ko je taj? Jel to Vojislav Šešelj, ili Mirko Marjanović? Nije gospodo. Nije. Da jesu danas bi oni odlučili hoće li biti prenosa ili neće. Danas bi oni odlučili hoće li ova vlada da radi i dalje ili neće. Danas bi oni odlučili hoće li policija da čuva Narodnu skupštinu ili će da čuva otetu zgradu Radio-televizije Srbije. Koga se to boji policija, da će ući u zgradu Radio-televizije Srbije? Da će ući predsednik Vlade? Da će ući predsednik Skupštine? A ko tamo sme da uđe, Maki, terorista, u celom svetu bi bio već uhapšen i osuđen. Spalio je zgradu Savezne skupštine. Pa da je Savezna skupština držala sednicu i na pijaci tu pijacu niko ne bi smeo da spali. On je spalio najlepšu zgradu u ovom delu Evrope. Hvali se time. A DOS-ovci kažu - pa nije mnogo uništena, dovešćemo je u red. Jeste, dovešćemo je u red, kao što ćemo srpska groblja na Kosovu i Metohiji da dovedemo jednog dana u red, sad kada su potpuno srušena. Da pređemo sada ...
Na Zakon o ministarstvima ...
Na Zakon o ministarstvima, pa ćemo da se vratimo i na DOS, gospodine predsedniče. Godine 1993. bio sam šef Poslaničke grupe Srpske radikalne stranke, juna meseca Vlada Nikole Šainovića tražila je rebalans budžeta, a Poslanička grupa Srpskog pokreta obnove je tražila da ta vlada podnese ostavku. Onda je tražila da je razrešimo mi u Narodnoj skupštini. S obzirom na to da je do tada vladala samo tri meseca, mi radikali smo smatrali da je rano, ali smo upozorili Vladu Republike Srbije da joj dajemo rok do 15. septembra iste godine da uradi bar dve stvari - da prestane sa izdajom srpskih nacionalnih interesa i da zaustavi inflaciju koja je tada već divljala zemljom. A, oni su već tražili rebalans budžeta i mi smo im uslovili ukidanjem tri ministarstva Vlade Republike Srbije, zna to gospodin Kljajić. Tada smo ukinuli Ministarstvo spoljnih poslova, Ministarstvo odbrane i Ministarstvo za ekonomske odnose sa inostranstvom. Razlog je bio jako prost. Postoji Savezna Republika Jugoslavija. Ona ima svoj ustav. Po tom ustavu Vlada Savezne Republike Jugoslavije vodi spoljnu politiku, Vlada Savezne Republike Jugoslavije vodi odbranu zemlje. Ne vlade republika članica. Mi smo taj deo suvereniteta Republike Srbije preneli Saveznoj vladi, pa smo rekli iskreno smo ušli u federaciju, tamo sede organi izabrani na teritoriji Republike Srbije, prepuštamo Saveznoj vladi da vodi ova tri ministarstva. Sada, pobedom Vojislava Koštunice na izborima, do sada je jedini on valjda pobedio, i to se pretvorilo u funkciju. Svi ostali imaju poslanike u Saveznoj skupštini, ali niko još zvanično nema funkciju. Mada Mlađan Dinkić kaže - mi iz Narodne banke Jugoslavije, mada vidim da postoji i v.d. ministar spoljnih poslova. To sad prvi put u životu čujem. U knjigama toga nema. Ali je zamenik ministra Zoran Novaković postavljen, dok je putovao negde sa Vojislavom Koštunicom, kao v.d. ministra spoljnih poslova. Znači, u toj saveznoj vladi trebalo bi da se obavljaju poslovi ekonomskih odnosa sa inostranstvom. Oba veća Savezne skupštine imaju odgovarajuće odbore. U Veću građana je to samostalni odbor, a u Veću republika taj odbor vodi i spoljnu politiku i ekonomske odnose sa inostranstvom. A, mi sada rasturamo Saveznu Republiku Jugoslaviju. Još nije izabrana savezna vlada, još nismo održali republičke izbore na kojima neki računaju da će da pobede. A, ovde prisutni poslanici se usaglašavaju s tim da se do tih izbora ukine Savezna Republika Jugoslavija, a ekonomske odnose sa inostranstvom da vodi Republika Srbija. Zašto i kako? Ovaj ustavni osnov ovde govori uopšte da Srbija može da vrši neke poslove, ali ustavni osnov u Ustavu Savezne Republike Jugoslavije je nedvosmislen. Samo Savezna Republika Jugoslavija brine o ekonomskim odnosima sa inostranstvom. Ko to od vas, draga moja gospodo, danas prihvata da više nema Jugoslavije? Ko to prihvata da više nema ni Kosova i Metohije? Vi znate da je Kosovo i Metohija sastavni deo Savezne Republike Jugoslavije. Pogledajte šta će da radi to ministarstvo. "Unapređenje ekonomskih odnosa sa inostranstvom, pripremu stranih ulaganja, usklađivanje investicionih ulaganja iz inostranstva, usklađivanje aktivnosti domaćih i privrednih subjekata u inostranstvu." Ako je to ministarstvo uvedeno tobož da bi se lakše rasporedila i raspodelila pomoć koja stiže iz inostranstva, to je trebalo napisati ovde u opisu poslova Ministarstva: raspodeljivanje pomoći koja će stići iz inostranstva. A, ovde se govori samo o investicionom ulaganju, pripremama za investiciona ulaganja, čak i u delu koji vodi spoljna trgovina u saveznoj vladi, usklađivanje aktivnosti domaćih i privrednih subjekata u inostranstvu. Kome je ovo trebalo? Ako već niste vlada za ovih mesec i po dana, šta će vam ovo ministarstvo. Uostalom, već sledeća tačka dnevnog reda govori o tome da četiri ministarstva i predsednik vlade imaju tutora. Možda će sedeti u jednoj kancelariji sva trojica, pa i kad nekog potera nužda da ide na malo polje, on mora da povede i ovu dvojicu za sobom. Treba to isto napisati, da će zajedno ići na fiziološke potrebe.
Gospodine Nikoliću, vreme...
Kao da će maloletnici da rade ovde. Sa jedne strane priznajete, trudite se da ispadne da to nije vlada, pa SPO-vci kažu - nismo mi u koaliciji sa SPS-om. Jeste. Pa SPS kaže - nećemo mi sa DOS-om, oni su upalili Srbiju. Jeste. Sve što se iznese u Skupštini to se zove vlada Republike Srbije. Svi koji su u toj vladi su koalicioni partneri. Ta nova vlada zove se novi DOS. Toga se stidite. Ja to znam. Ali, vi još uvek možete da sprečite svoj krst. Kao što ste dobro postupili za izglasavanje direktnih prenosa, evo iskoristite priliku, neće nas više DOS pustiti na televiziju. Ja sam to naučio od vas. Ko god je na vlasti, radikale ne pušta na televiziju. Može da ih pusti u vladu, ali na televiziju,od ta posla nema ništa. Zbog toga vam kažem, draga gospodo, iskoristite danas priliku, imate decu, imate unuke, imaćete potomke, imate pretke. Niste učinili ništa što je sramota. Neki su krali, neki su pokušali da pokradu. Gospodin ministar ovde unosi zabunu među poslanike. Zna on vrlo dobro kako se radi u Vladi Srbije. Sve tačke se razmotre na odborima, ministri imaju poverenja u Vladu, uopšte ne moraju da gledaju materijal, znaju da na Vladu ne sme da dođe ništa što nije bilo na odborima, i kada dođe 30 tačaka, kao što je bilo tog dana, niko i ne čita materijal, a onda se ispostavi da su socijalisti u dogovoru sa DOS-om ubacili dve tačke naknadno na sednicu Vlade, tačke koje nisu prošle odbore. Bolje bi bilo, ministre, da proverite koliko se vaših sudija obrukalo u izbornim komisijama. To je vaš posao danas, gospodine ministre, časno da utvrdite ko je sve pokušao da krade, da li je Milošević bio obmanut, da li mu je neko od vas rekao da je pobedio, ili ste mu rekli da je izgubio, a on hteo da pokrade izbore. To je mnogo bitna stvar. Ako je hteo da pokrade izbore, što bi vas bilo sramota zbog toga? Jeste li vi krali? Ja mislim da niste. Ovog puta su krali samo određeni ljudi. Zato vas molim dobro da razmislite. Nemojte neko da kasnije kaže - ko vam je kriv, glasali ste za ovo ministarstvo, kao što danas gospodin Koštunica kaže - ko je kriv Slobdanu Miloševiću, glasao je za Dejtonski sporazum. Ja se nadam da vi nećete napraviti danas grešku, baš zato što vas niko ništa i ne pita. Evo vam prilike da im vratite to što vas ništa ne pitaju.
Molim vas polako, samo polako. Prošlo je 17 časova. Molim vas da se dogovorimo o daljem radu. Predlažem da nastavimo sa radom. Ima li neko drugi predlog? (Nema.) Ima li neko predlog do kada da nastavimo rad (glasovi: dok ne završimo). Molim vas, prvo postavite kartice u poslaničke jedinice (imamo kvorum). Stavljam na glasanje predlog da danas radimo dok ne završimo ovu sednicu. Ko je za to, molim vas, neka pritisne odgovarajući taster. Za ovaj predlog glasalo je 169 narodnih poslanika, 13 protiv, tri uzdržana, 18 nije glasalo, 203 prisutna u sali. Konstatujem da je Narodna skupština prihvatila ovaj predlog. Za repliku se javio narodni poslanik Živorad Jovanović.
Gospodine predsedniče, ja se zovem Živadin Jovanović.
Izvinite.
Dame i gospodo narodni poslanici, u izlaganju mog uvaženog prethodnika pomenuta je oblast spoljne politike i Savezno ministarstvo za inostrane poslove. Osećam obavezu da, kao savezni ministar za inostrane poslove, kažem da Savezna vlada utvrđuje i sprovodi spoljnu politiku, da u ime Savezne vlade najveći deo izvršavanja spoljne politike sprovodi Savezno ministarstvo za inostrane poslove, i ono za taj posao odgovara Saveznoj vladi. Sadašnja Savezna vlada je preko svog predsednika, Momira Bulatovića, podnela ostavku i tada je objavljeno da Vlada i svi ministri nastavljaju sa radom do izbora nove Savezne vlade. Dakle, u Ministarstvu gde sam ja savezni ministar za inostrane poslove u ostavci ne postoji koordinator, ne postoji vršilac dužnosti, postoji savezni ministar i postoje njegovi zamenici i pomoćnici. Hvala lepo.
Hvala. Ima reč Dragan Todorović, narodni poslanik i ministar u ostavci. Prvo se javio gospodin Todorović, potpredsednik Vlade u ostavci.
Dame i gospodo narodni poslanici, posle izlaska ministra u ostavci, gospodina Jankovića, ministra pravde, uopšte me ne čudi ono što se dešavalo 24, i posle 24. Pogotovu ovo objašnjenje vezano za to kako je donet, odnosno predložen zakon o ekonomskim odnosima sa inostranstvom na sednici Vlade Republike Srbije. Prvo i osnovno, SRS nema razloga da se stidi nijednog jedinog trenutka koji je provela u Vladi od 23. marta 1998. godine, pa sve do današnjeg dana. Sve što smo radili, radili smo časno i pošteno i u interesu ove države. Zbog toga, na sednici Vlade, kojoj su prisustvovali ministri SRS, nikada, apsolutno nikada ne bi mogao da prođe ovakav zakon. To se kosi sa našim programom, sa našim političkim delovanjem, od momenta kada smo stupili na političku scenu. Nikada apsolutno ne bismo mogli da glasamo za ovakav zakon. To što se desilo na sednici Vlade, desilo se samo iz jednog jedinog razloga - što smo imali poverenje da materijal koji je stizao u toku sednice Vlade ne pogledamo i da nam prođu ove dve tačke, odnosno da prođe i ovaj zakon o uspostavljanju ekonomskih odnosa sa inostranstvom. I to je nešto što je zapanjujuće. Da nam podmećete da smo mi na sednici te Vlade učestvovali. Jer, srpski radikali nikada ne bi dozvolili da svojom odlukom učestvuju u rasturanju SRJ. I, skrećem pažnju poslanicima SPS-a da vode danas računa - da li će glasati o ovom zakonu. Ukoliko budete glasali o ovom zakonu, vi ćete biti ti koji ćete legalizovati rasturanje SRJ. Valjda vam je jasno da DOS i sve one koji su došli uz DOS na vlast, SRJ uopšte ne interesuje. Njima je cilj da se SRJ što pre rasturi, da se preuzmu sve ingerencije u Republici Srbiji i da sprovedu svoj plan do kraja. To će im omogućiti ukoliko usvoje ovaj zakon. Jer, njih SRJ ne interesuje. Zato se i ne trude da formiraju Saveznu vladu. Šta će njima Savezna vlada? Njih interesuje Srbija. Zašto savezne zakone ne sprovode u Crnoj Gori - pa zar nismo slušali sve do 24. septembra kako je Vlada Srbije, kako je vlast u Srbiji kočnica zajedničkom životu Srbije i Crne Gore, kako je ova nedemokratska vlast kriva zato što ne može da funkcioniše SRJ. Evo, sada je mogućnost da se to popravi. Zbog čega sada ne uspevaju da svoje kontakte sa Milom Đukanovićem i svoje odlične kontakte do 24. septembra sada ne sprovedu u delo? Šta se to desilo sa buldožerom u Srbiji? Zašto taj buldožer ne presele u Podgoricu, pa i tamo ne stvore uslove da napokon SRJ, jeste da bi bila buldožerska, ali da funkcioniše kao zajednička država - zato što tamo ne smeju ni da privire, niti smeju, niti hoće. Njih interesuje Srbija, interesuje ih da rasture Srbiju, a sve pod vidom kako bi što pre stigla pomoć, kako bi što pre tu pomoć distribuirali. Sećate se kako su napadali i kako još uvek napadaju SRS za prijatelje koje mi imamo i sa kojima se ponosimo? Sećate se koliko su para obećali, a jedine pare, koliko ja znam, dobili su od Gadafija, a nisam čuo da su vratili te pare, da su gadljivi na te dolare i da nisu hteli da prihvate, zato što je, bar po njihovim ocenama, Libija nedemokratska država, odnosno da je pod diktaturom, kako oni to kažu. Buldožerom su preoteli vlast. Sve te uredbe jako rado su zadržali i odmah su digli glas protesta zato što smo mi ukinuli te uredbe, jer je bilo besmisleno da postoje uredbe sa kojima bi oni vršili isto onako vlast, odnosno pokušali da vrše istu vlast kao što smo mi to radili u Vladi u kojoj smo proveli dve i po godine. To im nije odgovaralo. Sada pokušavaju da porast cena objasne time, da je to podmetanje stare Vlade. Pa, evo sada ako bu du uspeli da vas ubede da glasate za tu novu vladu, da vidimo kako će to oni uspeti da sačuvaju socijalni mir, da omoguće svim građanima koliko toliko, ali da prežive. Evo, vidimo to po ovim prvim danima i po onome što su odmah uspeli da nam pokažu, bez ikakvih problema. Vi se sećate, posle agresije, kakav je bio naš elektroenergetski sistem. Sećate se u kojoj meri je bio uništen, šta smo sve trebali da uradimo, da bi građani imali struju. A, evo, oni su došli samo sa jednim buldožerom i već su uveli četiri grupe po kojima Srbija svakog dana doživljava isključenje struje. To pokazuje da njih niti interesuje vlast radi dobrobiti ovog naroda, niti će pokušati da urade bilo šta, sem da preko ove prelazne vlade legalizuju ono što su od 24. septembra na nelegalan i protivzakonit način uradili. Misleći da će to, ukoliko budu osnovali neku komisiju na vladi, da će ta vlada sve ozakoniti, da će legalizovati i da za to niko neće odgovarati. Oni misle da niko neće odgovarati za to što je jedna naoružana grupa kapetana Dragana i to sa dugim cevima upala u Saveznu upravu carina, dovela Zabunovića. Međutim, ja ne bih rekao da je on uopšte bio zbunjen. Pre bi se reklo da je i te kako dobro znao zašto dolazi i šta treba da uradi, čoveka koji u zadnjih sedam do osam godina, ili više godina, se isključivo bavi uvozom akcizne robe i koji je iza sebe već imao dosta afera sa robom koja je nestala i koja se uvek na volšeban način pojavljivala, normalno na crnom tržištu. Dobro, gde su ta dokumenta sa kojima su se oni hvalili i zbog kojih su ušli u Upravu carina. Što ne pokažu to ovom narodu i ne kažu ko je to kršio carinske zakone, ko je to uvozio koju robu, pa da budemo bar, ako ništa drugo, obavešteni o tome ko je uspevao da krši taj zakon i koga će to oni prozvati. Verovatno, prvi na listi bi bio i Zabunović.Vidite, Zabunovića nije dovela stara vlada, doveo ga je DOS. Pitajte sada nekoga u DOS-u, pitajte Dragana Veselinova, da li je on poslao Zabunovića u Saveznu upravu carine, jer je i on DOS. Jer, ako ga je on poslao i on je odgovoran za to. A, ako ga nije poslao, odgovoran je, jer pripada toj političkoj grupaciji. (Predsednik: Molim Vas, vreme.) Hvale se da su u Narodnoj banci Jugoslavije zatekli 40 miliona dolara. Ako ništa drugo, nama bar ne mogu da prebace da smo te pare dobili od Zapada. To je ono što smo mukom uspeli da sačuvamo, vodeći računa o tome da ovoj državi predstoji zima, da o svemu treba da se vodi računa, kako bi pomogli ovom narodu. A, gde sada i kako oni objašnjavaju kako se troše tih 400 miliona dolara koje su oni zatekli. Plašim se da će nam se desiti isto kao i kada je došao Ante Marković. I tada je naše devizne rezerve u onoj bivšoj Jugoslaviji pojeo mrak, odnosno otišle su u Sloveniju i Hrvatsku, u druge republike. Plašim se da će se to desiti i sa ovih 400 miliona dolara, da će se desiti sa svim onim sa čime Srbija raspolaže, kako bi nas što pre gurnuli u robovski položaj, kako bi nas što nemoćnije gurnuli u zagrljaj međunarodnih ljudoždera koji jedva čekaju da nas raskomadaju, da pokupe sve ono što vredi u našoj državi, da sve ove lešinare koji su posle 24. krenuli iz raznoraznih zemalja, gde su se do tada skrivali, kako bi počeli da grabe sve ono što ima bilo kakve vrednosti i što bi pomoglo i što je pomagalo ovoj državi da ostane uspravna. Zbog toga, dobro razmislite o svemu ovome, pogotovu kada budete trebali da glasate o ovom zakonu. Nemojte reći da niste znali, nemojte reći da vas nismo upozorili, jer ako danas budete prihvatili sve ono što budu tražili od vas, onda nemojte ni da se čudite kada vam oni budu izabrali predsednika stranke koga oni hoće, jer ćete i tada morati...
Gospodine Todoroviću, držite se dnevnog reda i prekoračili ste vreme. Na dnevnom je redu zakon o ministarstvima.
Ja se izvinjavam, malo sam skrenuo od teme, ali mislim da će pomoći poslanicima SPS da prilikom donošenja odluke povedu računa. Prema tome, vodite računa, nemojte glasati za ovaj zakon.
Ja molim narodne poslanike da vode računa o vremenu. Ima reč narodni poslanik Stevo Dragišić.
Gospodo, kao što je predsednik Skupštine rekao na početku, ova današnja sednica je zakazana na osnovu sporazuma koji su postigli SPS, DOS i SPO. Sporazum kojim se predviđaju vanredni parlamentarni izbori u Republici Srbiji. Sve ono što se danas nalazi na dnevnom redu, pa i ovaj zakon o ministarstvima, kao prva tačka dnevnog reda, ima za cilj sprovođenje tog sporzuma. Međutim, ovo je trebalo sve da se reši prekjuče, u subotu. Ja kao šef Poslaničke grupe, a i mnogi poslanici u Skupštini, ne samo iz Srpske radikalne stranke, mogli su da se uvere da ovo nije sporazum, da ono što se dešavalo od subote do danas i posebno danas i juče nije sporazum, već ucena. DOS ili revolucionarni komitet, ili krizni štab, kako god ga nazvali, iznudio je formiranje ove republičke vlade, neke nove republičke vlade, koju danas treba da izglasa Republička skupština. Međutim, vi ćete danas zajedno sa SPO izglasati revolucionarni komitet u proširenom sastavu. Taj prošireni sastav je određen za SPS i SPO. DOS-u je važno da ima legalitet. Oni su posle revolucije, koju su sproveli 5. oktobra, uspeli da otmu i ono što nisu dobili narodnom voljom na izborima. Narodnom voljom kandidat DOS-a Vojislav Koštunica pobedio je u prvom krugu Slobodana Miloševića. Sve što je izvan toga nije narodna volja. Greška je vaša bila što niste odmah priznali pobedu Vojislava Koštunice i izazvali se opravdani revolt građana. Taj revolt je zbrisao i Slobodana Miloševića, obezbedio Vojislavu Koštunici da stupi na dužnost, ali je usput zbrisao i ono što ne pripada DOS-u. Upali su u neka javna preduzeća, koja su u isključivoj nadležnosti Vlade Republike Srbije i u neka društvena preduzeća, koja nemaju veze sa nadležnošću predsednika SRJ, a još uvek nisu formirali ni Saveznu vladu. Nisu je formirali, jer nemaju dovoljnu većinu samostalno, pa im treba koalicioni partner, koji će verovatno biti SNP iz Crne Gore. Ali, za ono što su uradili na republičkom nivou, otimajući republičke nadležnosti, a naročito poslove MUP-a, bilo im je potrebno legalno pokriće, a to je učešće u nekoj Vladi. Ta vlada danas treba da se izglasa. Oni su vas ucenili da će ponovo izvesti narod na ulicu ukoliko ne prihvatite da se formira nova vlada. Čak su rekli - ne može ni rekonstrukcija, nego stara mora da podnese ostavku ili da bude razrešena i da se onda formira nova. Mi srpski radikali smo prihvatili da učestvujemo u tim razgovorima, čak smo bili spremni da možda učestvujemo i u toj vladi, ali kada smo videli kakav je ucenjivački odnos prema ostalim pregovaračima od strane DOS-a i kada smo videli da zbog toga što smo ostali čvrsti i što nismo dali da nas ucenjuju, pokušali da nam organizuju linč ispred Republičke skupštine, mi smo rekli da sa nama nema razgovora. Sa nama ne možete da razgovarate ucenjivački, niti možete da nas uplašite linčom. Da ste tako i vi postupili, atmosfera linča u Srbiji bi splasnula, DOS bi morao drugačije da razgovara sa partnerima sa kojima će danas formirati vladu. Umesto toga, vi ste prihvatili jezik ucena. Kao vrhunac ucene bilo je ono što je sledilo posle potpisivanja sporazuma. Nova RTS, pošto je stara spaljena, objavila je tekst vašeg sporazuma i potpise svih onih koji su bili ovlašćeni da potpišu, čak i dva garanta, predsednik SR Jugoslavije i predsednik Republike Srbije. Sporazum potpisan, treba da se sprovede. U subotu, kada je došlo do sprovođenja sporazuma, dolazi ucena od strane DOS-a, ako bude u Vladi ministar Ivković Branislav, nećemo da uđemo u Vladu. I optužili vas čak za opstrukciju. I umesto da ste tada rekli da nema razgovora, diskusije, dogovorili smo se jedno, vi nam namećete nove uslove, tražili su da smenite Balšu Govedaricu, republičkog javnog tužioca, neke zahteve je čak imao i SPO, vi ste dva dana pregovarali sa njima, dogovarali se i na kraju ste pristali na njihove uslove, da bi konačno došli do formiranja Vlade. Umesto da ste se ponašali baš kao mi, kada smo kao vaš koalicioni partner vama prezentovali dokaze, zbog kojih ministar unutrašnjih poslova Vlajko Stojiljković ne samo da mora da bude smenjen, nego da ide u zatvor, mesecima smo tražili njegovo razrešenje i smenu. Niste to dali, jer je član vaše stranke, jer ste hteli da zaštitite vaše kadrovsko rešenje na čelu tog ministarstva. Na kraju, pod pritiskom dokaza, jer je kriminalac, jer je dozvolio da mu se rasturi ceo MUP, nije primećivao šta mu se dešava u Ministarstvu, razne obaveštajne službe su mu rovarile po Ministarstvu, pa ste zbog toga i prošli tako kako ste prošli i onda ste mu vi rekli da podnese ostavku. Da ste se tako postavili prema DOS-u i rekli da nema ucenjivanja, ne bi danas bili u ponižavajućem položaju, u kome se sada nalazite. Međutim, vi ste sami sebi odredili svoju sudbinu i takvu ste i prihvatili. Mi srpski radikali nećemo glasati za legalizovanje kriznog štaba ili revolucionarnog komiteta u proširenom sastavu, jer to znači da u Srbiji sutra, kada nekom padne na pamet, kada uspe da uspostavi kontrolu nad MUP-om, može ponovo da uleće u preduzeća sa bezbol palicama, kako je to Nebojša Čović jednom rekao na konferenciji za štampu ili sa dugim cevima, kako je to rekao kapetan Dragan da je ušao po nalogu Zorana Đinđića u Saveznu upravu carina. Dakle, ponovo će neki novi revolucionarni komitet moći da radi šta mu je volja, pa će onda naterati neku novu skupštinsku većinu da mu legalizuje sve ono što je uradio. Vi ćete sami snositi odgovornost za sve što se dešavalo od 5. oktobra do danas i za ono što će se desiti od danas pa do novih republičkih ibzora. Međutim, u svemu ovome treba reći da je revolucionarni komitet ili ta nova neformalna vlast u Srbiji uspela da pokaže da ih interesuje samo preuzimanje nadležnosti i preduzeća koja donose profit, a da ih ono, što se odnosi direktno na život običnih ljudi, na svakodnevni život i onih, koji su bili na tom mitingu 5. oktobra, uopšte ne interesuje. Shvativši onda koliku su grešku napravili, poslužili su se jednom velikom laži. Sećate se da je 5. oktobra izvedena ta čuvena revolucija 6. oktobra počele su da divljaju cene helba, ulja i nekih drugih prehrambenih proizvoda, javnog prevoza u Beogradu. Najavljuju povećanja cene električne energije i slično. Onda su rekli da je za to kriva Republička vlada odnosno Vojislav Šešelj, oni su ukinuli uredbe, kojima su sprečavali povećanje tih cena. Prva uredba koju je Vlada Republike Srbije donela, dok još nije podnela ostavku, donela je 11. oktobra. Od 6. oktobra, kada je počelo divljanje cena, do 11. oktobra prošlo je 5 dana. Posle pet dana ukinuta je uredba, odnosno doneta je Uredba o prestanku važenja Uredbe o merama za sprečavanje i otklanjanje poremećaja na tržištu izazvanih zloupotrebom monopolskog položaja. Donet je 18. oktobra niz uredbi, kojima se ukidaju ranije uredbe, koje su kontrolisale te cene. Dakle, posle 12 dana, od kada su cene podivljale, Republička vlada je ukinula sledeće uredbe. Evo ga "Službeni glasnik" broj 37 od 18. oktobra 2000. godine: Uredba o prestanku važenja uredbe o cenama derivata nafte, uredbe o posebnim uslovima prodaje i cenama uglja domaće proizvodnje, uredbe o određivanju broja posrednika u prometu uglja na veliko, uredbe o određivanju broja posrednika u prometu mineralnih đubriva na veliko, uredbe o subvencioniranju proizvodnje jestivog ulja u 2000. godini, uredbe o obezbeđivanju sredstava za podsticaj i subvenciju proizvodnje šećera, uredbe o načinu obrazovanja cena pasterizovanog mleka, uredbe o subvencionisanju prizvodnje pasterizovanog mleka u 2000. godini, uredbe o određivanju cena hleba i uredbe o subvencioniranju proizvodnje hleba u 2000. godini. Ovo je set uredbi kojima je Vlada Republike Srbije sprečavala divljanje cena ovih proizvoda. Zatim,Vlada Republike Srbije je te uredbe koristila kao svoje instrumente da obezbedi povoljne cene stanovništvu da mogu sebi da obezbede normalan život za vreme sankcija.
Vreme, molim vas.
Govorim kao šef poslaničke grupe.
Možete samo dva puta po 10 minuta.
O ovoj tački se neću javljati drugi put, zato ću iskoristiti to pravo u ovom prvom javljanju. Onok tenutka kada je revolucija zbrisala sva pravila u ovom društvu, onog trenutka kada je revolucija legalizovala pljačku i otimačinu i kada nikome nije falila dlaka sa glave zbog toga, niti postoji nagoveštaj da će neko biti kažnjen zbog toga što je uradio u ovih nekoliko dana, odnosno nedelja, počele su da divljaju cene. Te uredbe su i dalje bile na snazi. Pošto se uredbe ne poštuju, pošto oni koji su obavezni bili da ih poštuju i poštovali su ih do 6.oktobra, više to nisu činili, jer u stanju haosa to nisu morali da rade, Vlada Republike Srbije je ukinula te uredbe. Sada neka revolucionarni komitet, krizni štab u proširenom štabu, koji će nastavljati da obavlja poslove republičke vlasti, donese uredbe kojima će to regulisati, ako je u stanju to da izvede. Ali, imajući u vidu da su stranke koje čine Demokratsku opoziciju Srbije kritikovale Vladu Republike Srbije u vreme kada je donosila ove uredbe, sumnjamo da će ove uredbe ponovo biti donete, odnosno da će cene ne samo ostati onakve kakve su danas, nego da će divljati, nego da će biti još veće, jer nemoguće je postići tržišnu cenu ovih proizvoda, a da te cene budu pristupačne za običnog građanina. Cene će porasti, a plate će ostati iste. Nema te finansijske pomoći iz inostranstva koja može da popuni taj jaz koji će se pojaviti između visine cena i visine plate. Jednostavno, ne postoji. Dakle,ovo je moralo biti rečeno i u Narodnoj skupštini, da se jednom zauvek razreši ta dilema ko je kriv za haos koji je stvoren u državi. S druge strane,treba imati u vidu kakva se vlada danas formira,ko sve sačinjava taj krizni štab? Demokratsku opoziciju Srbije čine one partije koje su za 10 godina postojanja na političkoj sceni Srbijedobro poznate svima koji su pratili politiku, a ne samo se bavili njome. U toj političkoj kaoliciji, odnosno sadašnjoj vladi ili kriznom štabu u proširenom sastavu,nalaze se sve separatističke partije koje postoje u Srbiji, i one koje se zalažu za Vojvodinu-Republiku i one koje se zalažu za izdavajanje Raške oblasti, ili kako oni kažu - Sandžaka, iz suvereniteta Republike Srbije, i one koje se zalažu za izdvajanje Kosova iz suveriniteta Srbije, i one stranke koje su za to da se Crna Gora otcepi, ukoliko to želi, dakle, rasturanje Savezne Republike Jugoslavije,i one koje su za trostepenu autonomiju u Vojvodini ili u budućoj Republici Vojvodina, i one stranke koje su za dalje rasparčavanje ostatka Republike Srbije,odnosno regionalizaciju, kako to oni stručno žele da kažu, kako bi ublažili posledicu regionalizacije, odnosno rasturanja ostatka Srbije,i one stranke koje su se otvoreno zalagale za isporučivanje svih osumnjičenih za ratne zločine Hagu. Mislili smo da će budući predsednik Savezne Republike Jugoslavije, Vojislav Koštunica, sprečiti isporučivanje naših građana Hagu. Onje to govorio u predizbornoj kampanji nekoliko puta. Čak i u svom predstavljanju na državnoj televiziji, nekoliko dana pred izbore, decidno je rekao da je Haški tribunal političko oruđe za satanizaciju srpskog naroda. Ne zamerite mi ako ga nisam baš precizno parafrazirao. Rekaoje da građane Srbije ne treba izručivati Hagu. Onda je, po stupanju na dužnost, to svoje prethodno zalaganje, zalaganje dok je bio marginalac u političkom životu Srbije, kao opoziciona stranka, i zalaganje kao predsednički kandidat DOS-a, postepeno menjao, pa je rekao - to nam sada nije važno,pa imamo važnijih pitanja, videćemo , razmislićemo, dok na kraju, dok nije pritisnut sa svih strana, nije izjavio - Milošević je sam prihvatio saradnju sa Hagom. Šta nas briga, isporučićemo sve one koje traže. Nismo mi odlučili da Jugoslavija sarađuje sa Haškim tribunalom. Dakle, dame i gospodo, budući učesnici u kriznom štabu, vi formiranjem ove vlade, uvođenjem kriznog štaba u legalne institucije, pokrivanjem pljački i otimačine koja se desila za ovih nekoliko dana, od revolucije do danas,na mala vrata omogućavate svima koji su želeli da rasture Saveznu Republiku Jugoslaviju,da to urade na legalan način. Vi legalizujete njihove pokušaje rasturanja naše države. Savezna Republike Jugoslavija neće više biti ono što je nekada bila. Autonomaši suzagospodarili Vojvodinom, krenuće rezolucija o pribavljanjui otimanju nadležnosti od Republike Srbije.Krenuće dalji zahtevi drugih separatističkih partija.Vi niste u stanju to da sprečite.Čak i u onim resorima, koji su trebali vama da pripadnu,koje u raspodeli sa Srpskom radikalnom strankom,kada je trebala da se formira Vlada narodnog jedinstva, ni po cenu života niste hteli da date, a to je MUP , finansije, pravda. Vi ste dobili tutore. Nećete moći da sprovedete ni ono što bude moralo da se uradi.Tutori će vam sedeti nad glavom. Čak i predsednik vlade, koji je iz vaše stranke, imaće svoje tutore. U ovom zakonu piše da će predsednik vlade odlučivati sporazumno sa svojim potpredsednicima. Šta će vam onda predsednik vlade? Što niste odredili tri koopredsednika, što niste odredili tri potpredsednika. Što jednostavno niste formirali neko telo koje će obavljati te funkcije. Što se igrate forme? Vi se igrate forme. Suština je nešto sasvim drugo. Suština je u tome da DOS može legalno da upravlja Republikom Srbijom, da konvalidira haos i otimačinu,da osnaži ono što je oteo. Postavljam vam sada pitanje,da li će se formiranjemkriznog štaba u proširenom sastavu, izglasavanjem u ovoj skupštini, vratiti svi oni ljudi koji su mašinkama oterani sa svojih funkcija, pre nego što je formirana ta vlada? Hoće li se vratiti rukovodstvo EPS-a? Recimo, EPS je u direktnoj nadležnosti republičke vlade. Hoće li se stanje vratiti na stanje pre 5.oktobra, pa onda vlada da odluči ko će upravljati EPS-om, ili da bude neko trojno upravljanje EPS-om. Navodim EPS samo kao primer,a ima mnogo takvih preduzeća. Neće. Iako budete hteli, nećete biti sposobni to da sprovedete. Na vama, koji danas imate većinu u ovoj skupštini, ne na DOS-u, oni su svoje lice pokazali, na vama koji ćete danas glasovima svojim imati 126 glasova za izglasavanje ovog kriznog štaba u proširenom sastavu, leži odgovornost za ono što će se dešavati.Od ovog trenutka, kada formirate taj krizni štab u proširenom sastavu,taj revolucionarni komitet kad dovedete na čelo države, od tog trenutka sve što se bude dešavalo u državi, ići će na vašu dušu. Vi ste još uvek kadri, imate dovoljno snage da sprečite ono što nas očekuje.
Vreme, molim vas.
Budućnost nam je jako crna.
Ima reč Milan Miković, šef Poslaničkog kluba Srpskog pokreta obnove.
Gospodine predsedniče, dame i gospodo, molim vas gospodine predsedniče da otvorite poslovnik i pročitate član 102. u kome piše da govornik može da govori samo o pitanju koje je na dnevnom redu, te da uz primenu odredbe člana 105. tačka 3. na određen način upotrebite svoja ovlašćenja i na taj način spasete ugled ove skupštine i svih nas poslanika. Ne zameram gospodi iz Srpske radikalne stranke. Oni pokušavaju da učine nešto što smatraju da je dobro i korisno za njihovu stranku, i uopšte u tom pogledu nemam razloga da im zameram. Na vama je da odlučite da li na ovaj ili na drugi način treba voditi skupštinu.
Ima reč Jovan Damjanović, molim vas sedite (obraća se poslaniku Vučiću), nemate pravo, dva puta ste govorili, sedite molim vas, nemate reč. Izvolite.
Poštovani predsedniče, dame i gospodo...
Molim vas da govorite o tački dnevnog reda.
Iznenađen sam danas kada se rađa nova demokratija i ne mogu da shvatim i ne mogu da verujem da upravo oni koji su zagovarali gušenje medija, gušenje sloboda i gušenje demokratije da u jednom ovakvom domu danas nema medija. Kome mi ovo pričamo, i za koga mi razgovaramo? Da li smo mi dobili poverenje milionskog auditorijuma, naših ljudi, naših glasača, da čuju šta upravo sada nova demokratija radi u parlamentu?
Gospodine Damjanoviću, prenosi su uvedeni.
Uvedeni su, ali kada je došlo do konfuznog stanja. Da li sme da se dozvoli i ko je to dozvolio da dođe do ovakvog stanja. Ovo je bruka za ovaj parlament. Ovo je bruka za novu demokratiju. Nova demokratija mora da otvori puteve i kanališe demokratiju. Ako hoćemo demokratiju ne možemo i ne treba danas niko iz svih ovih opozicionih političkih organizacija da dozvoli da dođe do kolizije. Upravo treba ako je narod glasao, što je i glasao, i DOS je dobio poverenje mora se ...
Gospodine Damjanoviću, molim Vas, na dnevnom redu je Zakon. Molim Vas da govorite o Zakonu, ovo smo prevazišli.
Upravo govorim o demokratiji a demokratije nema. Ne slažem se da narodni heroji, koji su tako nazivani u Socijalističkoj partiji, danas rade drugačije, danas rade protiv Jugoslavije. Mi svi treba da znamo da su mnoge žrtve, hiljade i stotine, srpski vojnici, ostavile svoje živote...
Gospodine Damjanoviću, molim Vas, moram da Vas opomenem. Čuli ste malo pre gospodina Mikovića koji me je upozorio da ne poštujem Poslovnik. Molim Vas, držite se dnevnog reda.
Danas se satanizuje i Savezna skupština od određenih ljudi, što nikada nismo mogli ni da pomislimo, i upravno danas kada treba da konstituišemo savezne organe i da imamo pravnu državu, a posle da tražimi na republičkim izborima republičku smenu određenih ljudi, ministara i svega ostalog, ako narod bude glasao, međutim, dešava se nešto nedemokratski.
Gospodine Damjanoviću budite ljubazni i pređite na tačku dnevnog reda inače ću morati da Vam oduzmem reč.
Evo, sad ću ja, samo da kažem nekoliko reči.
Nemojte molim Vas.
Mi srpski radikali izlazimo iz parlamenta uzdignuta čela, časni i pošteni, mi smo radili na očuvanju Savezne Republike Jugoslavije, njenog suvereniteta i njenog integriteta. Molim Vas, ovo danas što se radi nije primereno. Mi možemo da govorimo o svim zakonima, o zakonitostima, ali se upravo ustavno i pravno ova skupština ne prilagođava Ustavu i zakonu koji treba da se sprovode. Mi izlazimo iz Skupštine časni i pošteni, uzdignuta čela, jer imamo predsednika, imamo takvu partiju koja je radila za ovaj narod, za ovu Srbiju i Jugoslaviju a videćemo šta će da radi komiteja, Titovo samoupravljanje i Dolančevo upravljanje. [[Aplauz.]]
Ima reč narodni poslanik Slobodan Tomović.
Poštovani predsedniče, uvaženo predsendištvo, dame i gospodo narodni poslanici, zaista sam dirnut brigom koju moje kolege i drugovi iz srpskih radikala pokazuju za budućnost Socijalističke partije i za buduće namere, akcije i aktivnosti. Jednostavno, osetio sam se prozvanim da u svoje ime a verujem i u ime većine mojih kolega poslanika istog opredeljenja kažem nešto na tvrdnje da je Socijalističku partiju Srbije zahvatio defetizam, da pristajemo na ucene i da smo jednostavno izgubili dignitet. S tim u vezi želim da naglasim sledeće - i u prethodnoj Vladi narodnog jedinstva, i u onim vladama pre toga, socijalisti su imali naglašenu odgovornost za poslove koji se tiču upravljanja državom i dok smo mi upravljali i bavili se tim poslovima drugi su se bavili ličnim egzibicionizmom i stvaranjem ličnog rejtinga. Mi, dakle, zabavljeni tim poslom, i shvatajući da i u ovom trenutku naraslih političkih tenzija, i promenjenih odnosa i političkog uticaja na ovoj sceni, takođe smatramo da moramo uzeti odgovornost da se te tenzije smanje, da se društvena kretanja vrate u prirodne tokove, da se krizni štabovi i sve drugo čega se i mi takođe gnušamo stave pod zakon i u okvire regulative i to je dakle razlog zbog koga smo mi prihvatili da se u okviru ovog sporazuma i ovoga o čemu danas treba da odlučujemo, izjašnjavamo. Takođe želim da kažem da se mi ne bojimo nikakvih ucena niti građevinskih mašina. Jednostavno, naš pristanak da u svemu ovome učestvujemo objašnjavam fenomenom tzv. kavkaskog kruga kredom i ne potcenjujući auditorijum za neupućene, želim da objasnim da su jednog trenutka dve majke u nekom kozačkom plemenu polagale pravo na isto dete. Poglavica je dete stavio u centar, rekao mu da raširi ruke,opisao krug kredom oko deteta i rekao majkama da svaka vuče na svoju stranu, a čija ljubav bude jača odvući će dete na tu stranu. One su počele da vuku i jednog trenutka jedna je pustila dete, a on je dete dao njoj. Socijalistička partija Srbije upravo iz tih razloga pustila je tu ruku da ne iskida ruku detetu, da pomogne da se na ovoj sceni tenzije smire i da onda pregrupiše svoje redove, da reši probleme koji su narasli u našoj partiji, što se nadamo da će birači uspeti da prepoznaju i da verifikuju na izborima 23. decembra. U vezi zakona da kažem sledeće - tačno je da zakon nije bio na Odboru za privredni razvoj i finansije, ali je tačno da je na Vladi jednoglasno usvojen. I, što se tiče EPS-a, šta je, čiji je, itd. tačno je i to da je generalni direktor EPS-a, na svoj zahtev, da li se pre toga sa nekim konsultovao, ili je bio na to posebno motivisan, napisao zahtev i odobren mu je godišnji odmor. Dragan Kostić se nalazi na godišnjem odmoru, a punomoćje je dao Krsti Vukoviću, da tu funkciju obavlja, i to je istina.
Ima reč narodni poslanik Lazar Marjanski.
Dame i gospodo, ovaj zakon koji je na dnevnom redu, za njegov član 25b mogu samo da kažem - oprosti im Bože, ne znaju šta rade. A šta je to što SPS ne zna da radi - prvo, mnogo ste krivili Mila Đukanovića da se separatiše, da je izdajnik. Pred izbornu kampanju ste mnogi skrivili, nama ste zabranjivali da dolazimo na televiziju. Među vama postoje sigurno četvorica poštenih ljudi, kao što je Bidža, Živka Radovančev, Ljuba Davidović, Radovan Pankov, koji se stide ovog zakona. Ja znam da među vama postoji, i sa vama sam pričao, da vas je sramota ovog zakona. Evo i Baki klima glavom. Još nešto bih rekao, za to da ovaj zakon donesete nema njih dosta u ovoj skupštini, 1996. godine je izglasan, poverenje je dato radikalima, SPS-u, SPO-u, Koaliciji "Zajedno", itd. Vi ste najveći krivci što rasturate Jugoslaviju, ne Milo Đukanović i drugi, nego vi iz SPS-a. Kako ćeš ti, Bidžo, kad odeš u tvoj Svilajnac, kad upru prst u tebe da si ti rasturio Jugoslaviju? Vi ste krivci, sramota će vas biti kad odete u vaša mesta i kad kažete - mi smo ti koji su rasturili Jugoslaviju. Ovaj zakon koji donesete, neka vam je na čast.
Ima reč Aleksandar Vučić, replika, ali molim Vas, kao što smo se dogovorili.
Što se, gospodine Tomiću, toliko plašite uvek nečega što ću reći, ne brinite, biću prilično kratak. Dame i gospodo narodni poslanici, dva osećanja me danas prožimaju - jedno tuge, a drugo radosti, pomešano. Objasniću vam i jedno i drugo. Najpre, gospodine Tomoviću, nije poglavica, nego je ataman. Drugo, gospodine Tomoviću, čudi me da Vi tako govorite, čudi me da tako govorite, jer sumnjam da verujete u to što govorite, jer u to što ste Vi rekli, ne veruje nijedan poslanik SPS-a ovde. Ne veruje niko u Srbiji, gospodine Tomoviću, jer svi znaju šta se dešava. Nekoliko ću pitanja kasnije uputiti generalnom sekretaru SPS-a, ja, kao generalni sekretar SRS, ali ću vas podsetiti na reči, sinoć, bivšeg člana SPS-a, doskorašnjeg, vašeg kolege Nebojše Čovića, on je sad u DOS-u, koji je dobro rekao jednu stvar, uz sve one pretnje, uz sve ono što je svašta rekao i svašta govorio, rekao je jednu tačnu stvar - vi zatežete, zatežete, a onda date i više od onoga što vam je neko tražio. Jeste li vi predložili Branislava Ivkovića za ministra - jeste. Oni rekli, rekao DOS - e, taj nam se ne sviđa. Pa gde vam je danas Branislav Ivković- nema ga. Oni vam vode kadrovsku politiku, oni vam vode sve. Kažete, to je od prevelike ljubavi, da uvedemo to u sistem sve. Da Vam postavim nekoliko pitanja, gospodine Tomoviću, ili gospodine Anđelkoviću, kako hoćete - šta radi onaj u NBJ, ko je taj? Kažu - Dinkić se zove. Ko je njega tamo postavio? Kako je on tamo ušao, je li to kriminal gospodine Anđelkoviću, je li taj ko prekrši oba ustava, koji prekrši 10 zakona, taj je kriminalac gospodine Anđelkoviću? Pa šta radite vi onda? Je li to DOS, Dinkić, ja ne znam koji su ti. Jesu li to kriminalci? Pa vi sa kriminalcima znači pravite Vladu. Pa kažite to jasno javnosti. A to je gori kriminal nego bilo šta od onoga što je neko bilo gde pokrao, a taj mora da ide u zatvor, ko je to pokrao. To je mnogo gori kriminal. Vi kažete da se to podvede i uvede u institucije sistema. Pa ne može, ne može to da se uvede, ne može kriminal, ne možete vi retroaktivno da abolirate kriminal, najteži mogući kriminal. Ima li nešto gore, možete li da zamislite nešto gore od možda višestrukog ubistva? Možete li bilo šta gore da zamislite? Evo koliko ima poslanika SPS-a, neka izađu, pa neka kažu. Nema nijednog koji će to da kaže. Hoćete li da abolirate sve ono što 20 dana gledate, TV Srbije, a da niko ne zna koja je to televizija. Kažu - nova. Čuj, smislili oni sebi ime i rekli - nova, jer su staru spalili, pa kažu nova. Hoćete da ih abolirate i za ono linčovanje Dragoljuba Milanovića, ma šta mislio o uređivačkoj politici, a znate šta sam sve govorio i na Upravnom odboru, a ne na Upravnom odboru, već i na knferenciji za novinare, kao ministar, nekoliko dana pred izbore, kada sam ih optuživao za tihi državni udar itd. Hoćete i to linčovanje da opravdate, hoćete da kažete - to su institucije sistema uradile, a ne kriminalci i uličari. To je razlika između nas i vas. Radostan sam, a i tužan sam zbog svega toga, tužan sam zbog najava da će se stvoriti labavi savez, odnosno konfederacija između Srbije i Crne Gore, tužan što će da teraju Srbe u Hag, tužan zbog svega što se zbiva. Radostan sam zbog toga što ću biti opozicija, što ću biti opozicija novom DOS-u, SPS-u, JUL-u, i SPO-u. Zbog toga sam radostan, ali budite sigurni da nikada niko, ma u kakvoj poziciji se nalazila SRS, na nas takav pritisak neće moći da vrši i nikada ga neće prihvatiti. Svoje ljude ćemo čuvati, borićemo se za svakoga od njih, to ste mogli da vidite do sada, to ćete videti i ubuduće.
Ima reč Zoran Anđelković (a, posle toga) šef Poslaničkog kluba SPS-a.
Ovde postoji zamena teza. Prvo, naravno, ja se sa gospodinom Vučićem slažem, i ja sam tužan zbog toga što se nasilje na ulici dešava, zbog toga što se nasiljem preuzimaju institucije, zbog toga što se pištoljima preti ljudima, ali naravno, kad je reč o Dinkiću i Narodnoj banci, ja pitam gospodina Tomu Nikolića, kao potpredsednika Savezne vlade, šta radi Dinkić u Narodnoj banci Jugoslavije? Kad je reč o toj tzv. novoj televiziji, ili kako kaže gospodin Vučić, šta je i ko upravlja RTS-om, ne znam. Ja sam malopre postavio gospodinu Vučiću, kao ministru informacija, pitanje - šta je sa RTS-om, zašto ona ne radi, zašto je zapaljena i kako funkcioniše i ko, i na koji način, koristi kanale RTS-a u Srbiji? Naime, šta ovim hoću da kažem -ne može se preko noći postati opozicija. Ne može se niko amnestirati od učešća u vlasti, kao što se ne može niko amnestirati od nasilja. Niti će ikada i jedan socijalista, ne samo poslanik, nego pripadnik SPS i birač i onaj čovek koji je glasao za SPS, prihvatiti da se bilo ko, ko je činio nasilje, amnestira od tog nasilja, amnestira od činjenice da je nasiljem činionepravdu drugima, da je uništavao imovinu. Ko je učinio nepravdu, ko je uništavao imovinu, o tome ne treba posebno da se bave istražne sudije, jer to sve rekoše ovih dana oni koji to čine. Rekoše i ko je naručivao i ko je davao naloge. To su činjenice. Međutim, SPS pripada onim političkim grupacijama koje, pre svega, imaju odgovornost za situaciju u zemlji i koje pre svega stavljaju na prvo mesto Srbiju, na prvo mesto mir u Srbiji, na prvo mesto i na najznačajniji pijedestal svojih vrednosti sigurnost i bezbednost građana i stišavanje tenzija u Srbiji. Uvek smo, kada do takvih situacija dođe, i kada do tenzija u Srbiji dođe, odlučivali da te tenzije i da o tim tenzijama odlučuju građani Srbije na izborima. I, ne prvi put SPS se u takvim uslovima opredeljivala da izađe na vanredne parlamentarne izbore.Ovo nije prvi put kada, u ovih deset godina koje su prošle, u vreme mnogih kriza, mnogih napada na našu zemlju, SPS se opredeljivala za to da se građani Srbije izjasne o tome kome ukazuje poverenje i nikada nije pogrešila. Nije pogrešila zato što je verovala građanima Srbije da će se na pravi način izjasniti i uvek biti za politiku mira, za politiku tolerancije, za politiku rešavanja sukoba na biračkom mestu i kutiji, a ne pištoljima i puškama na ulici. I, sada se isto opredeljujemo za tu činjenicu u tom smislu, ponudili smo i tražili da sve parlamentarne partije, sve političke organizacije koje imaju neki uticaj na političku kartu Srbije učestvuju i traže i nađu zajedničko rešenje za prevazilaženje te krize. U tom smislu je i Srpska radikalna stranke učestvovala u nekoliko prvih razgovora, a onda je dalje odustala. Da li opravdano ili ne, to je stvar Srpske radikalne stranke, ja u to ne ulazim. Ali, Socijalistička partija Srbije se opredelila na svojim organima, na sednici Glavnog odbora i na Poslaničkom klubu, da učini maksimum i da učini sve da se strasti u Srbiji smire i da se obezbedi činjenica da građani Srbije svoj odnos prema ovome što se dešava pokažu 23. decembra. U tom smislu smo se opredelili i na prvo mesto stavili činjenicu da je mir interes građana Srbije i da u ime tog mira treba da obezbedimo vladu koja će naredna dva meseca raditi na tom planu i naravno obezbeđivati one osnovne uslove za funkcionisanje institucija sistema. Verujemo da ćemo to učiniti. To činimo sa svima onima koji žele da zbog Srbije i u ime Srbije rade te poslove do 23. decembra. To bi činili i to bi učinili i sa svim drugim parlamentarnim partijama, naravno, i sa Srpskom radikalnom strankom da je ona tu činjenicu prihvatila. Mislimo i ubeđeni smo da je danas dan i vreme kada svi politički subjekti i sve parlamentarne partije na tom planu i na tom cilju zajedničkog delovanja ka miru i ka stabilizaciji Srbije treba da rade do 23. decembra. Mi smo taj svoj doprinos dali. To je naš odnos i prema Srbiji i prema Jugoslaviji. Kada je reč o Jugoslaviji i tu je naša pozicija jasna. Mi prema tom pitanju imamo jasan odnos. U tom smislu ćemo učestvovati na svim nivoima u razgovorima u Jugoslaviji koji doprinose jačanju Jugoslavije, koji doprinose stvaranju dobrih odnosa između Srbije i Crne Gore. U svakom drugom pogledu i u svakom drugom delovanju, bez obzira ko u tome učestvuje i ko želi da rastura Jugoslaviju, Socijalistička partija Srbije neće učestvovati. Ali, to je već pitanje novog mandatara vlade SR Jugoslavije, na čemu smo mi insistirali da što pre gospodin Koštunica da mandat Socijalističkoj narodnoj partiji Crne Gore i tražimo od SNP Crne Gore da njihov mandatar iznese svoj program i naravno da će SPS Srbije o tom programu da se izjasni, a izjasniće se u korist Jugoslavije, a ne protiv Jugoslavije. To je naša politika i do sada bila, to će biti i ubuduće.
Ima reč Slobodan Tomović, narodni poslanik - replika.
Zahvaljujem se, pre svega, gospodine Vučiću, da li se kaže "poglavica" ili "ataman", stvar je da li govorite maternjim jezikom ili upotrebljavate strane idiome. Drugo, da li ja to što pričam, da li neko drugi u to veruje, ja verujem da moje kolege - da. Što se Vas tiče, Vi očigledno ne verujete, ali to je Vaš problem. Vi ste mlad čovek i ja se nadam, ako budete pažljivi, doći ćete do toga šta su prave vrednosti, a takođe da kažem, da ste bili pažljivi za ovo vreme dok ste bili u Vladi Mirka Marjanovića, Vi biste naučili da je Narodna banka Jugoslavije u nadležnosti savezne države, a ne republičke. Prema tome, to pominjanje u Republičkom parlamentu i uticaj Republičke vlade na to, verovatno da je pogrešno adresirano. (Aleksandar Vučić izlazi za govornicu.)
Gospodine Vučiću, izvolite na mesto, ja ću Vam dati reč, jer je Toma Nikolić pre Vas tražio reč [[Vučić iz klupe: nisam video.]]
Dame i gospodo narodni poslanici, ne znam zašto me je pomenuo gospodin Anđelković, ali ako sam već za ovom govornicom kao potpredsednik Savezne vlade u ostavci, da vam odgovorim na pitanja upućena resorima koji su u ingerencijama Savezne vlade. Mlađan Dinkić se predstavio kao čovek iz Narodne banke SR Jugoslavije na televiziji, javno, niko mu to nije osporio. On je upao u prostorije Narodne banke, guverner Narodne banke nije podneo ostavku. Sad tamo radi guverner Narodne banke u Narodnoj banci i meni kaže da je Dinkić ušao u neke druge direktore, a da je gospodin Vlatković i dalje guverner Narodne banke. Ako se sećate, nekoliko dana posle puča, sva sredstva javnog informisanja, svi režimski mediji, kad kažem režimski, mislim na tuđe, meni je svejdno da li ste vi komandovali televizijom, ili komanduje DOS, svi ste objavili da je oboren drastično kurs nemačke marke u odnosu na dinar. Čak se pominjalo i 16 dinara da vredi marka u svim gradovima u Srbiji. Mlađan Dinkić je izašao na državnu režimsku televiziju i rekao da je to zasluga nove vlasti. Ne prođe ni tri dana, ode marka, ne samo na crnom tržištu, nego neko objavi zvanično da je marka 30 dinara. E, sada, ovde je guverner Narodne banke, pa ste mogli lepo, on više nije tako jak, da ga pitate. Lepo ste mogli da ga pitate, gospodine Vlatkoviću, ko vlada Narodnom bankom Jugoslavije. Evo, ja ću da ga pitam, ali on neće da kaže. Njemu je drago i dalje da ide na posao u onom autu što ima televizor u kolima. A ja, kao potpredsednik Savezne vlade, godinu dana nisam imao auto na raspolaganju i morao je Mihalj Kertes da obezbedi jedan auto kojim sam se vozio, za koji sada režimski mediji pišu da mi ga je poklonio. Ja sam listu dostavio, evo daću predsedniku Skupštine fotokopiju, saobraćajne dozvole i putnog naloga za taj automobil. Automobil koji sam vozio vodi se na Saveznu upravu carina i nisam jedini savezni funkcioner za koga država nije imala novaca da kupi službeni auto, nego je carina obezbeđivala. Tu je i potpredsednik Vladan Kutlešić. Ja znam u Saveznoj vladi. Znam za mnogo resora u Saveznoj vladi, svi oni kojima je trebalo da sekretar Savezne vlade obezbedi auto, nisu mogli da dobiju auto. Sada sam ja u nešto drugačijoj situaciji od gospodina Živadina Jovanovića, koji tvrdi da je i dalje ministar inostranih poslova. Ja kažem da više nisam potpredsednik Savezne vlade, čak ni za taj auto niko ne da benzin, a gospodin Živadin Jovanović više nema ni auto Savezne vlade, a i dalje je ministar spoljnih poslova, bar tako on tvrdi, samo što ga predsednik SR Jugoslavije nigde ne vodi sa sobom, nego vodi koordinatora Ministarstva inostranih poslova, tako je pisalo na režimskoj televiziji. Dakle, taj Mlađan Dinkić optužio je gospodina Anđelkovića predsednika iz vaše partije i potpredsednika Vlade iz moje partije da su krivi za divljanje cena zato što su ukinuli uredbe kojima smo obezbedili i u najteže vreme da građani mogu da prežive. Te uredbe su važile dok su bile sankcije. Pojavio se DOS na televiziji, pojavio se predsednik Koštunica i rekao ukinute su sankcije. Jesu li ukinute sankcije? Pa onda nam ne trebaju antimonopolske uredbe, jer će sada da radi tržište. Pre svega, doći će ogromna pomoć, stabilizovaće se situacija u zemlji. Evo, Demohrišćanska stranka će da vodi "Zastavu", gospodine Stevanoviću, oni su strašno sposobni. Noću su uleteli u "Zastavu" Vladan Batić i Miki Savićević i kažu - odsad ćemo mi da vodimo "Zastavu". Miki Savićević, koga ste vi, kakvi ste da ste, oterali u zatvor zbog kriminala. Kad vi niste mogli više da trpite, mogu samo da zamislim koliki je bio kriminalac, jer znam mnoge, koje još niste oterali u zatvor, a znam da su kriminalci. Koliko je on odneo kada je morao da bude oteran. E, sad će on da vodi "Zastavu", kojoj je Vlada Srbije mimo Ustava i zakona, to svi znate, dala tri milijarde da obnovi proizvodnju. Šta će sada da rade? Da prodaju ono malo automobila što ima, a onda će radnici "Zastave" da idu na ulicu, planira se da ostane samo 4.000 radnika u "Zastavi". Da li je to uspeh za građane Kragujevca? Ali, opomenuli ste me da ne može tek tako lako da se ode u opoziciju, gospodine Anđelkoviću. U opoziciji sam od devetog dana predsedničke kampanje, od onog dana kada je državna televizija prestala da izveštava o tome šta radi Srpska radikalna stranka i čime se u kampanji bavi njen predsednički kandidat. To je bio vaš potez da osigurate neku strašnu pobedu svog predsedničkog kandidata, na koju ste sasvim sigurno računali.
Gospodine Nikoliću, molim vas da završavate.
Evo, završavam, gospodine predsedniče, ovo je bilo samo šest minuta replike. Imam pravo bar 10 minuta, kao bivši potpredsednik Savezne vlade, uzmite to u obzir molim vas.
Ne, nego tri minuta.
Dakle, odgovorni ste za tenzije u zemlji, gospodine Anđelkoviću i tu vašu odgovornost vidim i onog dana kada je Srbija nestala u paramparčad. Ja sam u kampanji govorio, ukoliko pokušate da ukradete DOS-u, o tome ima dosta televizijskih emisija, čeka vas ulica. U to sam bio ubeđen. Znao sam da će vas izdati policija, to se osećalo mesecima unapred. Ako vi niste osećali, ja jesam. Ja sam govorio u kampanji radikalima...
Gospodine Nikoliću, molim vas, ovo je izvan dnevnog reda.
Ja sam govorio u kampanji radikalima da kad do toga dođe sedite sa svojom decom kod kuće, biće strašno. Vi ste to izazvali tog dana, to morate da priznate. Nema opravdanja za to što se desilo, ali vi ste to izazvali. DOS je trebalo da prestane tog dana, ali, ko će rulju da zaustavi. Na kraju još da kažem jednu stvar. Razumem da mnoge političke stranke nestaju sa političke scene. U ovoj sali vidim dve. Vidim SPS, ovakav kakav je sada, mora da nestane sa političke scene i vidim da se pojavljuje u nekom drugom obliku i imaćete poslaničke mandate. I vidim ove nestrpljive da uđu u Vladu na mesec i po dana, koji nestaju u svim oblicima. A što se tiče JUL-a ..
Gospodine Nikoliću, molim vas.
U Saveznoj vladi SRJ JUL je držao najprimamljivije resore. Najpre su bile telekomunikacije, spoljna trgovina, nauka i razvoj, informisanje, Narodna banka i izbeglice. Sve gde ima novca. Na JUL više ne vredi trošiti reči, on je nestao. Vama je to veliko olakšanje. Vi niste mogli da ga skinete sa leđa. I ovo što ulazite sa DOS-om u Vladu, to izjavljujete zahvalnost što su vam skinuli JUL sa leđa. Ja i to mogu da razumem. Sećate se da sam 1994. godine sa ove govornice rekao: promenite se, vratite se na nacionalnu politiku, moći ćemo da sarađujemo. Ne treba u politici nikada reći nikad, ali kako god da se vratite, u bilo kom obliku, ovo vaše, neću da kažem politisanje sa DOS-om, da ne kažem drugu reč koja bi više tome odgovarala, ovo će vas strašno mnogo koštati. Iz ovoga sigurno nećete lako izaći. Hvala.
Aleksandar Vučić je tražio odgovor na repliku.
Dame i gospodono narodni poslanici, gospodine Tomiću, mimo Poslovnika bilo je normalno i uobičajeno da prvo meni date reč, zato što bi se tako zvršio krug replika i odgovora na replike, ali to niste učinili iz sebi poznatih razloga, valjda da pokažete još koji put svoju moć. Meni to ne smeta, imam dovoljno strpljenja da sačekam i dovoljno sam smiren da kažem ono što mislim i što treba da kažem. Gospodine Tomoviću, ja nisam bio u Vladi Mirka Marjanovića, nego u Vladi Republike Srbije bio sam ministar. To je jedna od suštinskih razlika između nas dvojice. Niti me je birao Mirko Marjanović, niti bi me izabrao. Birao me je narod u Narodnu skupštinu, a onda SRS kao svog predstavnika u Vladi Republike Srbije. To je velika razlika. Što se tiče Narodne banke Jugoslavije, dobro znate da mnogo bolje od vas znam koje su čije nadležnosti, ingerencije i gde ko ima kakve prerogative vlasti. Uopšte nisam govorio da je to republički nivo, već sam govorio o kriminalu u zemlji i o tome da sa istim, koji učestvuju u kriminalu, sa nosiocima kriminalne delatnosti i aktivnosti u našoj zemlji, ključnim nosiocima kriminala vi idete u koaliciju. Da li možete preko noći da postanete opozicija ili vlast, možete. Onog trenutka kada niste u izvršnim organima vlasti, vi ste opozicija. Onog trenutka kada uđete u tu vladu, tog trenutka postajete vlast. Ne bi to bio nikakav problem i ne smeta nama, srpskim radikalima, ni kada smo opozicija, što smo bili najvećim delom svog političkog angažmana od 1990. godine, ni kada smo bili vlast, ni sada ponovo kada ćemo biti opozicija, kao što vidite, sami smo to izabrali. Niko nas na to nije terao. Mi smo to hteli. Mogli smo da učestvujemo u ovoj vladi, svi ste nam to nudili. Mi iz SRS to nismo hteli, jer ne želimo da pružimo legitimitet i da damo legalitet revoluciji, puču, otimačini, pljački, kriminalu. Nema goreg kriminala, gospodine Tomoviću, koji se zbivao. Ustavi su prekršeni, sve norme civilizovanog ponašanja su prekršene, norme desetine zakona, krivičnog zakonodavstva i svih ostalih. I sve može. Još nas ubeđuju da je demokratija. Samo čekam da večeras na programu RTS, ove nove, svaki put ću to da kažem pošto su staru spalili, da nam kažu da je stigla demokratija, šta će vam struja, narode. Samo čekam da to kažu. Ne znam, gospodine Anđelkoviću, to je ona kojoj će te vi dati legitimitet i da joj pružite legalitet, jer ćete zajedno sa njima izglasati organe. A niste želeli da u skladu sa zakonom nastavimo Prvu sednicu Prvog redovnog zasedanja i donesemo zakon o RTS i da svi iz ove skupštine imamo predstavnike u RTS [[Predsednik isteklo je vreme replike.]] Hoću da kažem još jednu stvar. Te priče oko mira, kao vi ste za mir, a neko drugi je za rat, to slušamo već 10 godina. Imam sina, ne mislite valjda da bih voleo da pogine, da bi neko voleo da ratuje. Ali, kao što ne dam i niko u SRS ne bi to činio nekom drugom što su radili ovi revolucionarni komiteti, ne bismo batinali ljude, ne bismo pušakama i pištoljima otimali mimo zakona, Ustava, bez državnog aparata prinude, verujte da tako nećemo dozvoliti ni na nas i ne damo da nam Nebojša Čović određuje ministre i ko će nam biti generalni sekretar i predsednik stranke.
Gospodine Vučiću, isteklo je vreme replike.
Borićemo se i branićemo se, a gospodin Tomić neka kaže, pošto on to dobro zna, da objasni svima u ovoj sali, pošto svi pričaju o kontinuitetu i sukcesiji, neka vam kaže šta će biti sa ovom Srbijom ako se prihvati to što Koštunica krši Ustav svaki dan i za šta se zalaže. Znate šta će biti? Sve "Beopetrolove" pumpe će biti INI-ne, sve "Beopetrolove" pumpe po Srbiji su hrvatske pumpe, pa kažite to onda narodu, ispričajte mu šta će sve da bude. Znam da nekima iz SPO ne smeta to što će pripasti Hrvatima, ali ima nas Srba kojima to smeta. Hvala vam na strpljenju.
Odgovor na repliku - Zoran Anđelković.
Jednom ovde u Skupštini, pre jedno par godina, sedeo sam u zadnjem redu i jedan poslanik je rekao - gde je Baki? Ja nisam razumeo zašta me proziva. Onda je rekao - ukinuću mu taj osmeh. Nažalost, još uvek mi niko nije ukinuo taj osmeh, a izdržao sam mnogo gadne neprijatelje, i one sa tenkovima i one strane i domaće. Nisam se zbog toga javio, nego zbog napada. Prvo, moram da vam kažem, ja razumem toliku želju da se o Socijalističkoj partiji Srbije raspravlja. Znate kako, to je logično. Svi koji žele da naprave stranku ili da obezbede značajniji brojbirača, atakuju na najveću, najbrojniju političku partiju u ovoj zemlji. Ona je, naravno, i posle ovih izbora, kao pojedinačna politička partija, najbrojnija. Osvojila je skoro 2 miliona birača. Kada neka politička partija u Srbiji osvoji skoro 2 miliona birača [[smeh u sali]] , ona će uvek biti predmet rasprave kod drugih političkih partija koje žele da uzmu jedan broj birača ili članova te političke partije. Međutim, Socijalistička partija Srbije i pored toliko napora,toliko želje i u proteklih 10 godina i danas je ostala jedinstvena politička partija, snažna politička partija, najsnažniji pojedinačni faktor u Republici Srbiji. Ubeđen sam, ostaće i sada , i pre kongresa i posle kongresa, koji kao politička partija organizujemo. Uostalom, ko će biti rukovodstvo, neće valjda odlučivati pripadnici drugih političkih partija, nego će odlučivati, na način koji možda vama nije logičan i moguć, članovi SPS-a, tajnim glasanjem na svojim sastancima u mesnim odborima, 250 članova mesnog odbora SPS-a biraće jednog delegata,a ti delegati će na svojim okruzima birati članove Glavnog odbora i utvrđivati kandidate za rukovodstvo, a kongres će rukovodstvo izabrati. To će biti i dalje jedinstveno rukovodstvo Socijalističke partije Srbije. Pojedinci koji su otišli iz Socijalističke partije Srbije,za ovako moćnu partiju i u ovih prethodnih 10 godina,je toliko mali broj,da se čak ni jedna politička partija 10 puta manja sa tim brojem ne može pohvaliti. Verujem da će doći vreme da će se i oni vratiti,a neki od njih se već vraćaju, jer nema druge ozbiljne takve političke partije. Kada je reč o kadrovanju u SPS-u, o tome odlučuju isključivo organi SPS-a i pojedinci, članovi SPS-a, o kojima je reč. Bane Ivković je želeo da, takođe, lično da svoj doprinos sprovođenju sporazuma i na sastanku Izvršnog odbora Glavnog odbora, a SPS je toliko brojna i toliko jaka kadrovski da za svakog u našoj partiji ima mesta gde će biti. Kada je reč o predsedničkim izborima,samo dve rečenice. Prva, kao što ste mogli da primetite iz "Službenog lista", o proglašenju predsednika SRJ, može se jasno videti da je predsednik SRJ,posle odluke Saveznog suda, koju mi naravno priznajemo i uvažavamo, bez obzira da li se sa njom slagali ili ne, i da li nam ona....
Molim vas , isteklo je vreme replike.
..... Bez obzira da li je uvažavali ili ne, dobio je 50,24%, bez ijednog glasa sa Kosova i Metohije. Samo da je priznato 11.600 glasova sa Kosova i Metohije dobio bi manje od 50%. Samo da je priznato u onim mestima, u Kosovskom Pomoravlju, Leposaviću ili Zubinom Potoku, to bi bilo ispod 50%. (Poslanici dobacuju sa mesta.)
Molim vas, ne dobacujte s mesta.
Nije priznato zato što se glasalo do 16 sati. Dobro, to su činjenice radi istine. Ubeđen sam da se na ovim narednim republičkim izborima neće ni jedan glas ni u jednom srpskom selu poništiti ni iz bilo kojih razloga. Verujem da je to interes srpskih radikala i svih drugih političkih partija koji žele dobro srpskom narodu i na Kosovu i Metohiji i koji dobro žele Srbiji.
Gospodine Nikoliću, sedite. Prvo, da se dogovorimo, dosta je bilo replika. Ja ću pustiti samo još vas i zaključiću načelnu raspravu. Izvolite.
Gospodine predsedniče, da ne biste pomislili da mi nešto činite [[žamor u sali]] Gospodine predsedniče, vi meni sada ništa ne činite. Po članu 100. stavu 5, ja imam pravo dva puta da izađem na repliku.
Imate drugo pravo, izvolite, ali nemojte da govorite duže od tri minuta.
Pet minuta mi govorite da nemam pravo na repliku, a onda kad vam ja kažem da imam, vi tobož dajete samo meni reč. Daćete reč svakome ko je tražio, ovo je Narodna skupština Republike Srbije.
Dao sam vam novo vreme.
Zašto se ovde toliko raspravlja o SPS-u? Vinovnici ste ovog haosa. Vaše ponašanje je dovelo do ovog haosa. To što niste priznali odmah ujutru da ste izgubili predsedničke izbore. Time ste vi izvršili legalizaciju onih buldožera. To što je policija bila pod vašom komandom, to što su kamioni sa svih strana Srbije vozili građevinske mašine da ruše Beograd, a vi niste ništa preduzeli. To što vaša policija nije zaštitila objekte u Beogradu. Nije to da je trebalo da puca, trebalo je samo da spreči da se zapali Savezna skupština, da spreči da se zapali zgrada Radio televizije. To je razlog zašto mi ovoliko izlazimo za govornicu. Tobož, nemate baš nikakvu odgovornost. Lepo sam vas danas pitao - da li ste prevarili predsednika da je pobedio ili ste mu rekli da je izgubio , pa je on naredio da kradete? To pitanje mora da se raščisti ovde danas, zato što su svi građani Srbije, koji nisu uz DOS, ovog časa ugroženi. Neka svako snosi deo svoje odgovornosti, ali tačno zašta je odgovoran. Još će da ispadne da je kriva Srpska radikalna stranka, koja je jedina imala rezultate izbora te noći, što je priznala pobedu Vojislava Koštunice. Da smo mi ćutali, ko bi dokazao pobedu Vojislava Koštunice? Ko je to još imao glasove sa svih biračkih mesta? To je ono što nas danas nagoni da diskutujemo o tome kako su protekli izbori i kako oni koji su do svega ovoga doveli odjednom prihvataju da, pod uslovima koji im se diriguju, formiraju neku novu Vladu Republike Srbije. Iskreno vam kažem,da smo mi radikali u pitanju,pre bismo glasali za tuvladu koju bi DOS sam formirao, nego što bismo dali svojim ljudima da ih tamo neko maltretira i ponižava. Šta vi mislite, da će tu da se glasa na sednicama vlade? Zavijaće ruke ljudima iza leđa, pretiće Hagom svakom od vaših ministara, ko se bude usprotivio bilo kojoj odluci te vlade. Ta vlada vladaćeuredbama dva meseca. Jel tako, gospodine Mikoviću? Šta hoće sad Dinkić? Da ostanu uredbe kojima smo mi održavali red i mir u zemlji u nenormalnim okolnostima, da ostanu, tobož, kao važeće, da bi imali pokriće. Neka uvedu oni [[dobacivanje iz sale]] Ja ne znam ko si ti,čiji si ti? Da li sam ja tebi uputio jednu reč danas?
Molim vas, ne dobacujte s mesta.
Previše si sitan da bih te primetio. Ja primećujem ove glavne iz SPO-a. Šta se ti mešaš? Ovo su ozbiljne priče, ovde je država u pitanju. O tome se radi, draga gospodo. Vi nama niste zanimljivi. Vi ćete glasati danas kako vam je rečeno i gledate da još po neku mrvicu dostojanstva sačuvate. Reći ćete porodici - ovo je bilo najbolje da bi zemlja izašla iz haosa,pa da se ne rastrgne dete, tobož, vi ste sad majka koja brine o detetu. Baš ste se setili da brinete o detetu. Što niste brinuli 5.oktobra, 5. oktobra je rastrgnuto dete. Vi sad samo dajete onaj jedan otrgnuti deo nazad DOS-u da lepi, da krpi, a dete je otrgnuto. Vi ste čvrsto držali mesto predsednika, oni su ga otimali svom snagom. Rastrgli ste Srbiju. Pogledajte našta liči Skupština Vojvodine.
Gospodine Nikoliću, vreme.
Veselinov ima pravo da ćuti, on čeka da se završi ova skupština, on trči da piše rezoluciju da otcepljuje Vojvodinu. On se sa Čankom samo svađa oko toga ko će biti predsednik, a ne oko toga kako će da izgleda Vojvodina. Oni će prvo da podele šta je čije tamo, da odvoje u svoja sela, u svoje atare, u svoje opštine. Vi o tome više ne razmišljate. Dovodite zemlju u stanje da ko god pomene naciju, državu, otadžbinu, može da izgubi izbore, zato što ste se vi predstavljali kao ljudi koji će braniti otadžbinu, pa su se narodu ogadili takvi branioci otadžbine. To su branioci od 1991. godine, koji su rekli može da ide Hrvatska, ne može da izvede Srbe i da iznese srpske teritorije. Ode Hrvatska, priznadoste je. Pa, rat u Bosni i Hercegovini, pa evo DOS završava priznavanje Bosne i Hercegovine. Pa Kosovo i Metohija Bernara Kušnera ...
Vreme je isteklo, gospodine Nikoliću.
Završavam. Zato ste izgubili izbore, a bilo je časno da to priznate. U tome je stvar, što vi niste umeli da priznate izbore. Ko vam garantuje da će vam DOS priznati i da ga pobedite u decembru? Čime ćete vi to da pobedite DOS ako ga glasovima pobedite, kako ćete da mu preuzmete vlast. Da nećete vi možda da ponesete automate? Oteli su vam te automate. Policija nije u vašim rukama. Koji je general policije pod vašom komandom? Nijedan. Šta nam radi državna bezbednost? Kako to da državna bezbednost nije upozorila određene ljude da prema njima ide naoružana grupa od 30 ljudi ...
Vreme je isteklo, gospodine Nikoliću, iskoristili ste vreme.
Jesam, gospodine predsedniče.
Ima reč narodni poslanik Dragan Nikolić.
Uvaženi predsedniče, dame i gospodo narodni poslanici, teško je govoriti posle takvog govornika kakav je zamenik predsednika Srpske radikalne stranke, gospodin Tomislav Nikolić. Gospodin Tomislav Nikolić je bio kandidat te stranke za predsednika na izborima održanim 24. septembra ove godine. Pred te izbore u predizbornoj kampanji mi smo bili ućutkani. Nas nije bilo na staroj televiziji Srbije. Sada posle 5. oktobra, nema nas ni na novoj televiziji, Radio-televiziji Srbije. Šta se promenilo za nas srpske radikale? Apsolutno ništa. Žele da nas ućutkaju, da nas opet nema nigde, da nema našeg glasa, da nema srpskog radikala na televiziji. Sada opet imamo ....
Molim vas, pređite na zakon.
Gospodine predsedniče, moram da napravim uvod.
Ovo smo čuli. Molim vas da se vratite na zakon.
Od mene niste.
Molim vas, čuli smo, molim vas da se držite dnevnog reda.
Ja sam Dragan Nikolić, mene ne možete da oterate tako. Krenuli smo sa sednicom Skupštine Republike Srbije bez ikakvog prenosa. Mi srpski radikali smo dali predlog i doneli jednoglasnu odluku ovde u Skupštini da se ona prenosi i da čitava Srbija vidi prenos ove skupštine, a da to nismo uradili do toga ne bi došlo. Znači, bili bi udavljeni kao što su ovde pojedini novinari i pokušavali, između ostalog i da meni prete. Pokušavali su da se fizički obračunaju na današnjoj skupštini, međutim ...
Molim vas da se vratite na dnevni red.
Ja sam poslanik Srpske radikalne stranke ...
Gospodine Nikoliću, molim vas da se vratite na dnevni red.
Evo, vraćam se na dnevni red. Silina kojom je Socijalistička partija Srbije u predizbornoj kampanji krenula protiv Srpske radikalne stranke sada vam se vratila kao bumerang. Svi oni silni, svi oni jaki koji nisu dozvoljavali našem članstvu ...
Gospodine Nikoliću, oduzeću vam reč ako ne budete govorili o zakonu.
Pa, evo to je o zakonu.
Ne, to nije o zakonu. Molim vas, počnite da govorite o zakonu. U protivnom oduzeću vam reč.
Da vam kažem, sve ovo prethodilo je ovom predlogu zakona. Moram da napravim jedan uvod ...
Ne, ne, napravili ste uvod.
Moram da napravim uvod zašto ... sve je ovo apsolutno u vezi sa zakonom i molim vas da me ne prekidate. Krenem sa jednom pričom, a vi ...
Gospodine Nikoliću, ja vas molim, kršite Poslovnik, a to ne mogu da vam dozvolim.
Dvadesetčetvrtog ste gospodo socijalisti, odnosno vaš predsednik, izgubili izbore. Niste hteli da to priznate. Niste hteli da priznate izbornu volju. Došao je 5. oktobar i desilo se to što se desilo. Mi smo odmah priznali pobedu Vojislava Koštunice. Naš predsednik mu je čestitao.
Gospodine Nikoliću pošto nećete da govorite o tački dnevnog reda ...
Na dnevnom redu je Predlog zakona o dopuni Zakona o ministarstvima. Da li je to to?
Jeste.
Odlično. Dodaje se član 24. koji glasi ...
Poslanici su dobili zakon i ne morate da čitate. Vi možete da diskutujete o zakonu. Ne možete da čitate.
Ne znam šta mogu sa ove govornice. Očigledno niste upravljali ovom skupštinom za ovih 10 dana ili 15. Sada se odjednom pojavljuje da vi poslanicima Srpske radikalne stranke zabranjujete da ne mogu da govore sa ove govornice.
Gospodine Nikoliću, sve koji se budu suprotstavljali Poslovniku moram da opomenem i da primenim na njih sankcije. Budite ljubazni pa govorite o Zakonu.
Koliko ja znam sankcije su ukinute Srbiji, a sad bi vi da uvodite sankcije narodnim poslanicima. Poslanici Srpske radikalne stranke sigurno neće glasati za ovaj zakon. Ima mnogo razloga za to. Zato što su se poslanici SPS-a od onih silnika sada sakrili u mišje rupe. Prepalo ih nekoliko buldožera, nekoliko baraba, ljudi koji su pobegli iz zatvora i sada vi hoćete da amnestirate jedno stanje bezakonja, stanje u kome je radio ko je šta hteo. Sa uverenjem DOS-a i kriznog štaba ulazilo se u državne institucije, u javna preduzeća, preuzimane su ingerencije ove skupštine i ove vlade. Vi sa ovim zakonom želite da legitimišete i vratite u legalne tokove nešto što 15 dana nije bilo u legalnim tokovima. Nešto što se dogodilo za vreme poplave, zemljotresa je kršenje zakona, bez obzira što se dogodilo u to vreme. Moguće je da sudovi nisu radili u to vreme, jer su bili nedostupni kriminalci koji su to radili, ali sada kada je sve ovo o čemu sam govorio prošlo, sada vi hoćete da legalizujete ovo stanje. Gospodin predsednik Skupštine je očigledno odlučio da prekine diskusiju koju sam hteo da vodim i ja ću se verovatno javiti još koji put da ono što sam želeo da kažem i kažem. Međutim, mi iz Srpske radikalne stranke nećemo glasati za Predlog ovog zakona.
Ima reč Goran Jocić.
Dame i gospodo narodni poslanici, pojedini poslanici SPS kažu kako ovi koji žele da dođu na vlast, to je ovaj DOS, nemaju uticaj na njihovu partiju, a upravo donošenje ovog zakona to demantuje. Samo ću pročitati razlog zbog čega se donosi ovaj zakon (čita tekst). Dakle, samim tim što oni žele da poslanici leve koalicije ili samo SPS usvoje ovaj zakon, demantuje da DOS nije umešan i u njihovu infrastrukturu. Samo insistiranje predstavnika DOS-a, Nebojše Čovića, da ministar ne bude Branislav Ivković ih takođe demantuje, ali mene čudi jedna druga stvar. Zašto oni ne postave uslov onima koji žele da dođu na vlast da i Nebojša Čović ne bude, jer je on bio njihov nekada, pa su ga najurili. Dakle, može da se desi da SPS tu ima više kadrova. Što se tiče kako je SPS dobijao glasove pokazaću na primeru moje opštine Doljevac. Na teritoriji opštine Doljevac, u mom Pukovcu gde živim, su ispraznili Crveni krst i celu humanitarnu pomoć podelili ljudima - glasačima i to onim domaćinstvima koja imaju pet-šest i više glasova. I što je još teže i opasnije, delili sutamo gde to i nije bilo potrebno, a delili su upravo kandidati SPS-a, koji su bili kandidovani za odbornike. Dakle, eto odakle tih 1.900.000 glasova. E, da vidimo da li će sada imati 1.900.000 glasova, ja verujem da će biti mnogo, mnogo manje. Čast pojedinim članovima u SPS-u, ali to je istina, gospodo. Hteo sam samo da kažem da srpski radikali ne žele da legalizuju ovu otimačinu, ne žele da legalizuju krizne štabove, ne žele da ožive fašizam, ne žele da stave u funkciju "mladeLenjine", koji sada ovo rade, i da ćemo se mi svim sredstvima, kroz institucije sistema, suprotstaviti tome i nećemo glasati za ovaj zakon. Hvala lepo.
Hvala. Ima reč narodni poslanik Dragan Milovanović.
Gospodine predsedniče, gospodo poslanici, danas, na ovaj dan, dođosmo u ovu skupštinu, ko zna po koji put, da vidimo šta će gospoda iz koalicije SPS-a, SPO-a i DOS-a da učine, kako se kaže, da se skine teret narodu sa vrata. Savremena svetska praksa nije zabeležila slučaj koji se desio na teritoriji države Jugoslavije i Srbije. Koliko se sećam, a i svi vi ovde, a i celokupni srpski narod, da su raspisani i savezni izbori za predsednika savezne države i za Savezni parlament, Veće građana i Veće republika. To je završeno. Mogu komotno da vam kažem da sam ja prvi koji je u Prokuplju otkrio krađu, niti je DOS, niti SPO, nego radikal, a odlično gospoda iz SPS-a znaju šta se radilo. Žao mi je što Anđelković nije tu. Što reče Anđelković, uzimaju se glasovi srpski sa Kosova i Metohije, a na dan izbora i 3-4 dana pre toga, ja sam bio na Kosovu i Metohiji. Voleo bih da mi gospodin Anđelković odgovori šta je uradio sa onih 30 miliona koje je podigao iz budžeta na račun raseljenih lica sa Kosova i Metohije? Zašto se uveče u Gračanici, Čaglavici, Preocu, Lapljem Selu, od kuće do kuće delilood 1.000 do 1.500dinara - to su pare za glasove. Znate li da su to sve bili glasovi srpskih radikala? A DOS - ni DOS nije sedeo džabe, i oni su delili marke. Jedino ko nije imao - nisu imali radikali. Odakle? Ja sam izašao sa Kosmeta, došao u Srbiju, vraćam se na Kosmet, bio sam čak i u Podujevu, odakle su stigla tri zapisnika, tri zapisnika je stiglo. U Lužane - bio sam u Lužanu, u Brvenik - bio sam u Brveniku, u Brajini - bio sam u Brajini, sa tri auta. Niko nije znao da je ušao Dragan Milovanović iz Podujeva, da je bio u Podujevu, ali sam ušao. I stižu zapisnici, potpisujemo, a upisali moju snaju koja živi u Nišu, da je bila na biračkom mestu u Lužanu. Pa to nema nigde, gospodo. Ja vam pričam o Kosovu, braćo i sestre poslanici, ovde, u ovom parlamentu, nisam čuo, od izlaska sa Kosova, nijednu reč, šta ste se ućutali koji đavo? Borimo se za vlast, a izgubili smo Kosovo. Vidite šta priča Kušner - 20 godina još hoće da ostane. Da ja 20 godine ne mogu da odem na grob moje majke. U pitanju je samo vlast, nije u pitanju srpski narod i srpski interesi. Ne može to tako. Ja apelujem na gospodu poslanike sa Kosova i Metohije, dobro neka razmisle šta rade. Sećaju se odlično ovi iz SPO-a kad su došlu u julu mesecu da nam prodaju Kosovo, zajedno sa socijalistima. Jedini koji su štitili ovaj srpski narodna Kosovu i Metohiji to su bili radikali. Niko to tada nije preneo, bila je zatvorena za javnost ova skupština. Ovaj zakon koji se predlaže, čini se na osnovu sporazuma. Sada ćemo mi da sednemo ovde, u ovoj skupštini, da napravimo jedan sporazum i odmah da predložimo da ga pretočimo u zakon. Čudno. Zašto je čudno - meni liči ovaj sporazum i ovaj predlog zakona, ovde se kaže, ja ću da pročitam razloge: "Potpisnici sporazuma o raspisivanju vanrednih parlamentarnih izbora u Republici Srbiji saglasni su da se do izbora za Narodnu skupštinu Republike Srbije, 23. decembra, obrazuje Vlada Republike Srbije, u kojoj će ući predstavnici potpisnika sporazuma, SPS, SPO, DOS. Odluke predsednika Vlade donosiće sporazumno sa punom saglasnošću". Koliko vidim, ovde se donosi jedna povelja, ja bih je tako nazvao, na balkanski način, a ovde se pojavljuju gospoda, kao ono u Savetu bezbednosti - stalne članice, koje mogu da udare i veto, ali zna se - ova stalna članica ima ovoliko, a ova stalna onoliko. Prema tome, zašto se obrazuje ova vlada - da bi lakše (evo, da prenesemo srpskome narodu) pokušali da sprovedu izbore.To joj je cilj, bre. Pa niko ne misli za ovaj narod. Da nismo mi još koji se sekiramo za srpski narod, radi vas bi pocrkali. Druga stvar, ja bih ovde mnogo više voleo da je na dnevnom redu neki predlog zakona o Srbima sa prostora Kosova i Metohije, koji su ostali da žive tamo, koji su raseljeni. Odlično znaju kolege iz SPS-a, u ovim opštinama gde su došli, kako je njima, da li imaju krov nad glavom, da li imaju da se prehrane, da li imaju za decu obuću i odeću. O tome bih ja voleo da se raspravlja. Ali izgleda Srbe sa Kosova i Metohije, one koji su izašli, svi su zaboravili.Ne interesuje ih Srbija, valjali su im za glasove. A sada, već je krenula agitacija DOS-a i SPS-a. Ja dobijam svakodnevno izveštaje. Nose nešto, rasturaju, ovo, ono, kao da su već raspisani izbori. Izbori, koliko ja znam, nisu raspisani, a biće raspisani.Ali, ja kažem ovako - ko je i malo pravnik - kaže se ovako: "Predsednik Republike raspisaće izbore onog trenutka kada Vlada na obrazloženi predlog, znači ne rada Skupštine, dostavi predsedniku i raspisuju se vanredni izbori". A toga nema sada, pa sada nema ništa bre, ovde je opšti javašluk. Zašto je javašluk - ja moram da krenem napred, pa nazad, jer ovde ulazi i uvod, i razrada, i obrazloženje, pa polako dokle se stigne. Mi smo završili izbore sada. Zašto ne konstituišemo Saveznu vladu, pa lepo, na legalan način, kada se stvore uslovi, raspišemo lepo i republičke izbore. Ne, to nama ne treba, nama treba javašluk, onaj sličan što je bio u Albaniji. Ono, početak kada gledamo, časna reč, meni je bilo žao što sam Srbin, šta se radi. Ne volim ja socijaliste, nisam ih voleo nikada, ne kao ljude, nego kao partiju, a ima onih koje ne volim ni kao ljude. Ali, zašto, ako je on bio kao čovek na direktorskom mestu, pa ima u sistemu zakon i način kako da se smeni i da se postavi drugi, a ovi krizni štabovi, kako se oni formiraju? To je sramota. Zašto nije uradio DOS sledeće. Raspisani su izbori za SR Jugoslaviju i raspisani su za predsednika SR Jugoslavije. Što ne krenu istom metodom i da zauzmu televiziju Crne Gore Mila Đukanovića. Zašto se nije otišlo u parlament Mila Đukanovića i da mu se postave uslovi? Ne može. Ne "šiša" Milo Đukanović nikoga. Kad pogledate, on ne priznaje ni legalno izabranog predsednika Jugoslavije.
Molim Vas, isteklo je vreme. Gospodine Milovanoviću, prošlo je deset minuta.
Tvoje je isteklo vreme, moje nije isteklo. Tri godine čekam da izađem za govornicu.
Isteklo je deset minuta, molim Vas završite Vašu diskusiju.
Rečeno je da je kod ovog predloga zakona nešto specifično, a ja kažem da je to zakon na balkanski način. Da ne bih zaboravio, pozivam moju braću sa Kosmeta, oni znaju kako su postali poslanici, odlično znaju. Nas je snašla ista muka, i radikale, i socijaliste, i SPO.
Molim Vas, gospodine Milovanoviću, isteklo je deset minuta.
Samo da kažem dve reči.
Nemojte da govorite van dnevnog reda. Govorili ste o zakonu i to ste završili.
To je tek razrada.
Predlažem pauzu od 15 minuta. [[Posle pauze.]] Ima reč narodni poslanim Momir Marković, a neka se pripremi narodni poslanik Dragan Čović.
Ima čudnih podudarnosti kroz istoriju, dame i gospodo narodni poslanici. Lenjin, nemački špijun, u nemačkom vozu dođe u Rusiju, popališe, popljačkaše, pobiše i onda na Prvom kongresu KP bošljevika legalizovaše sve ono što su uradili i što će uraditi u narednom periodu. I tako Rusija 70 godina stenje pod tom revolucionarnom vlašću. Tito, nemački špijun, ruski šijun, na ruskim tenkovima dojaha u Beograd, a prethodno u Bihaću i Jajcu legalizova sve ono što su uradili dotle i sve ono što će uraditi narednih 50 godina Srbiji i srpskom narodu. DOS, odnosno siva eminencija DOS-a, nemački špijun na američkom buldožeru dođe 5. oktobra popodne, pošto su priznati rezultati izbora i pošto je gospodin Koštunica dobio zadovoljenje, priznato mu je da je izabran za predsednika Jugoslavije, siva eminencija DOS-a na buldožeru popali i poništi pola Beograda, izgore stara RTS, Skupština koju nije palio ni Hitler kada je odlazio, nego je ostavio zdravu i čitavu.
Gospodine Markoviću, zakon je na dnevnom redu, budite ljubazni, govorite o zakonu.
Ovo je uvod, gospodine predsedniče, svima ste dozvolili uvod, dozvolite i meni. Posle ovoga dolazim na zakon. Upravo sve ovo govorim zbog tog zakona. Ministri SRS podneli su ostavku dan pre nego što će predsednik Vlade podneti ostavku i danas smo jedino mi rekli da su te ostavke podneli. Vi gospodo niste našli za shodno da kažete.... Šta se desilo od 5. oktobra do sada? Struje nema....
Gospodine Markoviću, molim vas, pređite na zakon.
Upravo o tome pričam. Gospodine predsedniče, ovaj zakon je legalizacija ove boljševičke revolucije, koju je DOS sproveo i isplanirao sa svim njegovim pajtašima i prijateljima. Dok su bombe padale na Beograd, on je išao i planirao ovo. Struje nema, isključuju se po dve grupe, ne verujem ni sada da pola Srbije ima struje, a i kad je bude, i ono što ima, biće 10 puta skuplje. Labus, koga planirate za potpredsednika Savezne vlade, koga gospoda iz DOS-a, vaši partneri planiraju, za potpredsednika....
Ako gospodine Markoviću ne počnete da govorite o zakonu, ja ću vam oduzeti reč. To je moje pravo.
Gospodine predsedniče, sve vreme je zakon, šta će taj zakon legalizovati, šta će proizvesti i šta će proizaći iz tog zakona? Drugi put izlazim za ovu govornicu i ako su vam naredili ovi vaši koalicioni partneri da mi oduzmete reč, onda mi je oduzmite, ali ja hoću ne vama, nego narodu Srbije, ukoliko se još uvek prenosi, ukoliko onaj u kabini nije već počeo da prepričava, da me pokrije... struje nema, šećer je do sada bio 9,00 dinara, a sada je 45,00 dinara. Narod nema para da kupi.
Gospodine Markoviću, molim Vas.
Narod ne interesuje podatak, na primer, da je Marijan Rističević sa četiri meseca prohodao, jer niko nije hteo da ga uzme u ruke onakvog kakav je, ali narod vrlo interesuje šta će Marijan Rističević i njegovi kompanjoni uraditi sa Srbijom i Vojvodinom ....
Gospodine Markoviću, hoćete li preći na dnevni red ili da vam oduzmem reč?
Upravo ovim zakonom, koji hoćete da usvojimo, legalizujete sve ovo i omogućavate da sve ovo dobije legalitet i legalimitet.
Gospodine Markoviću, ako ne govorite o zakonu, oduzeću vam reč.
Što se tiče zakona, moraćete vi, koji ostajete u prelaznoj vladi, koju ovim zakonom treba da regulišemo, da objasnite narodu zašto je sve ovo višestruko poskupelo. Moraćete da objasnite da građanima Srbije dolazi najhladnija i najgladnija zima od rata na ovamo . Verovatno će SPS morati narodu da objašnjava, jer će njihov nalogodavac, DOS preneti taj vruć krompir njima u ruke. Dolaze nestašice, astronomske cene, koje ćete ovim zakonom legalizovati, dolazi mrak i bezakonje, dolazi nam situacija koja je sada u Republici Srpskoj. Građane Srbije ne treba da iznenadi da počnu da nam špartaju američki tenkovi preko Pavlovićeve ćuprije iz Republike Srpske po Srbiji i ovde Beogradom. Ovo revolucionarno stanje pokušavate ovim zakonom da legalizujete i mislite, poštovana gospodo socijalisti, da ćete na sledećim izborima nešto uraditi. Pa, Đinđić je maher za sprovođenje izbora. Mićunović i Đinđić, Đinđićevi ljudi su brojali glasove, mislim da sezvao Vesić i Mićunović ode u istoriju, bar što se tiče Demokratske stranke. Paroški i Đinđić, Đinđićev Vesić brojao glasove, Paroški ode u istoriju.Vukasanović i Đinđić ...
Gospodine Markoviću, sad ste već preterali, molim vas, isključio sam vam mikrofon. Ima reč narodni poslanik Dragan Čolić, a neka se pripremi narodni poslanik Aleksandar Čotrić.
Dame i gospodo narodni poslanici, kao poslanik SRS veoma sam zabrinut za sudbinu naše otadžbine. U našoj zemlji izvršena je revolucija, puč, spaljena je prelepa zgrada Skupštine SRJ, spaljena je zgrada RTS, formirani revolucionarni komiteti. Rasturena je srpska policija, koja sada nema nikakav autoritet, preplašena stoji mirno, čak i ispred najobičnije fukare. Kako ćemo srpskoj policiji da vratimo poljuljani autoritet? Fukara komanduje, policajac sluša i stoji mirno. Ko je za to odgovoran, da li su smenjeni policijski generali? Još uvek bez obraza i morala nose svoje činove, a srpska policija pred fukarom stoji mirno.
Gospodine Čoliću, na dnevnom redu je zakon. Molim vas govorite o zakonu, inače vam ne mogu dozvoliti da govorite.
Što se tiče predloženog zakona, nemoguće je o njemu govoriti, a da se ne osvrnemo na događaje koji su prethodili. Da smo poštovali zakone u našoj Srbiji u proteklim vremenima, kao što treba i ovaj predloženi zakon da poštujemo, pre svega izborni zakon, pa i sve druge, ne bi o tome uošte sada razgovarali. DOS obećava velike pare iz inostranstva napaćenom narodu, a taj novac nikako da stigne i ako i kako stigne, biće to kao Judinih30 srebrnjaka, koji su cena za izdaju svoje zemlje. Neće me nimalo začuditi ako uskoro u naš Beograd dođe u uzvratnu posetu ustaški poglavnik Stipe Mesić, da se provoza u otvorenim kolima sa predsednikom Koštunicom, a da im đaci, izvedeni iz škola, mašu razdragano zastavicama sa satanskim obeležjima ili trouglovima masonske ili Evropske unije. Žarko Korać i Nenad Čanak su već posetili Zagreb, pa treba očekivati uzvratnu posetu Stipe Mesića.
Gospodine Čoliću, govorite o zakonu.
U mom Smederevu bio sam svedok da funkcioneri Demokratske stranke Srbije ponosno mašu osvojenim trofejom iz Savezne skupštine, foteljom, bez stida, straha, bez obraza i skrupula.
Gospodine Čoliću, molim vas, govorite o zakonu. Inače, moram da vam oduzmem reč.
Svojim ponašanjem govore o sebi. Nenad Čanak pre neki dan na televiziji.
Gospodine Čoliću, ne držite se dnevnog reda, oduzeću vam reč.
Gospodine predsedniče, prijaviću vas Zoranu Đinđiću, šta ćete onda?
Isto ću vam oduzeti reč. Nemate više reč, gospodine Čoliću, isključio sam vam mikrofon, nećete se čuti na televiziji, žao mi je. Budite ljubazni, ustupite drugom govornicu. Ima reč narodni poslanik Aleksandar Čotrić.
Gospodine predsedniče, dame i gospodo narodni poslanici, tačka dnevnog reda o kojoj danas raspravljamo rezultat je političkog sporazuma od 16. oktobra, sporazuma koji su potpisali predstavnici SPS-a, DOS-a i SPO-a. Ja ću odmah da kažem da će poslanici SPO-a glasati i za ovaj predlog o dopuni Zakona o ministarstvima, kao i za izbor prelazne vlade Republike Srbije, ali moram istaći sa osećanjem gorčine, zato što nisu ispunjeni zahtevi naše stranke u pogledu ostavki čelnih ljudi pravosuđa u Srbiji, odnosno predsednika Vrhovnog suda Srbije, gospodina Balše Govedarice i republičkog javnog tužioca Dragiše Krsmanovića, kao i načelnika u Ministarstvu unutrašnjih poslova, gospodina Radeta Markovića, koji obavlja funkciju načelnika Službe državne bezbednosti. Moram da kažem da će Srpski pokret obnove, kao što sam istakao, glasati za izbor prelazne vlade, jer je očigledno bio cilj SPS-a i DOS-a, koji su svih ovih dana vodili neke tajne separatne dogovore, sa ciljem da SPO ne podrži prelaznu vladu i da naša stranka bude za to optužena pred javnošću Srbije. Međutim, SPO je stranka koja je uvek na prvo mesto stavljala nacionalne i državne interese i mi smo jasno, već 10. januara, na osnivačkom skupu DOS-a, koji je održan, da podsetim, u prostorijama SPO-a, pod predsedavanjem predsednika naše stranke, gospodina Vuka Draškovića, zatražili da izbori u Srbiji budu održani na svim nivoima. Mi smo imali u septembru izbore u Srbiji samo na lokalnom nivou. Dakle, potrebno je održati i parlamentarne i predsedničke izbore. Moram da istaknem da su se predstavnici SPO-a na pregovorima zalagali i za održavanje predsedničkih izbora, ali iz nama nepoznatih razloga, SPS i DOS su odbili takve izbore. To javnost u Srbiji treba da zna. Što se tiče SPO-a, mi smo za to da se u Srbiji što pre uspostavi vladavina prava, da se obezbedi lična i imovinska sigurnost svih građana. To bi trebalo da obezbedi i ovaj sporazum i to bi trebalo da obezbedi prelazna vlada koja će funkcionisati do održavanja vanrednih parlamentarnih izbora 23. decembra. Moram da kažem zbog čega smo mi to zahtevali ostavke čelnih ljudi srpskog pravosuđa i zbog čega smo tražili ostavku Radeta Markovića.
Molim Vas, držite se dnevnog reda gospodine Čotriću.
Tražili smo zato što je potrebno, kao što sam već napomenuo, da se u našoj zemlji uspostavi pravna država, da se obezbedi sigurnost za građane, jer za vreme vladavine dosadašnjih vladajućih partija, ta bezbednost nije postojala. Građani su zaista bili ugroženi, ne samo na javnim mestima, oni nisu osećali sigurnost ni u svojim domovima. U poslednjih nekoliko godina SDB, odnosno MUP, nisu razrešili nekoliko stotina ubistava. Procenjuje se da ima preko 500, tobože nerasvetljenih ubistava, što je ogroman greh službe, na čijem čelu je donedavno bio ministar unutrašnjih poslova Vlajko Stojiljković i čiji je jedan od najistaknutijih predstavnika i gospodin Rade Marković. Ja moram da kažem da su u oktobru prošle godine ubijena četiri člana naše stranke, da je u aprilu prošle godine ubijen Slavko Ćuruvija, novinari osnivač "Dnevnog telegrafa", da je u oktboru prošle godine kidnapovan i da se još uvek nalazi u zatvoru nekadašnji pripadnik SDB-a VladimirNikolić, da je ove godine kidnapovan Ivan Stambolić, bivši predsednik Srbije i da se još uvek ne zna njegova sudbina, čak ni to da li je živ i da je toliko propusta bilo u radu MUP-a i pravosudnih organa, da su ovi ljudi, da su imalo časni, morali i sami da podnesu ostavke, a ne da se to od njih traži na političkim pregovorima i da to traži SPO. Dakle, to nije učinjeno, uz obrazloženje SPS-a i DOS-a da je dovoljna usmena garancija, da je njihova reč tvrda, tvrđa od bilo kakvog potpisa i da će u roku od samo sedam dana pomenuti funkcioneri podneti ostavke. Nisu pristali da se potpiše aneks sporazuma o tome da će ovi ljudi biti razrešeni, odnosno da će podneti ostavke, iako je predsednik naše stranke, gospodin Vuk Drašković, o tome razgovarao i sa garantom sporazuma, sa predsednikom SRJ dr Vojislavom Koštunicom, koji je takođe smatrao da je potrebno da se potpiše aneks sporazuma, ali ne zbog toga što SPO sada insistira na tome, a da to nije dogovoreno 16. oktobra. Naprotiv, mi smo samo tražili da se konsekventno sprovede taj sporazum koji u jednoj svojoj tački kaže - da potpisnici sporazuma zahtevaju od organa MUP-a Srbije da Višem sudu u Podgorici izruče osobe osumnjičene za atentat na predsednika SPO-a, Vuka Draškovića, koji je izvršen 15. juna u Budvi. Dakle, ne znam zašto su to predstavnici DOS-a i SPS-a odbili da se stavi na papir, da će sporazum biti do kraja sproveden. Odbili su to, i ja moram da kažem da će sledeći korak SPO-a biti, da ćemo mi po isteku tih obećanih sedam dana, doneti odgovarajuće odluke o čemu će biti javnost Srbije obaveštena. Kažem, pristali smo da ne bismo bili optuženi za opstrukciju sporazuma, iako mi komunistima verujemo, baš onoliko, kako je to rekao i pokojni književnik Borislav Mihajlović-Mihiz -"reč komunista je kao napisati na ledu, pa onda to prineti vatri".
Ima reč narodni poslanik Mita Avramov, a neka se pripremi narodni poslanik Dragan Ljubojević.
Dame i gospodo narodni poslanici, mislim da je nama srpskim radikalima veoma teško doći za ovu govornicu i govoriti o nekom zakonu, o nekom novom zakonu koji krši dosadašnji zakon, Ustav i sve normativne forme ove zemlje. Ako hoćemo da govorimo o zakonima, onda ovi koji ih krše treba da poštuju već postojeće zakone. Znači, moramo se držati nekog reda i neke forme. Prvo mora da se konstituiše savezna vlada. Kada se ona konstituiše mogu da se raspišu republički izbori. Mi smo se složili s tim. Volja naroda će dati mandate u narodnom parlamentu ljudima, strankama i ko ovde dobije apsolutnu većinu moći će da odlučuje, da kreira, da prave neke druge zakone i da menja sve ono što im do sada nije odgovaralo. U ovom slučaju to ne može da se radi. Od nas se traži da zakone koje smo mi doneli i usvojili, da te iste zakone kršimo. Zašto da ih kršimo ako su bili dobri. Bili su dobri za sve, samo nisu dobri za DOS. Gospodo, DOS neka izađe na republičke izbore, pa ako dobije većinu, evo im i Skupština. Neka kreiraju zakone. Neka rade šta god hoće i neka opravdaju sve glasove koje budu dobili od naroda. To će im biti najteži deo posla. Njima je to već sada teško. Oni toga još nisu svesni. Jedino ako misle da će doći neko sa strane, neki strani vođa koji će rukovoditi svim ovim, celim našim sistemom, a njihov zadatak je samo da sve zbrišu, da sve nestane sa političke scene koja je do sada bila legitimno izabrana od ovog naroda u ovom parlamentu i saveznom. Oni prave zakon o ministarstvima, neki prelazni zakon, kažu sporazumno dogovoreno. Ne znam kakav je to sporazum. Kažu sporazum, blaža forma. To je bila čista ucena u kojoj radikali nisu hteli da učestvuju. Radikali su ponosno izašli iz Republičke vlade. Zašto su izašli? Svi naši ministri su podneli ostavke zbog toga što je DOS pretio ponovnim izlaskom naroda na ulicu, ponovo paljenje Beograda i prolivanje krvi. Srpski radikali to neće da dozvole. Srpskim radikalima je dragocena svaka kap krvi ovog naroda, a posebno Srbije. Iz tog razloga, zbog mira u kući smo izašli, pa neka gospoda izvole neka se dogovaraju ako misle da je to dobro i da to tako treba. Naši ministri su časno, savesno i pošteno obavljali sve svoje zadatke na svojim odgovornim funkcijama. Ni za jedno naše ministarstvo ne može da se kaže da se bavilo bilo kakvom malverzacijom, bilo kakvom prodajom ili bilo kakvim ucenama. Mi smo imali jedan dogovor kada se ulazilo prvi put u vladu, kada su odabrani naši najčasniji ljudi iz naših redova, kada su se prihvatili te velike odgovornosti, rečeno je jasno i glasno - gospodo ko ovoga ne može da se prihvati, neka se ne hvata. I formirane su komisije, koje su išle da se popiše imovina našim ministrima u tadašnjem stanju. Te komisije će i sada posle njihovih ostavki otići da se popiše imovina, da se vidi da li su obavljali časno i pošteno svoju dužnost. Svi mi znamo kolika je ministarska plata i svi znamo da nijedan ministar nije mogao da se obogati za dve i po godine od te plate, sa kojom je teško preživljavao. Jer su se solidarisali zajedno sa narodom. Znali smo kolike su radničke plate, kolike su penzije. Ova komisija ima zadatak da to ponovo uradi posle njihovih podnetih ostavki. Voleo bih, ako vi usvojite, a mi nećemo sigurno glasati za ovaj zakon, ali ako vi glasate za njega i ako ga usvojite, da se formiraju komisije samo za ova dva meseca koliko će trajati ta vlada, jer ona ne može da uradi za ovu državu bilo kakvog pomaka za ovih 60 dana. To nijedna vlada nije uspela pa neće ni ova, ali bih voleo da se formiraju komisije koje će doći kod tih ministara ili grupa ministara koji će da rukovode određenim ministarstvima, da im se popiše imovina koju imaju i posle kada izađu iz te vlade isto tako da ta komisija popiše tu imovinu da vidimo šta su oni uradili za svoje potrebe za ova dva meseca. Jer, njima je samo cilj da se sruši kompletan sistem u ovoj državi, kompletan ustav. To im ne odgovara, odnosno njihovim mentorima. Njihov zadatak je da to urade jer su za to dobili pare, a kada dođu mentori onda će oni da rukovode sa svima nama, a ne samo sa njima. Zato pozivam sa ove govornice narod da se osvesti, da izađe na ove republičke izbore, da dobro proceni i dobro promisli pre nego što izađe i da da glasove onima za koje smatra da su najbolji. Hvala.
Ima reč narodni poslanik Dragan Ljubojević.
Dame i gospodo narodni poslanici, na dnevnom redu je Predlog zakona o dopunama Zakona o ministarstvima koji je predložila "Vlada Srbije". Mi smo čuli u pređašnjim diskusijama članova Vlade u ostavci Srpske radikalne stranke da to nije tačno. A, u objašnjenju o razlozima za donošenje ovog zakona navedeno je da je aneksom sporazuma o raspisivanju vanrednih parlamentarnih izbora u Republici Srbiji došlo do predloga ovakvog zakona. Ono što je prethodilo ovom zakonu i ovom sporazumu jesu izbori održani 24. septembra na kojima su se građani Srbije opredelili kako su se opredelili i javnosti su poznati rezultati tih izbora, a SRS je jedina politička organizacija koja je prva na našoj sceni izašla u javnost sa tačnim i preciznim podacima izbora. Ti podaci, sa kojima je SRS izašla u javnost, podudaraju se sa podacima koje je objavila kasnije Savezna izborna komisija, odnosno Ustavni sud, dakle, činjenica je da je Vojislav Koštunica pobedio u prvom krugu izbora. Socijalistička partija Srbije i Savezna izborna komisija su pokušali da demantuju i prekroje izbornu volju građana i ono što se desilo 5. oktobra je rezultat pokušaja prekrajanja izborne volje građana. Međutim, onog momenta kada je Vojilav Koštunica inaugurisan za predsednika SRJ sve ono što se desilo posle tog momenta, posle sednice u Sava centru, posle polaganja zakletve, predstavlja čist kriminal i predstavlja državni udar. Ovaj sporazum koji je potpisan između Demokratske opozicije, SPS-a i SPO-a predstavlja prekršaj i način da DOS legalizuje sve što je urađeno u ovih 15-tak dana. Svi smo svesni toga da u mnoge firme, NBJ, SPP, Radio-televiziju Srbije koja je jednim delom uništena, Elektroprivredu Srbije upadaju aktivisti DOS-a u nekoj formi kriznih štabova, sa bejzbol palicama i automatskim oružjem, kako su sami izjavljivali, i otimaju ova preduzeća. I ono što je najgore, dovode najveći mogući ološ i šljam na rukovodeća mesta u tim preduzećima. I sada, dolazimo u situaciju da DOS, koji zaista formalno nema nikakvu vlast u Srbiji, izuzev dela vlasti na lokalnom nivou, nema čak ni na saveznom nivou, gde su konstituisana oba doma Savezne skupštine, znači, Veće građana i Veće republika, tu nema apsolutnu većinu, znači, nema u ovom momentu ni zakonodavnu vlast. U republičkom parlamentu nije prisutan, jer su stranke iz sadašnjeg DOS-a, odnosno prisutan je u jako malom broju, jer su ovde neki poslanici sada pripadnici DOS-a, dakle, nemaju zakonodavnu vlast ni na republičkom nivou. Što se tiče Savezne i Republičke vlade, one su u ostavci. Dakle, DOS nema nikakvu legalnu i legitimnuvlast.Međutim, u javnosti se neki predstavnici DOS-a pojavljuju sa tom tezom i sa tom činjenicom da su oni nova vlast. Znači, oni zaista kontrolišu neke institucije, i u tom delu jesu vlast, ali ta vlast koju oni sada vrše i te institucije koje oni kontrolišu, ne kontrolišu na zakonit i legalan način. I upravo zbog toga su im potrebni zakoni ovakvog tipa, potrebna im je prelazna vlada, kako bi legalizovali sve ono što su učinili. U suprotnom, svi ovi, počev od Mlađana Dinkića, pa nadole, kapetana Dragana i ostalih, koji su otimali preduzeća, trebalo bi da odgovaraju,da robijaju zbog toga što su radili. Pokušavaju sada da optuže SRS i ovaj sadašnji sastav Vlade Srbije da je ona odgovorna za divljanje cena, da je ona kriva što je hleb sada 10, 14, negde i 15 dinara. Pazite, ne govori se o kilogramu hleba, ne radi se o jednom kilogramu hleba, nego o vekni od 600 grama, i do 15 dinara se kreće. Ulje je 52, 56, 60 dinara. Šećer je 30 do 40 dinara, a u kocki je 60 dinara. Sve to što se desilo, odnosno taj stampedo, to divljanje cena, krenulo je 6.oktobra, 5. još nisu imali vremena, jer su u noći između 5. i 6. oktobra izvršili državni udar. Znači, 6. oktobra, 7. oktobra, 8. oktobra, 9, 10. tek 11. je Vlada Srbije, odnosno u "Službenom glasniku" je objavljena prva Uredba o stavljanju van snage, odnosno prestanku važenja Uredbe o merama za sprečavanje i otklanjanje poremećaja na tržištu, izazvanih zloupotrebom monopolskog položaja. Važenje ove uredbe je bilo bespredmetno i besmisleno iz prostog razloga što je u tih 3,4 ili 5 dana Vlada Srbije pokušala nešto da uradi. Milicija više nije pod kontrolom Vlade Srbije, a Vlada ništa ne može da vrati u prvobitno stanje, odnosno, nijednu svoju odluku, nijedan zakonski akt, nijednu ulogu ne može da sprovede bez policije. Posle toga, u "Službenom glasniku" od 18. oktobra, znači 12 dana posle početka divljanja cena, doneto je niz uredbi o prestanku važenja Uredbe o cenama derivata, zatim o prestanku važenja Uredbe o posebnim uslovima prodaje uglja domaće proizvodnje, takođe o prestanku važenja Uredbe o određivanju broja posrednika u prometu uglja na veliko, zatim o prestanku važenja Uredbe o određivanju broja posrednika u prometu mineralnih đubriva na veliko, zatim tek 18. oktobra Uredba o prestanku važenja Uredbe o subvencionisanju proizvodnje jestivog ulja u 2000. godini. Da nije možda 18. oktobra poskupelo ulje? Mnogo ranije. I čitav niz uredbi. Vlada Srbije je ovim mehanizmima čuvala, sa teškom mukom, ali kako - tako čuvala standard građana. U ovom periodu, koji je iza nas, građani Srbije su mogli da se prehrane, ako ništa drugo. Imali smo najjeftiniju struju u svetu, 10 puta jeftiniju od svetske cene. Sada čovek koga predlažu za potpredsednika Savezne vlade, MiroljubLabus, najavljuje da će cena biti svetska, cena struje. Znači, 10 puta skuplja cena struje. Da li će biti građana u Srbiji koji će moći da plate toliki račun za struju? Od obećane pomoći nema ništa, to su samo prazna obećanja. Niko od zemalja u našem okruženju nije dobio nikakvu pomoć kad su Amerikanci uspeli da sprovedu svoje planove i da dovedu na vlast tzv. demokratske snage. Okrenimo se oko sebe, pogledajmo Rumuniju, pogledajmo Bugarsku, pogledamo Makedoniju, pogledajmo Albaniju, pogledajmo Republiku Srpsku, samoovo naše bliže okruženje. Dakle, DOS je ovde došao da sprovede američku politiku. Pučem koji je izveden u Srbiji direktno je komandovao Vilijem Montgomeri, bivši ambasador SAD u Zagrebu, i sve ovo što se desilo ovde jeste posledica američke politike na Balkanu. Socijalisti su svojom nepromišljenošću dosta doprineli da se ovo sve dogodi, izazvali su u jednom delu opravdani revolt građana nepriznavanjem izbornih rezultata, a sve ovo što se dešava posle toga predstavlja čist kriminal. I opet učestvujete i daćete legalitet i legitimitet onome što se desilo posle 5. oktobra, ukoliko budete izglasali ovu i ovakvu vladu. Da li da je nazovemo prelaznom vladom, da li da je nazovemo privremenom vladom? Možete je nazvati kako god hoćete, ali to je u stvari krizni štab, prinudna uprava, koju je DOS nametnuo pre svega vama, i SPO-u, ali pre svega vama. Još jedna stvar koja je značajna, to je da je jedan od pripadnika tzv. nove vlasti Mlađan Dinkić javno na televiziji najavio da će, ukoliko proizvođači ne spuste cene jestivog ulja, on po mnogo nižim cenama prodati humanitarnu pomoć, koja dolazi iz inostranstva. Zamislite molim vas, javno. Ja znam da su neki socijalistički direktori i neki ljudi koji su bili u Crvenom krstu humanitarnu pomoć koja je dolazila iz inostranstva zloupotrebljavali i usmeravali u druge pravce i drugim kanalima, nego u onom pravcu koji je bio osnovna namena, ali zaista se do sada nije desilo da iko javno kaže da će prodavati humanitarnu pomoć.
Ima reč narodni poslanik Bogoljub Pejčić.
Gospodine predsedniče, dame i gospodo, ja ustvari ne znam o čemu je ovde reč. Šta vi želite u stvari ovom opstrukcijom? Kažete - poskupelo ulje, poskupeo šećer, sve je poskupelo, a koja je to vlast poskupela? Da li je formirana nova vlast? Mi ne damo da se formira nova vlast, vi nedate da se formira nova vlast. Kad se bude formirala nova vlast na nivou Savezne države, na nivou Republike, onda možete ocenjivati učinak nove vlasti. Kako mislite ko će poslati međunarodnu pomoć, kad ne postoji ovde vlada? Ne postoji ni savezna, ni republička. Pa ko je to kriv - pa krivi su izbori, narod je izrazio želju da se vlast promeni, a mi ne damo da se ta vlast promeni. Vi nedate, vi ovde u Parlamentu. Ovde se govori da je policija pod kontrolom DOS-a. To nije tačno. Policija je pod kontrolom gospođe Mire Marković. Pod kontrolom gospođe Mire Marković je policija i dalje. I to je pod kontrolom Rada Markovića, njenog prezimenjaka. Rade Marković, naslednik čuvenog Bećarevića, srpskog batinaša, od čije sam ja policije dobijao, kao predsednik Odbora za bezbednost ove skupštine, batine 1993. godine. Rade Marković, koji je tukao lično na stotine zatvorenika, kao šef beogradske policije, čak je i žene šamarao vezane lisicama za radijator i vukao ih za kosu. Vi štitite Radeta Markovića. Ali, ja razumem što vi štitite Radeta Markovića, ali ne razumem zašto ga štiti gospodin Đinđić, koji je dao izjavu prošle godine da je morao da napusti Srbiju, jer mu preti Rade Marković. To meni nije jasno. Prema tome, ja vas molim ako hoćete da ocenjujete učinak nove vlasti, dozvolite da se ta vlast formira. Ako smo ocenjivali učinak ove desetogodišnje vlasti, ako smo ocenjivali učinak vlasti tzv. narodnog jedinstva tri godine, pa dozvolite da ocenimo učinak i ove nove vlade, nećemo je smenjivati tenkovima i topovima, jer će se sama demokratskom procedurom smeniti, ako ne bude bolja. Prema tome,gospodo radikali, taj batinaš koji se zove Rade Marković okrenuće se i protiv vas, kao i Bećarević kada je bio uhapšen, pa su ga doveli u OZN-u, rekao je - kao što sam služio okupatorima, služiću i vama, pa će taj Rade Marković pendrek na vas da okrene. Jer, njemu je samo važan gospodar. On nije šef državne bezbednosti da se brine o bezbednosti građana, on je učen da se brine o bezbednosti režima.
Ima reč narodni poslanik Tomislav Nikolić - replika.
Dame i gospodo narodni poslanici, nije tačno ovo što govori gospodin Pejčić, da mi sprečavamo da se formira nova vlast u Srbiji. Ne znam gde on živi. Već 17 dana nova vlast žari i pali Srbijom. To je vlast koja je odredila novi kurs dinara, to je vlast koja je odredila novi kurs naftnih derivata, to je vlast koja je odredila participaciju za zdravstvo, toje vlast koja je preuzela sve zalihe lekova, to je vlast koja je dala "Galeniku" jednom sumnjivom tipu, šarlatanu iz Amerike, državnu fabriku dala šarlatanu u ruke. Izjavljuje da nema sirovina za proizvodnju lekova. Evo, sedmi dan se popisuju sirovine u "Galenici". "Galenika" ne počinje da radi, toliki je magacin sirovina u kome stoje sirovine. Sedmi dan traje popis u "Galenici". Šta to vama smeta jednodnevna rasprava u Skupštini Srbije o novoj vladi. Pa, valjda, nova vlada zaslužuje da se jedan dan o njoj raspravlja. Jesu li obavljeni savezni izbori, gospodine Pejčiću, pa gde je ta nova savezna vlada, koja bi trebalo da bude rezultat novih saveznih izbora. Vi ovde hoćete na silu, bez rasprave da formirate vladu Republike Srbije iako nije bilo izbora u Srbiji. Kažete, da ne radi nova vlast u Srbiji. Pa, ko to divlja? Ko je preuzeo sve televizije u Srbiji? Ko je preuzeo sve medije u Srbiji? Ko raspravlja u privrednoj komori o cenama? Ko? Predstavnici DOS-a. Naravno, tu nema SPO. Ali, nemojte nama da očitavate ovde da mi hoćemo da odbranimo Radeta Markovića. Ja ga nikad nisam ni sreo. Njegovi policajci su ovde mene u Skupštini tukli, a ne Vas gospodine Pejčiću. Vi to što znate o UDBI i OZNI, to znate odatle jer ste tamo radili. A, ja znam sa svojih leđa, gospodine Pejčiću. Ja sam to doživljavao na svojim leđima. Novu vlast je ovde dovela CIA. Sve je to rađeno u Budimpešti, tamo gde su išli i vođi na poklonjenje, tamo gde ste ruku ljubili Medlin Olbrajt, Hitleru gde ste ljubili ruku. Ovo je samo rezultat agresije koja je prošle godine izvršena na Jugoslaviju. Nije uspela oružana, posle godinu dana uspela je politička. Nemojte da pitate ništa Narodnu skupštinu Srbije zašto danas traje rasprava. Šta to vama smeta Vlada Republike Srbije. Što niste potrčali u Crnu Goru da kažete Milu Đukanoviću da DOS hoće da uđe u Republičku vladu Crne Gore, jer ga hoće građani SR Jugoslavije. Što na televiziji Crne Gore nema DOS-ovih komesara. Zašto policija ne čuva Televiziju Crne Gore, nego čuva Radio televiziju Srbije. Gde je veliki legalista i demokrata Vojislav Koštunica. Zna se koja je televizija jugoslovenska - JU INFO. Ona se finansira iz saveznog budžeta. Tu je trebalo postaviti novo rukovodstvo, a ne u Radio - televiziji Srbije. Hteli biste sada da optužite Vladu Republike Srbije. Potpuno je razvlašćena, ni jedan instrument nema. Poslanici izlaze iz Skupštine Srbije, ne čeka ih policija da ih sačuva od rulje i od mase, a kada krenete prema Košutnjaku prema Televiziji Srbije, kordoni policije čuvaju televiziju. Od koga? Za koga? U tome je stvar gospodine Pejčiću. Vaši dogovori sa DOS-om i SPS-om nas ne interesuju. Mi u tome ne učestvujemo. Mi u ovoj skupštini danas obavljamo svoj posao. Hoćemo da kažemo građanima Srbije, pretpostavljam da je ovo poslednja prilika, u šta nas uvaljujete ovom vladom. Šta će se desiti za pet, petnaest, mesec i po dana? Hoćemo li uopšte imati izbora u Srbiji 23. decembra? Hoće li imati ko da izađe na izbore i kolika će biti Srbija, koliko će imati stanovnika ta Srbija u kojoj će se glasati? Šta ako vam Skupština Vojvodine donese rezoluciju da neće učestvovati na republičkim izborima. U njoj ste vi u većini - DOS. A, to je politika DOS-a. Ne može DOS u Srbiji da kaže mi smo za Vojvodinu u sastavu Srbije, a DOS u Vojvodini da kaže, mi smo za Vojvodinu koja nije u sastavu Srbije. U tome je stvar. Ja razumem vas iz SPO. Radite ono što vam uopšte ne treba. Umesto da zbijete redove, da krenete u kampanju, da osvojite glasove, imate vi glasova, i da budete u parlamentu Skupštine Srbije, vi ulazite u jednu sumnjivu vladu. Ulazite u vladu pod uslovima koji vama ne odgovaraju. Čak i juče sam gledao na televiziji da ste rekli da uopšte nećete ući ako ta lica ostanu na vlasti. A, danas imate usmeno obećanje od socijalista i od DOS-a da ta lica neće biti za sedam dana.Onda ćete vi, tobož, za sedam dana da napravite ršum i lom. Možda na Glavnom odboru SPO. To je jedino mesto gde još možete posle takvog poteza da napravite ršum i lom. Gde je tu krivica Srpske radikalne stranke? Mi se danas uopšte ne obraćamo SPO, pa ni SPS, radite ono što mislite da je najbolje za vas. Obraćamo se građanima Srbije. Nije moglo da se izdrži više pod torturom JUL-a. Nije moglo da se izdrži. Bilo je sve više bogatih i sve više siromašnih. JUL se ponašao kao da je pao sa neba. Znaju to socijalisti. I meni su se žalili. Kažu, dovedu čoveka iz JUL-a da ga zaposlimo, pa kaže, mora da bude dobro pozicioniran. To je termin koje je JUL koristio za svoje kadrove. Ne daj mu hleba da preživi on i porodica, nego kaže, mora da bude dobro pozicioniran. To narod nije mogao više da trpi i to što se desilo, desilo se. Treba sada da nastupi period otrežnjenja. Prvi će da se otrezne Srbi u Vojvodini. Neko ih već sada odvaja od Srbije. Ovog časa ih neko odvaja. Smejulje se ovi što ih odvajaju. Šta će biti kada ih budu odvojili? Hoćete li i onda biti na vlasti? [[Obraća se poslaniku iz klupe.]] Gleda mene ovaj što ima dva broja veće zube (Predsednik: Molim Vas gospodine Nikoliću...). Slučajno si ti u tom zamešateljstvu, u tom galimatijasu. Sada se ti osećaš kao pobednik. Pogledaj, ovakve ljude ti da pobediš.
Ima reč Bogoljub Pejčić - odgovor na repliku.
Gospodine Nikoliću, nadam se da ćete se javiti za repliku. Ali, to što ste sada Vi izgovorili, to je stvar Vaše kulture, Vašeg obrazovanja, a ja Vam ne mogu dati ni jedno ni drugo. Vi ste rekli da sam ja čovek OZNE. Znate li Vi, gospodine Nikoliću, da ja imam samo 24 godine radnog staža. Znate li Vi, gospodine Nikoliću, da sam od ovog i od onog režima 42 puta osuđen na 18 godina zatvora. Da li Vi to znate? Ako se ne stidite, izađite za ovu govornicu i ponovite da sam radio za OZNU. Ja sam žrtva i ovog i onog režima, gospodine Nikoliću. Mene je tukao pendrekaš Rade Marković, kao predsednika Odbora za bezbednost, to sam rekao i ovde u Skupštini još 1993. godine. Vi se toga ne sećate. Uhapsio me, lisice mi stavio i onda naveo batinaše da me pendreče u Čika Ljubinoj ulici, kao predsednika Odbora za bezbednost ove skupštine. Onda mi je policajac skinuo sat i stavio ga u svoj džep. Od tada ne nosim sat. Eto, to je policija Radeta Markovića.
Ima reč narodni poslanik Tomislav Nikolić - odgovor na repliku.
Ja se samo sećam da ste Vi u vojsci radili na tim poslovima. O tome sam govorio. Da sam znao da ste tučeni kao narodni poslanik, o tome nikada sigurno ne bih ćutao. Evo, ja sada prvi put čujem da ste Vi kao poslanik tučeni. Ja znam da je tučen Vuk Drašković, znam da je tučena Danica Drašković i znam da su tučeni radikali u Skupštini Srbije i znam da su tučeni radikali u Gnjilanu, uhapšeni i osuđeni na zatvorske kazne. To je ono što znam. Da su vas još malo držali u zatvoru, mi bi odmah pobedili na izborima. Ovako ste nas malo ranije pustili. Da sam znao, gospodine Pejčiću, ja bih se borio za vaše pravo mnogo jače, žustrije i istrajnije nego što ste se vi ikada borili za moje pravo. Vi ste svedok da sam ja tučen u ovoj skupštini. Vaša pisanija o toj tuči u Skupštini bila su sramota. Vi ste svedok da sam 60 dana proveo u zatvoru u Gnjilanu. Vaša pisanija, pa čak i izjave vaših poslanika o tome, bili su sramota. Vi ste proširili priču kroz Srbiju da mi uopšte nismo bili u zatvoru. Čak mi je u jednom duelu moj zemljak Verko Stevanović podsmešljivo rekao: da, da, bio si u zatvoru, bio si u nekom hotelu. Ja vam se izvinjavam ako vas je tukao bilo koji policajac kao saveznog poslanika. To vas svrstava na moju stranu, zato što je vrlo malo poslanika tučeno od strane policije. Ako ste vi jedan od tih, onda me mnogo čudi kako prihvatate da budete ministar u Vladi, u kojoj Rade Marković nije podneo ostavku. Šta ako jednog dana uđe u vaš kabinet, pa vas ponovo ispendreči? Ako niste imali zaštitu kao poslanik, kakvu zaštitu mislite da imate kao ministar.
Ima reč Dragan Dimić.
Dame i gospodo narodni poslanici, pravni sistem u Republici Srbiji je urušen, uništili su ga oni, koji su sve vreme radili protiv države Srbije i za vreme agresije NATO na Srbiju. To je građanima Srbije potpuno poznato. Nisu oni pobedili na ovim izborima sa svojom voljom i političkim programima, nego su pobedili uz obilatu podršku administracije SAD i njihovog izaslanstva, Montgomerija, koji je bio i u Zagrebu sa zadatkom da sruši HDZ, zatim se prebacio u Budimpeštu, otvorio kancelariju tamo da bi pomogao DOS. Sve vreme protesta gledao sam te građane koji su šetali u povorkama. Mnogo je mladih ljudi, časnih i poštenih bilo u tim kolonama, koje su se kretala celom Srbijom. Ali nije jedini uzrok njihovog kretanja kroz Srbiju bio taj što su bili pokradeni izbori. Uzrok je bilo teško materijalno stanje u Srbiji. Generacije godinama izlaze, napuštaju srednje škole i fakultete, ostaju bez posla i prepuštene su kafani i ulici. To je mlade ljude posebno diglo. Znali su oni da su socijalisti ranije učestvovali u izbornim krađama i nije to prelilo kap u čaši. Prema tome, to su znale sve CIA-e i sve ostale obaveštajne službe za to nezadovoljstvo u Republici Srbiji, žestoko potpomognuto finansijskim sredstvima određenih liderčića iz Srbije. Na određeni način su potkupljivali našu omladinu i 24. septembra pobedili su na izborima za predsednika SRJ i prva je Srpska radikalna stranka priznala te izbore.
Gospodine Dimiću, zakon je na dnevnom redu.
Pobediše na mnogim opštinama Srbije na lokalnim izborima. To je sve tačno, znači odigrala se volja naroda. Što se tiče Zakona o ministarstvima Vlade Republike Srbije, tu se nešto čudno dešava. Naime, u ta ministarstva ušle su baš te stranke. Znači iz SPS, DOS, koji su sakupljeni s koca i konopca, i SPO. Gledajući njihovu vladavinu u proteklom periodu može se lako zaključiti šta ih vezuje zajednički. A njihova zajednička veza će biti kobna po narod Srbije.
Gospodine Dimiću, budite ljubazni, govorite o Zakonu.
Prema tome, nisam siguran da će ova prelazna vlada išta dobro doneti Srbiji. Iz dana u dan su sve veća poskupljenja, radničke plate su ostale na istom nivou, negde su i manje. Kako će Srbija preživeti ovu zimu, može se lako zaključiti. Bila su isključenja struje po 4 sata na 8 sati, a sada je počelo na svaka 2 sata. Sada građani uopšte nisu sigurni u svoju egzistenciju. Mislim da ova prelazna Vlada nema uporišta u narodu, jer narod nije izašao na ulice zbog toga. Mnogi su već objasnili zbog čega je narod izlazio na ulicu, prema tome ovo je klasičan puč, odnosno razbojništvo, koje se dešavalo po svim institucijama državnog sistema SRJ, a oni su čak ušli i u društvena preduzeća, akcionarska i deoničarska društva gde su smenjivali ljude na čelu mimo zakona, pravilnika i statuta. Pitajmo se ša ova demokratija donosi narodu.
Gospodine Dimiću, ja vas opominjem već treći put.
Mi srpski radikali svakako moramo ukazati narodu da ova prelazna Vlada ne zavređuje pažnju šireg sloja narodnih masa. SRS svakako neće glasati za ovu vladu i ona je časno i pošteno rekla da neće učestvovati u ovoj vladi. Neki politički lideri, koji su govorili da su se srpski radikali istopili kao mehur sapunice, evo im prilike da izađu sada na izbore 23. samostalno i da izmere svoju snagu sa srpskim radikalima. Tada će videti koje mesto zauzimaju u Srbiji, gde im je mesto.
Samo gospodinu Nikoliću da kažem, kada ste Vi imali nesporazuma sa policijom ovde (glasovi: to nije bio nesporazum, nego tuča), dobro, tuču, neka posvedoči gospođa Jorgovanka Tabaković ko je prošao pored tog kordona tu gde ste bili okruženi i svima doneo po kafu. Neka ona kaže da ja nisam to za vas uradio. A što se mene lično tiče, nikada, gospodine Nikoliću, nisam napisao to što ste rekli. Ako nađete da sam ja to napisao, ja ću vam se javno izviniti preko novina. (Nikolić: pisali su vaši novinari.) Pustite vi moje novinare, vi ste rekli da sam ja napisao. I da vam odgovorim na treće pitanje. Dao sam pristanak da budem jedan od tih koministara, jedna trećina ministra iz razloga upravo što sam na početku rekao, da se konačno uspostavi legalna vlast, da bi ova zemlja mogla da krene napred. I drugo, da bi sve one krivce, koji su se ogrešili o zakon, priveli pravdi.
Dame i gospodo narodni poslanici, vrlo kratko i o dnevnom redu. SRS je predložila da na prvoj sednici redovnog jesenjeg zasedanja jedna od tačaka dnevnog reda bude i Zakon o ministarstvima. Koliko se sećam, to smo svi izglasali po hitnom postupku. Predložili smo da Vlada ubuduće ima, pored predsednika, dva potpredsednika i 12 resornih ministara, kako bi se troškovi smanjili. Sada vidimo da nema smanjenja ministarstava, da nema te tačke dnevnog reda, nego da imamo povećanje ministarstava i to ministarstava koja treba da obezbede neki novac iz inostranstva. Taj novac iz inostranstva, i ako dođe, neće ga videti ni SPS i SPO, videće ga samo DOS i to će služiti za njihovu predizbornu kampanju, a uzalud će im biti ta kampanja,pobediće Srpska radikalna stranka.
Hvala. Ima reč narodni poslanik Milun Barać, a neka se pripremi narodni poslanik Aleksandar Đorđević.
Dame i gospodo narodni poslanici, SRS je u dosadašnjoj vladi učestvovala iskreno i od srca i ušla je u tu vladu u trenutku kada je Srbija zaista bila u teškoj situaciji, kada su je napadali oni neprijatelji sa Zapada, koji sada ovde diriguju situaciju u Srbiji. SRS je bila svesna odgovornosti tada kada je ulazila u tu vladu. Ali danas, kada nismo više članovi te vlade i kada su naši ministri podneli ostavke, mi čista obraza možemo da kažemo da smo taj zadatak ispunili na najbolji mogući način i da nemamo čega da se stidimo. Ali, mi kao ljudi koji se bavimo politikom, mi iz Srpske radikalne stranke, imamo danas obavezu da kažemo svojim glasačima i svom građanstvu Republike Srbije, u kakvoj se situaciji Srbija nalazi i šta očekuje naše građane sa formiranjem ove vlade. Sa formiranjem ove vlade naše građane očekuje, praktično, da sve ono što se do sada desilo u Republici Srbiji,pri čemu je došlo do nasilnog preuzimanja vlasti, da se legalizuje protiv svih pravnih normi, kršeći Ustav i zakon do te mere da se izgubio svaki kriterijum i obraz onih koji to čine.Ponovili su moji prethodnici i narodni poslanici iz moje stranke sve što se desilo, ali mi vidimo kako se ovih dana i na koji način sramoti Srbija i srpski narod, sa tim tzv. ljudima koji su demokrate,koji već putuju po svetu, i vidimo kako obećavaju kule i gradove, s jedne strane građanima Republike Srbije,a kako se na drugi načinpodrepaški ponašaju prema onim njihovim nalagodavcima, uz čiju su pomoć i došli ovde na vlast. U svakom slučaju, srpski narod ništa dobro ne očekuje. Mi možemo slobodno da tvrdimo da će ova vlada da bude samo jedan trojanski konj za jedno veliko zlo koje se sprema Srbiji, a to je dalje rasparčavanje Srbije na delove koji su od interesa za zapadne sile.Mi ćemo, na kraju krajeva, da dođemo u situaciju da našu decu, naše pokolenje, spremamo u armiju, ali ne da brane Srbiju i srpske granice, nego da idu da ratuju za tuđe interese, za interese zapadnih vlada, masonskih, koje su toliko zla nanele svetu, da ratuju naša deca tamo negde po Aziji, Africi i da ostvaruju njihove interese. Nemojmo to da zaboravimo,jer Srbija nikada nije bila u težoj situaciji, nego što je danas. Koštunica je morao ovih dana da ode prvo na poklonjenje Aliji Izetbegoviću.
Gospodine Barać, molim vas, o zakonu.
To je čovek koji se proklamovao kao nacionalista, pa tek onda da ode u Trebinje da se pokloni moštima Jovana Dučića, velikog srpskog pesnika. To je sramota. Praktično, on priznaje Republiku Bosnu i Hercegovinu, u situaciji kada se taj pesnik sahranjuje u toj tuđoj državi, gde Srbi, praktično, nemaju nikakvih prava.
Gospodine Barać, ja vas molim da govorite o zakonu.
Vi koji formirate ovu vladu isto ćete da nam uvodite takvu vlast ovde u Srbiji, gde ćete da određujete koja će stranka da učestvuje na izborima, a koja neće, koje ćete poslanike sa te liste da skinete, a koje nećete. Ono što je celoj Srbiji danas jasno, osvestio se narod srpski. On zna već o čemu se radi. Narod je danas u tami i sve više vremena provodi u mraku, ali srpski radikali su jedina svetla tačka, koja će da donese svetlost ovoj Srbiji, budite ubeđeni u to.Hvala vam.
Ima reč narodni poslanik Aleksandar Đorđević, a neka se pripremi narodni poslanik Dragoljub Stamenković.
Dame i gospodo narodni poslanici, danas , prvu tačku dnevnog reda, o kojoj još raspravljamo - Predlog zakona o dopunama Zakona o ministarstvima,koja se našla na dnevnom redu, pre svega za ovu tačku dnevnog reda, kako se kaže u obrazloženju predlagača, da postoji ustavni osnov za donošenje ovog zakona, da se formira ministarstvo za ekonomske veze sa inostranstvom. Jasno je da u Ustavu Republike Srbije ne postoji ustavni osnov za donošenje ovakvog zakona, za formiranje ministarstva u Vladi Republike Srbije. Imajući u vidu da je SRS, odnosno poslanička grupa SRS, predložila Skupštini po hitnom postupku da se donese paket zakona na prvom redovnom zasedanju sednice koja nije završena od pre nekoliko dana, sada imamo na dnevnom redu tačku dnevnog reda gde treba da donesemo zaključak,treba da usvojimo Predlog zakona da se formira ministarstvo za ekonomske veze sa inostranstvom. Razlog za donošenje ovog zakona, kako je ovde obrazloženo, Aneksom sporazuma o raspisivanju vanrednih parlamentarnih izbora u Srbiji, kojim su raspoređeni resori ministarstva u Republici Srbiji, predviđeno je, između ostalog, da Demokratskoj opozici Srbiji pripadne Ministarstvo za ekonomske veze sa inostranstvom. Imajući u vidu da važeći Zakon o ministarstvima ne predviđa ovo ministarstvo,predlaže se dopuna ovog zakona, kojim će se to ministarstvo obrazovati. Znači, DOS, koji nema ni jednog poslanika u ovom parlamentu, uslovljava, praktično, ovom parlamentu, da se donese jedan ovakav zakon, a pri tome , da se dve poslaničke grupe koje ovde sada u ovom trenutku imaju većinu, koje su prihvatili pregovore sa DOS-om, slažu se da se donese jedan ovakav zakon. Šta, u stvari, to znači? To znači da će poslanička grupa SPS i SPO ovde legitimisati ovaj puč revolucionara koji su izveli 5.oktobra u Beogradu, kada su preuzeli, praktično, na sebe svu ovu odgovornost šta se dešava u SRJ. Pre svega, sa ove govornice mogu da kažem da sam očekivao od novoizabranog predsednika SRJ, Vojislava Koštunice, da će se sazvati savezni parlament, da će se predložiti mandatar za Saveznuvladu i da će se Savezna vlada formirati na taj način da će se rešiti ovi problemi koji se sada dešavaju. Sve ovo što se dešavalo do 5.oktobra može da se smatra opravdanim revoltom naroda, što je narod izašao na ulice. Naravno, to je tzv. DOS iskoristila na taj način što je to sprovela u delo, što je izvela jednu revoluciju i preuzela je nelegitimno Radio - televiziju Srbije,preuzela je na sebe svu odgovornost onoga što se sada dešava u Srbiji. Ne može niko ovde da krivi Vladu Republike Srbije, Vladu narodnog jedinstva, koja je u proteklom periodu delovala i radila, ne može da je krivi za ono što se dešava od 5.oktobra , pa naovamo. Svi ministri u Vladi Republike Srbije iz SRS su podneli ostavke.
Gospodine Đorđeviću, molim Vas da govorite o zakonu.
U Srbiji je od 5. oktobra, navedeno je u obrazloženju, izvršen puč. Vladi Republike Srbije je nezakonito oteta vlast i upravljanje institucijama sistema, posebno policijom i javnim preduzećima. Finansijska i socijalna politika, politika cena, su u rukama revolucionarnih komiteta koji su preuzeli policiju, privredu, robne rezerve, trgovinu, medije, NBJ i fondove. Znači, revolucionari, DOS, praktično je naterala dve poslaničke grupe, SPS i SPO, metodama ucena da prihvate sve što oni traže. Praktično može da se kaže da je SPS kapitulirala pod pritiskom DOS-a. Što se tiče SPO-a...
Gospodine Đorđeviću, budite ljubazni, govorite o zakonu.
... U ovoj situaciji njihova stranka više ne uživa ...
Gospodine Đorđeviću, pošto ne odgovarate na moja pitanja, isključio sam Vam mikrofon i oduzim Vam reč. Opomenuo sam Vas. Vi nećete ni da se okrenete. Nećete da kažete da ćete nastaviti, što znači da među nama nema komunikacije. Hvala. Budite ljubazni. Ima reč narodni poslanik Dragoljub Stamenković.
Dame i gospodo narodni poslanici, iako smo mi srpski radikali kontrarevolucionari, ukoliko predsednik nastavi da nam oduzima reč formiraćemo i mi neki krizni štab sa dva potpredsednika, pa ćemo i mi kontrolisati predsednika kao što DOS-ovci kontrolišu socijaliste u Vladi. Dame i gospodo, poslanici SRS čine sve, ali baš sve da spreče donošenje zakona o dopunama Zakona o ministarstvu. Pokušavamo i navodimo dve poslaničke grupe, SPS-a i SPO-a, da ne glasaju za ovaj zakon. Smatramo da će se primenom ovog zakona nastaviti dalja razgradnja Savezne Republike Jugoslavije. Deo poslova koji je u nadležnosti Savezne vlade pripašće Republičkoj vladi Srbije i tako će svaka vaška obaška, Crnogorci na jednu stranu, Srbi na drugu stranu, usput eto gospode koja će u Vojvodini formirati jednu posebnu vladu koja će verovatno raditi svoju spoljnu politiku i svoju spoljnu trgovinu ili će možda ovaj zakon upravo biti primenjivan u odnosima između Crne Gore, Vojvodine, Kosova i Metohije, a kasnije, daljom razgradnjom ili kako to kaže predsednik Demokratske stranke Srbije Koštunica regionalizacijom Srbije, na mnogo malih državica, feuda, poseda itd. Zaista pokušavam da ubedim poslanike SPS-a, koji su očigledno na neki način zastrašeni, neko im preti onim Veljom-bagerom iz Čačka. Ranije su ga zvali Lampek, pa je porastao u bager, da će Velja-bager doći bagerom, doneti rulju i izvršiti linč poslanika SPS-a. A, narod će zaista izaći na ulice ako ovako nastavimo. Znate, nema struje, sve poskupljuje, kriza se produbljuje, nasilje se nastavlja. I danas, dok ovde vodimo raspravu, verovatno smenjuju nekog direktora društvenog preduzeća, akcionarskog društva ili nekog javnog preduzeća. Mada su većinu smenili. Gde je vaš poslanik Novaković, direktor "Niteksa", nema ga. Upali su i bejzbol palicama ta banda ga smenila, prisilila ga da ode sa posla. To je učinio, a to je video od prijatelja iz DOS-a, predsednik Okružnog odbora SPO-a iz Niša gospodin Branislav Jovanović. Počeli su i iz SPO-a da nasiljem preuzimaju vlast. Gospodo poslanici, odakle vam garancija da će ijedan zakon koji se danas donese, ili ga donese neka druga narodna skupština, biti poštovan kada se ovako ponašaju ovi revolucionari danas. A, danas smo trebali da raspravljamo o Zakonu o RTS-u. To je na dnevnom redu bila druga tačka. Zatim, ukidanje takse od 3% za grad Beograd. Pa, ukidanje dnevnice solidarnosti. Ne, hajde da pravimo neko novo ministarstvo, ministarstvo za ekonomske veze sa inostranstvom, umesto da oslobodimo građane Srbije na njihov opravdani zahtev da se ukinu dažbine mi danas raspravljamo o tome kako da još nekoga udavimo. Razumem buduće ministre koji su nestrpljivi. Vežbaju ceo dan tekst zakletve a njihove gospođe u kući već časte, stavile kaficu, ako imaju struje, naravno, i pokušavaju da što pre sednu i zauzmu svoje resore. Ja se ne plašim ovih iz DOS-a. Ne plašim se. Neka dođu, neka silom uzmu, zašto da im ovde damo legitimitet. Jesu li spalili Saveznu skupštinu, jesu li uzurpirali sve institucije i organe državne uprave i vlasti. Zašto ne bi i ovu skupštinu silom zauzeli, zašto ne bi silom postavili vladu. Mogu oni to. Zar vi mislite da će novi ministri uspeti da kontrolišu da rade po zakonu, onako kako oni planiraju rad ministarstava. Ne, gospodo. Doći će tu neki ljudi kontrolori DOS-a i reći će, ovako moraš da radiš. Kao što mi malo pre planiramo da postavimo kopredsednike za našeg predsednika, a sada ga nema, pa bih i ja mogao da zauzmem to mesto. Vidite, odmah posle ovog puča kaže mi jedan policajac ovde u Skupštini, iz obezbeđenja, da su dobili naređenje da nijedna akcija MUP-a ne može biti izvedena ukoliko ne bude civilni predstavnik DOS-a, i pod takvim uslovima neću raditi u policiji. Sve su preuzeli. A čega se vi plašite? Koga štitite, kažite mi gospodo. Niste štitili nijednog direktora javnog preduzeća,niste štitili ni Novakovića, a on je vaš član. To su sve bili direktori. Pa nisu valjda svi ti direktori loši privrednici, nisu valjda svi imali puter na glavi. Pa, ako njih niste štitili, kako ćete štititi obične članove stranke. Ovako se stiče utisak da vi lepo štitite svoju kožu, a taj narod vas je izabrao. Ti vaši članovi su vas birali. Kažete - ako budemo kooperativni možda nas neće dirati. Nije vaša dužnost da štitite vas, nego da štitite građane, i one koji su glasali i one koji nisu glasali za vas. Ovde sedi poslanička grupa SRS i zaista smo svi spremni da po cenu života branimo svakog člana stranke, zaista po cenu života. Nijednom našem članu stranke ne sme faliti dlaka s glave. Neka pokuša neko da se sa njima obračuna, da ih šikanira, da ih isteruje s posla ili da sprovede neku samovolju. Gospodo, dvadesetak poslanika SPS-a je sa mnom razgovaralo. Nisam se ni sa kim svađao, niti sam u lošim odnosima sa bilo kojim poslanikom. Svi su me uveravali da nema te partijske discipline koja će ih naterati da glasaju i za ovaj zakon i za ostale zakone, odnosno za stvaranje koalicione vlade, a ja bih rekao da je to Petenova vlada, kako vi radite oni su okupatori, a vi dobrovoljno ulazite u okupacionu vladu. Ovo je i za ove iz DOS-a i za vas test kako će funkcionisati ta vlada. Ukoliko danas usvojite ovaj zakon dobri ste saradnici, onda će vas primiti, koristiti po potrebi i odbacivati po potrebi. Zar mislite da će Srđan Nikolić bolje proći? Ili ministar pravde Janković, koji kaže - ja ne znam, nisu mi se mešali u posao, ništa mi nije jasno. Kooperativan je, ali je kasno. Kasno je to. Nećete valjda zbog toga da biste nečiju kožu spasili a ja znam da većina od vas nema putera na glavi, spasavati one koji imaju putera na glavi upravo ovim ulaskom u Vladu i spasavanjem takvih ljudi. Ne može se silom razgovarati. Evo, tu su gospoda poslanici iz SPO-a, iz Niša. Mislite da se oni slažu sa nasilnim preuzimanjem preduzeća i ustanova? Zar mislite da je normalno da neko ko predlaže ovakav zakon izigrava demokratu, da je normalno da nekome stavi cev pištolja u usta, da mu prete deci, da preti uzimanjem obraza, da dolazi bejzbol palicama. Ne. Verujem da većina poslanika iz redova SPS-a i SRS misli na isti način. Vi ste mi verovali, razgovarali smo i na odborima i kada smo pili zajedno kafu itd. Pokažite sada kuraž, jedva su vas skupili da naprave kvorum. Pa zar će i poslanici sa Kosova i Metohije glasati i za ovaj zakon, i za neke druge zakone? Gospodo, pa znate ko je najviše doprineo da strana okupaciona sila dođe na teritoriju Kosova i Metohije? Bez obzira koje ste nacionalnosti i vere, ili bilo koje razlike koje postoje, vi ste građani Srbije, vi ste poslanici, narod vas je birao da branite i čast svoju, obraz svoj, i obraz tih ljudi koji su vas birali. Mi smo se jasno opredelili, poslanici SRS neće glasati za ovaj zakon, koji predstavlja dalju razgradnju SRJ. Zamislite, to nam je jedino što nam je ostalo, jedina država koju imamo, a biće sve manja i manja. Na ovaj način, ukoliko to dozvolimo, ode posebno Crna Gora, ode posebno Srbija, a evo, tamo se raduju, kažu - i Vojvodina. Šta će biti od Srbije? Ništa. Vaša je odluka, imate savest, siguran sam da imate i čast. Glasajte po savesti i vodite računa o obrazu. Deca vaša gledaju ovaj prenos, ako imaju struje. Nemojte da se vaša deca stide vas, nemojte da ono što ste juče pljunuli danas ližete zarad ne znam kakve partijske poslušnosti. Ne radi se više o partijskom interesu. Radi se o Srbiji, radi se o tome da moramo svi zajedno da sačuvamo ovo malo države koja nam je ostala. Evo, posle ove rasprave imaćemo prilike da proverimo koliko u sebi još uvek imate hrabrosti da odlučite po svojoj savesti, po svojoj časti.
Ima reč narodni poslanik Aleksandar Milutinović.
Dame i gospodo narodni poslanici, imam dubok utisak da pojedine kolege poslanici pokušavaju da zamagle suštinu sporazuma koji su potpisale stranke SPO, SPS i DOS. Ja, normalno, nemam nameru da sada njima pokušam da razbistrim situaciju i svest i da shvate šta se tim sporazumom hoće, ali veoma mi je stalo da to shvati srpski narod i svi oni koji nas u ovom momentu gledaju. Predstavnici ove tri političke grupacije su u prošli ponedeljak, 16. oktobra, potpisali jedan sporazum koji ne bi trebalo zvati ni koalicioni, ni politički, to je jedan tehnički sporazum, koji ima za cilj da reguliše četiri osnovna pitanja ove države - prvo, to je da zaustavi talas bezvlašća, jednog likvidnog stanja, koje je nastalo u Srbiji posle 5. oktobra, dalje, da obezbedi normalno funkcionisanje institucija sistema, pre svega države i državnog aparata, posebno da stvori uslove da najzad, hvala Bogu, posle više od pola veka u Srbiji budu sprovedeni prvi pošteni i fer višestranački izbori. Ali, iznad svega, da u Srbiji obezbedi red i mir i imovinsku i ličnu bezbednost i sigurnost svakog građanina. Citiram tačku 1, prvi pasus spomenutog sporazuma: "Potpisnici sporazuma saglasili su se da je najpreča obaveza svih da se u Republici Srbiji obezbedi javni red i mir, stvore svi neophodni uslovi za normalan život i rad, svi problemi rešavaju u okviru Ustava i zakona, političkim sredstvima i na civilizovan način, potpuno zaštite institucije sistema i obezbedi njihovo normalno funkcionisanje na svim nivoima, neometan i slobodan rad svih političkih partija, kao i puna zaštita građana, državne, privatne i lične imovine." Da bi se to uspelo, neophodno je da se pre svega rasvetle i raščiste pitanja oko pojedinih događaja koji su u poslednjim godinama uzbudili i uzbuđuju i dan danas celu Srbiju. Pre svega da se raščiste i rasvetle okolnosti oko masakra koji se desio na Ibarskoj magistrali, 3. oktobra 1999. godine, da se razjasni zašto je tri dana pre toga pokušaja atentata i masakra nestao, odnosno kidnapovan gospodin Vladimir Nikolić, koji se i dan danas nalazi u zatvoru. Ko je i zbog čega ubio Slavka Ćuruviju, gde je gospodin Ivan Stambolić? Ko je kriv i ko je organizovao ponovni atentat na gospodina Draškovića u Budvi, 15. juna ove godine?
Gospodine Milutinoviću, ja Vas molim da pričate o Zakonu.
Zakon proističe iz ovog sporazuma. Samo još par rečenica. Da bi ove okolnosti bile rasvetljene, bilo je neophodno da se po hitnom postupku, i to u ovom sporazumu stoji, odmah uhapse i privedu pravdi, odnosno Višem sudu u Podgorici, počinioci, odnosno osumnjičeni za učešće u atentatu na Vuka Draškovića. Netačno je, kako je danas pisalo u pojedinim novinama, da SPO traži raspuštanje Službedržavne bezbednosti. Normalno da nam to ne bi palo napamet. Državna bezbednost treba da postoji, ali treba svoj posao profesionalno da radi.Mi tražimo ostavku gospodina Radeta Markovića, i to smo danas zatražili od predstavnika drugih članica potpisnika sporazuma, SPS-a i Demokratske opozicije da nam to pismeno i potvrde. Na naše veliko iznenađenje, oni to nisu hteli, ali su nam čvrsto obećali i dali usmene garancije da će to u roku od nedelju dana biti učinjeno. Verovatno bih ja lično u toverovao, da slučajno ne znam da u ovom momentu na RTS, novoj ili staroj, na Prvom programu gostuje gospodin Rade Marković. Napominjem da gospodin Vuk Drašković, otkako se vratio u zemlju, još nijedanput nije pozvan da gostuje na nekom, tom ili sličnom mediju, i ne znam kada i da li će biti pozvan. Hvala [[Poslanik Stevo Dragišić traži repliku.]]
Izvolite, imate pravo na repliku, ali molim Vas, nemojte izlaziti s mesta dok Vam ne dam reč.
Ja sam mislio da ste me primetili i da ste mi već dali reč.
Nisam.
Dame i gospodo, gospodin Milutinović je naveo četiri osnovne tačke sporazuma, koji su potpisali SPS, SPO i DOS, i kaže, da se zaustavi talas bezvlašća, da se obezbedi normalno funkcionisanje sistema, da se obezbedi red i mir i lična i imovinska sigurnost građana i da se organizuju i sprovedu fer izbori. Srpska radikalna stranka se slaže da u Srbiji postoji bezvlašće, da ne funkcioniše sistem, da nema reda i mira i da nema lične i imovinske sigurnosti građana, kao što se i slažemo s tim da skoro svi izbori koji su do sada održani, nisu bili fer i pošteni. I, na tim izborima SRS je bila jedna od stranaka koja je najviše bila diskriminisana. Obzirom da je potpisan sporazum oko ove četiri tačke, to znači da se SPS, SPO i DOS slažu sa konstatacijom SRS da je talas bezvlašća zahvatio Srbiju, da ne funkcioniše normalno sistem, da nema reda i mira, da nema lične i imovinske sigurnosti građana. Sada se postavlja pitanje - kako smo došli u tu situaciju, ko je izazvao bezvlašće, ko je uništio sistem, ko je uništio red i mir u Srbiji i ko je uneo nesigurnost u normalan život građana - DOS, puč koji je organizovao DOS, odnosno koji je organizovao Montgomeri, Amerikanac zadužen za Balkan, a izvođač radova je bio DOS, Zoran Đinđić, i da ne nabrajam sve ostale, su krivci za ovo bezvlašće, nefunkcionisanje sistema i za haos koji je stvoren. Oni su uspeli to da sproveduzato što su MUP stavili pod svoju kontrolu.Onaj ko kontroliše policiju, ko je u stanju da sa automatima, bezbol palicama upadne u preduzeće, natera direktora da podnese ostavku, formira krizni štab, preuzme EPS, preuzme sve medije u Srbiji, taj kontroliše situaciju, odnosno namerno proizvodi haos i bezvlašće, kako bi u haosu i bezvlašću prestravljene direktore i funkcionere naterao da pobegnu i preuzeo kontrolu nad tim javnim preduzećima i državnim institucijama. DOS kontroliše haos i DOS proizvodi haos, jer je samo u haosu mogao da zgrabi ono što mu nije pripalo na izborima za Saveznu skupštinu i za predsednika Srbije. Šta se sada dešava, DOS je zgrabio ono što je hteo, DOS je uzeo, zgrabio ono što je hteo. Sada mu treba neko ko će mu obezbediti legalitet, a to može samo Skupština Republike Srbije. Skupština Republike Srbije odlučuje većinom glasova. SPS i SPO svojim mandatima tu većinu mogu da obezbede. Onda se DOS dosetio da natera SPS i SPO da formiraju novu vladu. Ako je ova vlada samo do izbora, u čemu je smisao formiranja te vlade. Sačekali bi ta dva meseca da prođu, izbori bi se održali, videli bi ko ima većinu, formirala bi se normalna vlada. Sve ono što bi se dešavalo do tih izbora, išlo bi na teret postojeće vlade, vlade koja je razvlašćena, vlade na čije su funkcije ministri SRS podneli ostavke. Njima je trebalo pokriće za haos koji su proizveli. Vi gospodo iz SPO i SPS ne možete svojim učešćem da sprečite taj haos. DOS odlučuje koja će doza haosa biti u Srbiji i oni taj haos tempiraju onako kako im odgovara. Prosto ga doziraju, sad ćemo da uzmemo ovo, sad ćemo da uzmemo ono. Kako im Amerikanci kažu, tako DOS radi. Oni kad uđu u Vladu, oni će i dalje rukovoditi svime što se dešava u Srbiji. Ne mislite valjda da ćete vi biti u stanju, da čak i većinom koju bi imali u toj vladi sa SPS, možete da naterate DOS da uradi nešto što oni smatraju da nije njihov interes. Ne zavaravajte se. Nemojte se zavaravati. Kako su mogli da otmu sve dok još nisu imali ni jedno ministarsko mesto, tako će vam otimati i ono kada uđu u vladu. Oni kontrolišu medije, oni kontrolišu policiju. U subotu, kada su uspostavili nove zahteve, optužili su vas da vršite opstrukciju. Vi se dogovorite jedno, oni vam posle tog sprovedenog dogovora i potpisanog sporazuma daju nove uslove, vi to, naravno, kao ljudi ne možete da prihvatite, a onda na svim medijima razglase - vršite opstrukciju ne može da se formira vlada. Koga vi zavaravate da ćete moći da sprečite haos i bezvlašće zato što formirate tu vladu. Nećete moći. Samo dajete legalitet revolucionarnom komitetu. Primili su vas u prošireni sastav kriznog štaba, da bi mogli da rade šta hoće, ali ovoga puta su pokriveni. Skupštinska većina predaje vlast na tacni revolucionarnom komitetu.
Ima reč narodni poslanik Vitomir Plužarević, a neka se pripremi narodni poslanik Ljubomir Kragović.
Dame i gospodo, evo već treći dan kako se dogovaramo i pripremamo se za ovu skupštinu koja večeras zaseda. Zašto toliko dugo? Zašto? Zar je toliko vremena trebalo ljudima da organizuju ovu skupštinu. Ja mislim da nije trebalo. Demokratski procesi u Srbiji su danas na snazi. Zar to čini demokratiju? Noć dugih cevi. Zar to predstavlja budućnost demokratskih ideja? Borimo se za prave vrednosti. Ljudi koji su bojkotovali parlamentarne izbore danas postrojavaju određene čelnike SPS ispred njih, predstavljaju budući novi politički sistem. To mi srpski radikali nećemo prihvatiti. Gledajući sve slike nove demokratije, čini mi se da je to strašno i da to obećava nove patnje moga naroda.Zar da doživimo razna poniženja na jedan novi svetski demokratski način. Ja sam iz Vojvodine. Narod će tek sada da vidi kuda vodi ova nova demokratija. Zar oni koji ne mogu da sastave ni jednu zajedničku ideju, osim: krivi su oni, krivi su oni, krivi su radikali. Mi radikali se borimo za prave patriotske ideje. Zar ja kao Srbin da sutra budem mobilisan od strane nekih NATO ili nekih austrougarskih kaplara i da budem usmeren protiv moje braće preko Save, ili na nekoj drugoj strani. To je ideja i to je želja svih onih koji danas pokušavaju da donesu neki novi svetski trend, odnosno neke nove svetske ideje. Nećemo mi dozvoliti, srpski radikali, dokle god nas bitiše na ovim prostorima, da se tako nešto desi. Što se tiče zakona, mi nećemo glasati za ovaj zakon koji je iznuđen od strane DOS-a, odnosno od strane ljudi koji nisu ni učestvovali na parlamentarnim prethodnim izborima i koji su dobili legalitet, a mi znamo i od koga. Dobili su od one gospode koji su izgubili i identitet, to znači SPS je izgubio hrabrost, izgubio je želju za borbu, izgubio je sve ono što je bilo u njima nekog minimalnog patriotskog ponosa i nekog patriotskog stava. Oni su ih postrojili, stavili ih uz neki politički zid i sada ne mogu ni da se pomere sa mesta i da bilo šta pozitivno učine vezano za ovaj naš narod.
Molim vas, govorite o zakonu.
Što se tiče zakona, mi srpski radikali nećemo glasati za ovaj zakon. Zar ne vidite da se ponovo vraća samoupravljanje. Znači, žele da jednim novim samoupravnim tokom, odnosno novim samoupravnim pravcima, verovatno su to neki samoupravni pravci, nekada su to bili samoupravni pravci Edvarda Kardelja, a danas su to samoupravni pravci koji dolaze... (Predsednik: Molim vas govorite o tački dnevnog reda.) Zakon mi nećemo prihvatiti, jer je zakon iznuđen. Znači, zakon nije u demokratskom miljeu ni predstavljen. Znači, on je sila i o toj sili narod ne može ni da razmišlja, a mi kao narodni poslanici večeras nećemo dati svoj glas. Naš glas će biti protiv ovog zakona.
Ima reč narodni poslanik Ljubomir Kragović, a neka se pripremi narodni poslanik Milovan Blažić.
Dame i gospodo narodni poslanici, nakon niza sramnih i nečasnih sporazuma evo još jedan sporazum ispred Skupštine Srbije. Pre nešto više od godinu dana, posle herojske borbe srpskog naroda protiv ničim opravdane agresije na SRJ, dolazi do sramnog potpisivanja sporazuma Černomirdin - Ahtisari u režiji SPS i SPO. Posledice tog sporazuma su katastrofalne za Kosovo i Metohiju. To je teritorija sa "mirovnom misijom", kojoj su se mnogi radovali, koja je danas stvorila jednu teritoriju, koja je najnesigurniji prostor u Evropi, na kome vlada haos, beda, trgovina drogom, oružjem, belim robljem. Proterano je preko 300.000 Srba, ubijeno preko 1.000 Srba, kidnapovano oko 1.000 Srba. To su posledice tih sporazuma SPS i SPO. Danas imamo jedan novi sporazum ove dve poslaničke grupe, koje mogu obezbediti većinu u ovom parlamentu. Predlaže se zakon o dopunama Zakona o ministarstvima, a pre par dana smo usvojili po hitnom postupku Predlog zakona o ministarstvima baš na ovoj skupštini, koji je donela SRS. Protiv svih pravila mi taj zakon bacamo, sklanjamo, a podnosimo narodnim poslanicima da glasaju o zakonu o dopuni Zakona o ministarstvima. Ministarstvo za ekonomske odnose sa inostranstvom obavlja poslove državne uprave, koji se odnose na unapređenje ekonomskih odnosa sa inostranstvom. Šta to znači? Da li je to zakon kojim se ruši SRJ, da li to znači da više neće biti SRJ, ako svi znamo da se ovo ministarstvo konstituše na nivou Savezne države. Ili, ako ostaje da se formira ministarstvo i na nivou Savezne države, da li to znači da će ovo Ministarstvo za ekonomske veze sa inostranstvom svoju delatnost obavljati na nivou sadašnje Srbije, da li će ovaj ministar pregovarati sa autonomašima u Vojvodini, sa Bošnjacima u Raškoj oblasti, sa Šiptarima na Kosmetu, separatistima u Crnoj Gori? Ja se plašim svih ovih tajnih sporazuma SPS i SPO. Zato predlažem svim narodnim poslanicima da glasaju protiv ovog zakona. Ako samo uzmu u obzir koje su posledice njihovog prethodnog sporazuma Černomirdin - Ahtisari i kakva je sudbina tada zadesila srpski narod. Strah me je da neće još teža sudbina zadesiti srpski narod nakon izglasavanja ovog zakona i njihovog tajnog sporazuma. Gospoda poslanici iz SPO stalno traže da se rasvetle neka ubistva, kidnapovanja, terorizmi. I ja sam za to da se razjasni ko je ubio tu četvoricu aktivista iz SPO, kao i sav terorizam u Srbiji, ali me je jako sramota zašto nikada ne traže da se otkrije ko je ubio hiljadu nevinih i nedužnih Srba na Kosmetu. Zašto nikada ne traže i da pitaju gde su tih hiljadih kidnapovanih Srba sa Kosmeta. Nije valjda taj Dragan Nikolić i Ivan Stambolić toliko vredan da to stalno tražite, a da zaboravite i da ne tražite to za moju braću na Kosmetu, jer verovatno njihova nisu. Samo se setite koliko ste se radovali toj misiji, koliko se radao vaš lider kako će na Kosovu zavladati red, mir, blagostanje. Zašto sada taj isti vaš lider ne pita, ne samo za vaše članove, nego valjda od tih hiljadu Srba jedan je bio bar član SPO, a možda nije ni jedan. Ili od tih hiljadu ubijenih ili od tih 300.000 prognanih. Vaš poslanik je proteran iz Peći, što se ne zamislite bar nad njim, kao što su mnoge naše kolege proterane sa Kosova, a vi samo potencirate jedno isto. A sudbina Srba na Kosovu i Metohiji kao da ne postoji. To je ono vaše radovanje, i sada se isto radujete i jedva čekate da uđete u neku prelaznu vladu, ekspertsku vladu, da sprečite bezvlašće, da uspostavite pravni poredak, obezbedite imovinsku sigurnost. A ja imam osećaj da će sve biti u većem haosu, da će biti još većeg bezvlašća i da će se još više narušiti pravni poredak i da će još teže biti Srpskom narodu posle izglasavanja ovakvih zakona i ovakvih vaših sporazuma i dogovora. Mi, srpski radikali glasaćemo protiv ovog zakona i molim pogotovo moje kolege sa Kosova i Metohije i vas da glasate protiv ovog zakona.
Ima reč narodni poslanik Milovan Blažić.
Dame i gospodo, zašto SRS neće glasati za ovaj zakon? Neće iz razloga koji su sadržani u nekoliko poruka. Osnovna je: budi što god hoćeš, ali budi to do kraja. Znači, ako si protiv izdaje, budi to do kraja. Ako si protiv nepravde i neslobode, budi to do kraja. Ako si za Jugoslaviju, zajedničku državu, onda budi to do kraja. Ako si protiv nasilja i pljačke, onda budi to do kraja. Ako si za slobodu štampe i govora, onda budi to do kraja. Ako si za pravnu državu i vladavinu prava, onda budi to do kraja. Ako si za socijalnu pravdu i brigu za socijalno-ekonomski položaj građana - onda budi to do kraja. Časno je ostati principijelan, dosledan i boriti se za nešto veliko, pa makar se u datom trenutku ne izboriti za to, nego se izboriti za nešto sitno i lično što te može poniziti kao čoveka. Svak se rodi da po jednom mre, čas i bruka živi do veka. Strah čoveku često obraz kalja, iz ovih razloga SRS neće glasati za ovaj zakon.
Ima reč Miroljub Veljković.
Upravo sam dobio pouzdanu informaciju da je ideološka komisija DOS, znači ove nove revolucionarne organizacije, da ona budno prati ponašanje poslanika SPS u ovoj Skupštini. Po ovim pouzdanim ifnormacijama do sada su odlične ocene dobili Zoran Anđelković i gospodin Tomić, predsednik Skupštine. Oni su se posebno istakli radom i zalaganjem. Eks ministar Tomović još nije prošao, znači treba još malo da poradi, inače tu je negde na ivici.
Budite ljubazni, govorite o zakonu.
Moram da informišem. Dok Bidža katastrofalno stoji. Gospodine Tomiću, niste odgovorili na onom zatvorenom delu Skupštine dok nije bilo televizije na postavljeno pitanje Steve Dragišića, zašto za ovo zasedanje Narodne skupštine niste stavili na dnevni red ono što smo usvojili na prethodnom zasedanju. Zašto se poslanici SPS i SPO bore da se ne ukine dnevnica solidarnosti? Obnovu smo završili, dnevnicu treba ukinuti.
Budite ljubazni, govorite o zakonu.
Upravo o zakonu. Ili, zašto se borite da se ne ukine dnevna taksa. Što se tiče ovog zakona, on treba da pripremi brutalnu i brzu privatizaciju po modelu kakva je sprovedena sa malim varijacijama u svim istočnoevropskim zemljama. Na prošlom zasedanju kao jedna od tačka dnevnog reda bio je novi zakon o privatizaciji, koji je predložila poslanička grupa SRS. To je izvanredan zakon, po kome bi 10% akcija dobili svi zaposleni radnici u toj firmi, 10% bi bilo podeljeno vaučerima svim punoletnim građanima ove zemlje, a ostalo bi država prodala i ta sredstva, ubrana na taj način, išla bi direktno u fondove za podršku socijalnih fondova, u Fond za zdravstvo itd. Međutim, to neće moći tako. Nije moglo tako da se uradi ni u ostalim istočno-evropskim zemljama, pa neće moći ni ovde. Zadatak DOS-a je, upravo, da u nacionalno-državnom smislu pripremi dalje komadanje srpsko-etničkog tkiva, a u socijalno - ekonomskom smislu da pripremi brzu i brutalnu privatizaciju,otimanje narodne imovine i prodaju budzašto, kako ovim novim bogatašima, tako i Zapadu. Da su ove moje tvrdnje tačne, pre par večeri oglasio se i Sulja Ugljanin. Pošto ja dolazim izRaške oblasti,odgovorno tvrdim da su svi građani ove zemlje, muslimanske veroispovesti, glasali gospodina Koštunicu. To nije sporno, međutim, sada dolazimo po cenu. Sulja Ugljanin se oglasio pre dve ti večeri i kaže - molim vas gospodo, mi smo 1991.godine glasali za autonomiju Sandžaka i glasali smo da možemo napraviti sporazumno pripajanje bilo kojoj susednoj državi.Zna se na koju misli, na Bosnu i Hercegovinu, odnosno , bolje reći na Muslimansko-hrvatsku federaciju. Oglasio se pre neko veče i ono čudo od čoveka, pola čovek pola riba, Čanak, i doslovno čovek na Prvom programu RTS-a kaže - nećemo mi do decembarskih izbora ništa pokretati što se tiče autonomije i odvajanja Kosova, čak nam i neke prirodne granice crta oko Zemuna, iza Zemuna itd., ali čim prođe, mi ne odustajemo od naših programa. Znači, da se malo pritajimo, ne bi li ponovo prevarili srpski živalj, posebno u Vojvodini, da nam da poverenje,a onda ćemo završiti ovaj posao koji su nam dali Amerikanci. Sad se vraćam na ovaj zakon. U socijalno-ekonomskom smislu , ovaj zakon ovo ministarstvo treba da pripremi, kroz te tzv. veze sa inostranstvom, treba da pripremi jedan novi model privatizacije, tzv. stoprocentne vaučerske privatizacije. Sticajem životnih okolnosti, ja sam živeo u Bugarskoj, u to vreme kada je izvršena tzv. tranzicija državne svojine u privatnu. Vrlo kratko , pre svega zbog naših gledalaca, objasniću kako to izgleda. Na primeru Srbije, ako je procenjena državna i društvena svojina u ovoj zemlji oko sedamdesetak milijardi maraka,znači, na7-8 hiljada maraka svaki građanin će dobiti na parčetu papira ili kao vaučer. Oformiće se privatizacioni fondovi i taj fond će moći da otvori neko, primera radi, ko može da deponuje 10-20-30 miliona dolara. Građani će morati te kupone, talone ili vaučere da daju na upravljanje privatizacionim fondovima. Oni će, bukvalno, bez para, znači , brutalno i brzo privatizovati srpsku privredu i onda, ta nova političko-ekonomska oligarhija, ovi što su sada dobili, uslovno rečeno, poverenje naroda, oni nemaju tih sredstava, ali, bogami ovo na levoj strani.... To je to. To je taj spoj i nemoj da se čude građani Srbije zašto Levica pristaje. Normalno da pristaje. Treba se sačuvati dok ova oluja traje, treba sačuvati stečen kapital. Na kakav način, to će pravosudni organi verovatno utvrditi i onda, normalno,ustoličiti se u jednoj drugoj formi i izvršiti brzu privatizaciju. Priča se da ćemo ući u veliki investicioni ciklus. Iz primera te iste Bugarske, Rumunije, Mađarske i da ne nabrajam dalje, šta su stranci kupili, gde su stranci investirali? Kupili su cementare, zato što do 2006. godine, na tluevropsko - ekonomsko unije više neće biti ni jedne cementare. Cement će se proizvoditi u Istočnoj Evropi. Kupili su deo hemijske industrije, ne svu. Kupiće verovatno ovu hemijsku industriju "Župa" u Kruševcu, pošto proizvodi pesticide i ostalo. Kupili su pivare, jer je brzi obrt kapitala itd, i ništa više. Ovo ostalo što preostane, daće kao nagradu ovoj novoj finansijsko-političkoj oligarhiji. Zato, u tom smislu,ja pozivam građane Srbije da vrlo dobro razmisle kome će dati poverenje na decembarskim izborima. Upozoravam vas, posebno vas poslanike SPS-a, kod građana se sad probudila jedna nada. Ovi lažu, svako veče izlaze stotine milijardi dolara, ovo, ono, pomoć, levo, desno. Niko ne priča da treba da se počne da se radi u ovoj zemlji, da ozbiljno moraju da se zasuku rukavi i da počne da se radi, nego, maltene kao da ćemo živeti narednih 20 godina od te pomoći od Zapada. Svi mi znamo ovde, svi ste ozbiljni ljudi, stići će ovih 200 miliona eura i to svi znamo. To je to, da bi dobili izbore. Čim to prođe, onda će krenuti uslovi. Kakve investicije. Ne mislite valjda da će "Ferero" iz Italije, da uloži u "Takovo"- Gornji Milanovac ili "Bambi", da im donese nove tehnologije itd., da bi oni krenuli i zaposlili svoje kapacitete. Bože sačuvaj. Oni će ugasiti te kapacitete. Oni imaju hiperprodukciju, oni imaju recesiju u svojim zemljama. Oni traže nova tržišta. U tom smislu,ja se obraćam pre svega građanima naše zemlje, dobro razmislite na decembarskim izborima kome ćete dati poverenje. Gledam Veselinova, do skoro sam ga gledao i pušio je "Partner". Sada u holu ga gledam, zapalio Havanu. Fidel Kastro, bože moj. Verovatno mu je on i uzor iz mladih dana. To je to.
Zahvaljujem. Da se dogovorimo, polovina vas je svega od kvoruma u sali. Dajem pauzu od pola sata, da prikupimo kvorum, da se malo izduvate, kao i ja. [[Posle pauze - 23,30]] Molim narodne poslanike da zauzmu mesta, da nastavimo sa radom. Ima reč narodni poslanik Božidar Vučurović. (Glasovi - nema kvoruma.) Molim vas, mi smo stari parlamentarci, mi smo navikli da radimo. Imamo četiri prijavljena, a kvorum je samo neophodan za glasanje, a za slušanje nije. Znate kako, u britanskom parlamentu ste samo obavezni da glasate, a za slušanje niste. Ima reč narodni poslanik Božidar Vučurević, a neka se pripremi narodni poslanik ... (glasovi - nemamo kvorum). Čekajte, imamo još četiri prijavljena, nema smisla. Molim vas, imamo četiri prijavljena, i sutra možete da se prijavite. Imaćemo raspravu i u pojedinostima, imamo još jedan zakon, pa vlada, hajte večeras da završimo ova četiri. Da li se slažete? Ima reč narodni poslanik Božidar Vučurović, a neka se pripremi Milorad Mirčić.
Postoji opravdana sumnja da u ovoj sali nema kvoruma. Ne bih da uskratim odsutne poslanike moje prelepe diskusije. Molim vas da utvrdite kvorum. (Glasovi - nema kvoruma.) Po Poslovniku.
Da li gospodin Milorad Mirčić hoće da govori? (Mirčić, s mesta: Hoću ako se utvrdi kvorum.)
I ja hoću ako se utvrdi kvorum.
Molim vas, mislim da nema smisla da utvrđujemo kvorum kada se vidi da nemamo kvorum. Molim vas, nastavljamo sutra u 10,00. Poštovani narodni poslanici, molim vas da zauzmete mesta, da počnemo sa radom. Pre nego što pređemo na rad, pročitaću vam pismo, koje sam dobio od glavnog koordinatora RTS-a: "Obaveštavamo vas da više nemamo tehničkih mogućnosti za prenos Skupštine, reportažna kola i linkovi moraju na druge programske zadatke i izvinjavamo se zbog toga". (Glasovi iz redova radikala: Ko je to potpisao?) Nismo počeli da radimo, rekao sam - pre prelaska na rad. Molim vas, nastavljamo rad Druge sednice Drugog redovnog zasedanja Narodne skupštine Republike Srbije u 2000. godini. (Stevo Dragišić (sa mesta): Ne tražim reč, samo pitam ko je potpisao pismo.) Nenad Ristić, ovlašćeno lice sa televizije.